Atholhuthereyah ithuru 20 ambulance fonuvanee | Jazeera\tއަތޮޅުތެރެއަށް އިތުރު 20 އެމްބިއުލާންސް - Jazeera\nއަތޮޅުތެރެއަށް އިތުރު 20 އެމްބިއުލާންސް ފޮނުވަނީ\nޝުރުފާ މުޙައްމަދު November 29, 2021 76 views0\nއަތޮޅުތެރޭގެ ރަށްތަކަށް އިތުރު 20 އެމްބިއުލާންސް ފޮނުވަން ތައްޔާރުވެއްޖެއެވެ.\nހެލްތު މިނިސްޓްރީން ބުނީ އަތޮޅުތެރެއަށް ފޮނުވަން ގެންނަ އެމްބިއުލާންސް ތަކުގެ ތެރެއިން 20 އެމްބިއުލާންސް ގެނަސް ކަސްޓަމްސް އިން ކްލިއާ ކުރުމަށް ފަހު، އިދާރީ ގޮތުން ފުރިހަމަ ކުރަންޖެހޭ ކަންކަން މިހާރު ކުރަމުން އަންނަ ކަމަށެވެ.\nމިއީ އަތޮޅުތެރޭގެ ހުރިހާ ރަށަކަށް އެމްބިއުލާންސްގެ ހިދުމަތް ދިނުމަށް އެސްޓީއޯ މެދުވެރިކޮށް ގެންނަ އެމްބިއުލާންސްތަކުގެ ދެވަނަ ޝިޕްމަންޓެވެ. ފުރަތަމަ ޝިޕްމަންޓް މިދިޔަ މަހު ގެނަސް އަތޮޅުތެރެއަށް މިހާރު ވަނީ ފޮނުވާފައެވެ.\nWe have received the second batch of Ambulances to Male’ under MOU signed between STO and @MoHmv\nWe aim to dispatch this additional 20 ambulances to the regional islands as promised. 😊 pic.twitter.com/qlDL9cSJce\n— STO (@stoplc) November 29, 2021\nއެސްޓީއޯއިން ގެނައި ފުރަތަމަ ޝިޕްމަންޓް ފޮނުވާފައި ވަނީ ހއ. އުލިގަމް، ހއ. ފިއްލަދޫ، ހދ. މަކުނުދޫ، ހދ. ނޮޅިވަރަމް، ށ. ފޯކައިދޫ، ށ. މަރޮށި، ނ. މިލަދޫ، ނ. ހެނބަދޫ، ރ. އިނގުރައިދޫ، ޅ. ކުރެންދޫ، ބ. ތުޅާދޫ، ބ. ކުޑަރިކިލު، ކ. ހުރާ، އއ. ތޮއްޑޫ އދ. ދަނގެތި، ފ. ބިލެއްދޫ، ތ. ގާދިއްފުށި، ތ. މަޑިފުށި އަދި ލ. މާމެންދޫގެ އިތުރުން ގއ. ގެމަނަފުއްޓަށެވެ.\nއަތޮޅުތެރެއަށް ބޭނުންވާ އެމްބިއުލާންސް ގެނައުމަށްޓަކައި މިދިޔަ ޖޫން މަހުގެ 10 ވަނަ ދުވަހު މިނިސްޓްރީ އޮފް ހެލްތުން ވަނީ މިނިސްޓްރީ އޮފް ފިނޭންސާއި، އެސްޓީއޯއާ ދެމެދު އެއްބަސްވުމެއްގައި ސޮއިކޮށްފައެވެ. މި އެއްބަސްވުމުގެ ދަށުން އަތޮޅުތެރެއަށް ބޭނުންވާ 96 އެމްބިއުލާންސެއް ގެނައުމަށް ވަނީ ނިންމާފައެވެ. މި އެމްބިއުލާންސްތައް 180 ދުވަސްތެރޭގައި މިނިސްޓްރީއާ ހަވާލުކުރަންޖެހެއެވެ.\nރާއްޖޭގެ ހުރިހާ ރަށަކަށް މިއަހަރުގެ ޖޫން މަހާ ހަމައަށް އެމްބިއުލާންސް ހަމަވާނެ ކަމަށް ހެލްތު މިނިސްޓަރ އަހުމަދު ނަސީމް ވިދާޅުވެފައިވީ ނަމަވެސް އެ މަސައްކަތް ވަނީ އެހާތަނަށް ނިމޭގޮތް ނުވެފައެވެ.\nރާއްޖޭގެ ހުރިހާ ރަށަކަށް އެމްބިއުލާންސް ހަމަ ކުރުމަކީ މި ސަރުކާރުގެ ވައުދެކެވެ.\nހިލޭ ޑިގްރީގެ ދަށުން 2،000 އަށް ވުރެ ގިނަ ކުދިން ކިޔަވާ ނިންމައިފި\nކޮވިޑުގައި މިއަދު ރާއްޖެއިން3މީހަކު މަރުވެއްޖެ\nމިދިޔަ އަހަރު ކްލެމެންސީ ބޯޑުން ރެކޯޑު 609 މައްސަލަ ނިންމި


RedWave Mega Mall hulhuvai thaareehuge thereyah!\n"ރެޑްވޭވް މެގަމޯލް" ހުޅުވައި ތާރީހުގެ ތެރެއަށް\nހުޅުމާލެ 16 އޮގަސްޓް 2018- ރެޑްވޭވް މެގަ މޯލް: މިއީ ރާއްޖޭގައި ހުޅުވި އެންމެ ބޮޑު ފިހާރަ- ފޮޓޯ: ރެޑްވޭވް\nރެޑްވޭވުން ހުޅުމާލޭގައި ފިހާރައެއް ހުޅުވާ ވާހަކަ އަޑުއިވޭއިރަށް ގިނަ ބަޔަކު ސުވާލު ކުރި އެވެ. އެތަން ހުންނަނީ ކޮން ތަނަކު ހެއްޔެވެ؟ ހުޅުވަނީ ކޮން އިރަކުން ހެއްޔެވެ؟ މިއީ ރެޑްވޭވްގެ ވިޔަފާރިއަށް އާއްމުންގެ ޝައުގުވެރިކަން ހުރި ވަރެވެ. އެހެންވެ ރެޑްވޭވް އިން ހުޅުމާލޭގައި މާސިންގަހަ "މެގަމޯލް" އެއް ހުޅުވުމާއެކު އެ ފިހާރަ ފުރާލައިފިއެވެ. ބޮޑު ފިހާރައަކާއެކު ރެޑްވޭވް މިވަނީ ތާރީހުން ޖާގަ ހޯދާފަ އެވެ.\n"ހަމަ ގައިމު ވެސް މިއީ ރާއްޖޭން އަހަރެން ދުއް އެންމެ ބޮޑު ފިހާރަ. މި ވަރުގެ ތަންތަން ދެން ފެންނަނީ ލަންކާއިން،" އާއްމުކޮށް އަވަށްޓެރި ސްރީލަންކާ އަށް ދާ ހުޅުމާލޭގައި ދިރިއުޅޭ، އަހުމަދު ޒަމީރު ބުންޏެވެ.\nރެޑްވޭވް އިން މިއަދު ހުޅުވި "ރެޑްވޭވް މެގަ މޯލް" ހާއްސަވާ އެއް ސަބަބަކީ މިތަނުގެ ސައިޒެވެ. ބޮޑު މިނުގައި 8،000 އަކަފޫޓުގެ ބޮޑު މި ބިލްޑިންގް ހަދާފައިވަނީ ހަތަރު ފަންގި ފިލާއަށެވެ.މިތަނުގެ ފްލޯތަކަށް އަރަން ކަރަންޓު ސިޑި ބަހައްޓާފައިވެ އެވެ.\nރެޑްވޭވްގެ ކުންފުނީގެ މެނޭޖަރު އަލީ ޝަހީމް ވިދާޅުވީ މިތަނުގައި ހިދުމަތް ދޭން 15 ކައުންޓަރު ހުންނާނެ ކަމަށެވެ.\n"އާއްމުކޮށް ފިހާރަތަކުގައި މި ހުންނަނީ ފަހެއް ނޫނީ ހަ ކައުންޓަރު. އެކަމަކު މިތަނުގައި 15 ކައުންޓަރު ހުންނާނެ،" އަލީ ވިދާޅުވި އެވެ.\nއެއް ލައްކަ ބާވަތުގެ މުދާ\nހަތަރު ފްލޯ ހުންނަ މި ފިހާރަ ވެގެން ދާނީ ސާކު ސަރަހައްދުގައި ވެސް ފާހަގަ ކޮށްލެވޭ ބޮޑު ތަނަކަށެވެ. މިތަން ހަމައެކަނި ތަފާތު ވަނީ ސައިޒުގެ ގޮތުން އެކަންޏެއްވެސް ނޫނެވެ. މިތަނުގައި 100،000 ބާވަރުގެ މުދާ ލިބެން ހުންނާނެ އެވެ. އަދި ފަރުނީޗަރުގެ 60 ބާވަތް ލިބެން ހުންނާނެ އެވެ.\nކޮންމެއަކަސް "ރެޑްވޭން މެގަ މޯލް" ވެގެން މިދަނީ ރެކޯޑަކަށެވެ. އެންމެ ގިނަ މުދާ އެއް ތަނަކުން ލިބޭއިރު، ކަސްޓަމަރުންނަށް އޮތް ހިތްހަމަ ޖެހުމަކީ ރެޑްވޭވްއިން މީގެ ކުރިން ހުޅުވި 10 ފިހާރައެކޭ އެއްގޮތަށް މިތަނުގައި ވެސް މުދަލުގެ އަގު ހެޔޮވުމެވެ.


ޢުމަރުގެފާނު - ވިކިޕީޑިއާ\nމިއީ މުސްލިމުންގެ ދެވަނަ ޚަލީފާއެވެ. ޢުމަރުގެފާނުގެ ދަރިކަނބަލުން ޙަފްޞާ އާއި ކީރިތި ރަސޫލާ ކައިވެނި ބައްލަވައިގެންފައި ވެއެވެ. ޢުމަރުގފާނާއި ބެހޭގޮތުން ކީރިތި ރަސޫލާ ޙަދީޘް ކުރައްވާފައިވާ ބަސްފުޅެއްގެ މާނައިގައި ވަނީ އެކިއެކި އުއްމަތްތަކުގައި ދޫހެލޭ ވާހަކަ ދެއްކުންތެރިން ވެއެވެ. ތިމަން ކަލޭގެފާނު ގެ އުއްމަތުގައި އެފަދަ މީހަކުވާނަމަ އެއީ ޢުމަރު އެވެ.\n2 ހިޖުރަ ކުރެއްވުން\n3 ޖިހާދު ކުރެއްވުން\n4 ކުރެއްވި މަސައްކަތްތަކާއި، ކުރިމަތިލެއްވި ހާދިސާތައް\n5 ވިދާޅުވެފައިވާ ވިދާޅުވުންތައް\nޢުމަރުގެފާނުގެ ހިތުގައި އިސްލާމީ ނޫރު ބިންވަޅު ނެގިގެން ދިޔައީ ކީރިތި ރަސޫލާ ސޫރަތު އަލްޙާއްޤަތު ކިޔަވާ ވިދާޅުވެވަޑައިގަތް އަޑުއައްސަވަނިކޮށެވެ. ކީރިތި ޤުރުއާނުގެ ބަސްމަގުގެ ރީތިކަމާއި މެދު އަޖާބުވެ ވަޑައިގެން، 'އެއީ ޝާއިރެއްގެ ބުނުމެކޭ، އަމިއްލަ ނަފްސަށް ވިދާޅުވިއެވެ. އެހިނދު ކީރިތި ރަސޫލާ وَمَا هُوَ بِقَوْلِ شَاعِرٍ قَلِيلاً مَا تُؤْمِنُونَ ވިދާޅުވިއެވެ. މާނައީ އެއީ ޝާއިރެއްގެ ބަހެއް ވެސް ނޫނެވެ. ތިޔަބައިމީހުން އެއަށް އީމާނެއް ނުވަމުއެވެ. ދެން ޢުމަރުގެ ފާނު ވިދާޅުވީ އެހެންވީއިރު އެއީ ކާހިނެއްގެ ބުނުމެކެވެ އެހިނދު ކީރިތި ރަސޫލާ وَلَا بِقَوْلِ كَاهِنٍ قَلِيلاً مَا تَذَكَّرُونَ މިއާޔަތުން ފެށިގެން ގޮސް ސޫރަތު އަލްޙާއްޤަތު ނިމެންދެން ކިޔަވާ ވިދާޅުވި އެވެ. އާޔަތުގެ މާނައީ އަދި އެއީ ކާހިނެއްގެ ބަހެއް ނޫނެވެ. ތިޔަބައިމީހުންނަށް އެއިން އިބުރަތެއް ނުލިބެއެވެ.\nޢުމަރުގެ ފާނު އިސްލާމްވެ ވަޑައިގަތުމުގެ ކުރިން ކީރިތި ރަސޫލާ ޤަތުލުކުރެއްވުމަށް އަޒުމު ކަނޑައަޅައިގެން ނިކުންނެވި އެވެ. އެހިނދު މަގުމަތިން ބައްދަލުވި މީހަކަށް ޢުމަރުގެ ފާނުގެ މަގުޞަދު ހާމަކުރެއްވި އެވެ. އެހިނދު އެމީހާ ޢުމަރުގެ ފާނުގެ ކޮއްކޯފުޅު ފާޠިމަތު ބިންތި އަލްޚައްޠާބު އާއި އޭނާގެ ފިރިކަލުން ސަޢީދު ބިން ޒައިދު އިސްލާމްވި ޚަބަރު ދެއްވި އެވެ. އަދި އެދެމީހުންނަށް ޚިބާބު ބިން އަލްއަރުތު ކީރިތި ގުރުއާން އުގަންނައިދެމުންދާ ވާހަކަ ދެންނެވިއެވެ. އެހިނދު ޢުމަރުގެ ފާނު ވަޑައިގަތް ފާޠިމަތުގެ ކަންކަށީގައި ޖެއްސެވުމުން މޫނުން ލޭއޮހޮރިގެން ދިޔައެވެ. އެހިނދު ވިދާޅުވި އެވެ. އޭ ޚައްޠާބު ގެ ދަރިކަލުންނޭވެ. ކަލާ ބޭނުން ކަމެއް ކުރައްވާށެވެ. އަހަރެން އިސްލާމްވެއްޖައީމެވެ. އެހިނދު ޢުމަރުގެ ފާނުގެ ހިތްޕުޅު މަޑުމޮޅިވެ، ޤުރުއާނުގެ ސޫރަތް ލިޔެވިފައި އޮތް ގަނޑު އަތުލައްވައިގެން އޭތި ކިޔަން ބޭނުންފުޅުވިއެވެ. ނަމަވެސް ޢުމަރުގެ ފާނު ހިނައި ތާހިރު ވަންދެން ފާޠިމަތު ބިންތި އަލްޚައްޠާބު، އެކަން މަނާކުރެއްވި އެވެ. ދެން ޢުމަރުގެ ފާނު ހިނައި ތާހިރުވެވަޑައިގަތުމަށް ފަހު ކީރިތި ޤުރުއާން ކިޔަވާން ފެއްޓެވިއެވެ.\nކީރިތި ރަސޫލާ ޢުމަރުގެ ފާނަށް ނިސްބަތްކޮށް އަލްފާރޫޤު ގެ ލަޤަބް ދެއްވިއެވެ.. މިބަހުގެ މާނަ އަކީ ވަކިކުރާ މީހާ އެވެ. މިހެން ކިޔުނީ ހައްޤާއި ބާޠިލު ޢުމަރުގެ ފާނު ވަކިކުރެއްވުމުންނެވެ. އިބްނި މަސްޢޫދު ވިދާޅުވެފައި ވެއެވެ. ޢުމަރުގެ ފާނު އިސްލާމްވެ ވަޑައިގަތުމަކީ ފަތަޙަ އެކެވެ. އެކަލޭގެ ފާނު ހިޖުރަކުރެއްވުމަކީ ނަޞްރެކެވެ. އެކަލޭގެ ފާނު ވެރިކަމަކީ ރަޙުމަތެކެވެ. ޢުމަރުގެ ފާނު އިސްލާމްވެ ވަޑައިގަންނަވަން ދެން އަހަރެމެން ވީ ގެފުޅުގައި ނަމާދުކުރުމަށް ނުކުޅެދިފައެވެ. ފަހެ އުމަރުގެ ފާނު އިސްލާމްވެ ވަޑައިގަތުމުން އަހަރެމެންނަށްޓަކައި މުޝްރިކުންނާ ތޮޅިވަޑައިގަތެވެ. އަދި އަހަރެމެންނަށް ގެފުޅުގައި ނަމާދުކޮށް އުޅެވުނެވެ.\n- ޢުމަރުގެ ފާނު ވިދާޅުވެފައި ވެއެވެ. ހިސާބު ބެއްލެވުމުގެ ކުރިން ތިޔަބައި މީހުން އަމިއްލަ ނަފްސުތައް ހިސާބުކުރާށެވެ. އަދި ތިޔަބައިމީހުންނަށް ކުރެވިފައިވާ ހެވާއި ނުބައި ކަންތައް ވަޒަންކުރާށެވެ. ފަހެ މާދަމާ(މަރުވުމަށް ފަހު) ހިސާބު ބެއްލެވުމުގެ ކުރިން މިއަދު ތިޔަބައިމީހުންގެ ނަފުސުތައް ހިސާބުކޮށްލުން ތިޔަބައިމީހުންނަށް ހެޔޮކަން ބޮޑެވެ. ފަހެ އެއީ ބޮޑުވެގެންވާ ހުށަހެޅުމަށް ތައްޔާރުވުމަށްޓަކައެވެ.\n- އަޙުނަފް ބިން ގައިސް ރިވާކުރައްވާފައި ވެއެވެ. ޢުމަރުގެ ފާނު ވިދާޅުވިއެވެ. އޭ އަޙުނަފް އެވެ. ބާރު އަޑުން ހުނުން ގިނަކޮށްފި މީހާގެ ހައިބަތު ކުޑަވެއްޖެއެވެ. ސަމާސާ ކޮށްފި ނަމަ އެކަން މަދުކުރާށެވެ. އެއްޗެއް މާބޮޑަށް ހާސިލް ވެއްޖެނަމަ އެމީހަކަށް އެކަން އެގިދަސްވެއްޖެ އެވެ. ވާހަކަ މާގިނަވެއްޖެ ނަމަ އެމީހެއްގެ ކުށްތައް ގިނަވެއްޖެ އެވެ. ކުށްތައް މާގިނަވެއްޖެ ނަމަ އެމީހެއްގެ ލަދުރަކިކަން ކުޑަވެއްޖެ އެވެ. ލަދުރަކިކަން ކުޑަވެއްޖެނަމަ އެމީހަކު ފާފައިން ދުރުވެހުރުން މަދުވެއްޖެ އެވެ. ފާފައިން ދުރުވެހުރުން މަދުވެއްޖެ މީހާ ( އެބަހީ ފާފަ ގިނައިން ކުރާމީހާ ) ގެ ހިތް މަރުވެފައިވާ ފަދަ އެވެ.\nމުޣީރާ ބިން ޝުޢުބާގެ އަރިހުގައި އަބޫލުއުލުލުއޭ ކިޔޭ މަޖޫސީ ކުއްޖަކު ގެންގުޅުނެވެ. އެއްދުވަހަކު ޢުމަރުގެފާނު އާއި އަބޫލުއުލުލު އާއި ބާޒާރުގެ ތެރެއިން ބައްދަލުވެ، އަބޫލުއުލުލު ޢުމަރުގެފާނުގެ ކިބައިން އޭނާގެ މުސާރައަށް އެއްޗެއް އިތުރުކޮށްދެއްވުމަށް މުޣީރާ އަށް ދެންނެވުމަށް އެދުނެވެ. އެހިނދު ޢުމަރުގެ ފާނު އަބޫލުއުލުލު ކުރެން ސުވާލު ކުރެއްވި އެވެ. ކަލޭގެ މުސާރައަކީ ކިހާވަރެއް؟ ފައިރޫޒު ބުންޏެވެ އެންމެ ދީނާރެކެވެ. އެހިނދު ޢުމަރުގެ ފާނު އަބޫލުއުލުލުގެ ކިބައިން އުޑި އެއް ހެދުމަށް އެދިލެއްވި އެވެ. އަދި އަބޫލުއުލުލު އެކަމާއި އެއްބަސްވި، އުޅަނގާއި އިރުމަތީގައި ވެސް އޭގެ ވާހަކަ ދެކެވޭހާ މޮޅު އުޑިއެއް ހަދާނެ ކަމުގައި ބުންޏެވެ.\nޢުމަރުގެފާނު ފަތިސް ނަމާދަށް ނިކުމެވަޑައިގެން ސަފުތައް ތަރުތީބު ކުރައްވައި ތަކުބީރު ވިދާޅުވާން ފެއްޓެވިއެވެ. އެހިނދު ފައިރޫޒު އައިސް ޢުމަރުގެ ފާނު ގެ ހަށިކޮޅަށް ތިން ފަހަރު ހަންޖަރު ހަރައިލިއެވެ. ޢުމަރުގެފާނުގެ ހަށިކޮޅަށް ހަމަލާ ދެއްވީ ކާކުކަން އެގުނު ހިނދު ވިދާޅުވި އެވެ. މުސްލިމު ނޫންމީހެއްގެ އަތް މައްޗަށް އަހަރެން ޤަތުލުވި ކަންމައްޗަށް ﷲ އަށް ޝުކުރު ކުރަމެވެ.\nLast edited on 13 ނޮވެމްބަރު 2017, at 18:16\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 13 ނޮވެމްބަރު 2017، 18:16 ގައެވެ.


South Asian Games: Semi gai Raajje nikuhnaanee India'aa dhekolhah\nސައުތް އޭޝިއަން ގޭމްސް: ސެމީގައި ރާއްޖެ ނިކުންނާނީ އިންޑިއާއާ ދެކޮޅަށް!\nރާއްޖޭގެ އަންހެން ވޮލީ ޓީމު ވަނީ މި މުބާރާތުގެ ސެމީ ފައިނަލަށް ދަތުރުކޮށްފަ\nކ. މާލެ | 29 ނޮވެންބަރ 2019 | ހުކުރު 16:26 | 1,901\nރާއްޖެ އަދި ލަންކާ ބައްދަލުކުރި މެޗުގެ ތެރެއިން - އެމްއޯސީ\nނޭޕާލުގައި ކުރިޔަށްދާ 13 ވަނަ ސައުތް އޭޝިއަން ގޭމްސްގައި ރާއްޖޭގެ އަންހެން ވޮލީ ޓީމު ކުޅުނު ފުރަތަމަ މެޗުން ލަންކާ އަތުން ބަލިވެއްޖެއެވެ.\nމި މެޗުން ރާއްޖެ ބަލިވީ ސީދާ ތިން ސެޓުންނެވެ. މެޗުގެ ފުރަތަމަ ސެޓުގައި ރާއްޖޭގެ ކުޅުންތެރިންގެ ފަރާތުން އާދައިގެ ކުޅުމެއް ފެނިގެންދިޔައިރު މި ސެޓުން ރާއްޖެ ބަލިވީ 25-15 އިންނެވެ. މެޗުގެ ދެވަނަ ސެޓުގައި ރާއްޖޭގެ ކުޅުންތެރިންގެ ފަރާތުން މޮޅު ކުޅުމެއް ފެނިގެންދިޔައެވެ. މި ސެޓުން ރާއްޖެ ބަލިވީ 25- 18 އިންނެވެ.\nމެޗުގެ ތިންވަނަ ސެޓުގައި ރާއްޖޭގެ ޓީމުގެ މައްޗަށް ލަންކާއިން ވަނީ ފަސޭހަކަމާއި އެކު ކުރި ހޯދައިފައެވެ. މި ސެޓު ރާއްޖެ މައްޗަށް ލަންކާއިން ކުރި ހޯދީ 25-14 އިންނެވެ.\nމި މެޗުން ބަލިވި ނަމަވެސް ރާއްޖެއިން ވަނީ މި މުބާރާތުގެ ސެމީ ފައިނަލުން ޖާގަ ހޯދައިފައެވެ. ގައުމީ ވޮލީ ޓީމަށް ސެމީފައިނަލުން ޖާގަ ކަށަވަރުވީ ބުދަ ދުވަހު ރާއްޖެ އަދި ޕާކިސްތާން މެޗު ކުޅެން ހަމަޖެހިފައި އޮއްވައި، އެ އިވެންޓުން ޕާކިސްތާން ނަން އަނބުރާ ނެގުމުންނެވެ.\nމުބާރާތުގެ ގްރޫޕް އޭގައި ހިމެނެނީ އިންޑިއާ އާއި ނޭޕާލްގެ އިތުރުން ބަންގްލަދޭޝްއެވެ. ސެމީގައި ރާއްޖެ ބައްދަލުކުރަން ޖެހޭނީ އިންޑިއާއާއެވެ.


އިލާހީ މޭވާގެ ނިޢުމަތްތަކުގެ ތެރެއިން ކަދުރު - Shuba's Hijama & Herbal Medicine Clinic\nއިލާހީ މޭވާގެ ނިޢުމަތްތަކުގެ ތެރެއިން ކަދުރު\nމުޅިދުނިޔޭގައިވެސް ޞިއްޙީގޮތުން އެންމެ ފައިދާބޮޑު މޭވާގެ އެއްބާވަތަކީ ކަދުރެވެ. މައިގަނޑު ކެއުމެއްގެ ގޮތުގައި ކުރީ ޒަމާންތަކުގައި ޢާއްމުކޮށް ބޭނުންކޮށްއުޅުނު އެކައްޗަކީވެސް ކަދުރެވެ. ކަދުރަކީ ރުކެއްގައި އަޅާ، ފޮނިރަހަ ހުންނަ މީރު މޭވާއެކެވެ. ކަދުރު ރުއް ޢާއްމުކޮށް ހެދެނީ ނުވަތަ ހައްދާ އުޅެނީ ހޫނުގަދަ ބިންތަކުގައާއި ހަނަފަސް ހިސާބުތަކުގައެވެ. ކަދުރު ރުއް ހިމެނެނީ ދުނިޔޭގައި އެންމެ ޒަމާންވީ އެއްގަހުގެގޮތުގައެވެ. ކަދުރު ރުކުގެ ލަކުޑިއަކީ ވަރަށް ވަރުގަދަ ލަކުޑިއެކެވެ. ކަދުރު ރުކަކީ އޭގެ ބޭނުން ގިނަގޮތްގޮތަށް ހިފާއުޅޭ އުމުރުދިގު ވަރުގަދައަށް ހެދޭ ރުކެކެވެ. ކަދުރު ރުކުގައި ކަދުރު އަޅާތާ ގިނަ އަހަރުތަކަކަށްފަހުގައި ކަދުރު އަޅާ މިންވަރު މަދުވަމުންދެއެވެ. ކަދުރު ރުކަކީ 30 ފޫޓަާއި 75 ފޫޓަށް ހެދިބޮޑުވާ ރުކެކެވެ. ނަމަވެސް މިއަށްވުރެ ދިގުކޮށް އަދި ކުރުކޮށް ހެދިފައިވާ ކަދުރު ރުއްވެސް ހުރެއެވެ. ކަދުރު ރުކުގެ އެއްބައި ފަނުގެ ދިގުމިނުގައި 13 ފޫޓާއި 20 ފޫޓު ހުރެއެވެ. ކަދުރު ރުކުގެ ފަނުގެ ފަތްތައް ބޭނުންކޮށްގެން ތަފާތު ޖަނަވާރުންގެ ކާނާ ތައްޔާރުކުރެވެއެވެ. ކަދުރު ރުކުގެ ބޭނުން އިހުއުޅުނު މީސްތަކުން ވަނީ ގިނަގޮތްގޮތަށް ހިފާފައެވެ. އަދި މިހާރުވެސް ކަދުރު ރުކުގެ ބޭނުން އެކިކަންކަމުގައި ހިފާއުޅެއެވެ.\nކަދުރު ރުއް ގިނަ ޢަދަދަކަށް ހައްދާއުޅޭ ދުނިޔޭގެ ބައެއް ގައުމުތަކުގެ ތެރޭގައި ޢިރާގް، އިރާން، ސަޢޫދީ ޢަރަބިޔާ، މިޞްރު، އުރުދުން، ތޫނިސް، މޮރޮކޯ، އަލްޖީރިއާ، ސޫދާން، އިންޑިއާ އަދި ޕާކިސްތާން، ހިމެނެއެވެ. ކަދުރު ރުކުގެ އަޞްލު އުފެދިގެން އައިސްފައިވަނީ ކޮންހިސާބަކުން ކަމެއް ކަނޑައެޅިގެން އެނގެންނެތް ކަމުގައި ފާހަގަކޮށްލަންޖެހެއެވެ. އެހެންނަމަވެސް ކަދުރު ރުކުގެ އަޞްލު އުފެދިގެން އައިސްފައިވަނީ (ފާރިސްކަރަ) މިހާރުގެ އިރާންއިން ކަމުގައި ބުނެވެއެވެ. ކަދުރުގެ ތެރޭގައި ތަފާތު އެތައް ވައްތަރުގެ ކަދުރު ހުރެއެވެ. ކަދުރުގެ ތެރެއިންވެސް ގިނަބަޔަކު ޢާއްމުކޮށް ދަންނަ އެއްވައްތަރަކީ އަޖުވާ ކަދުރެވެ.\nއަޖުވާ ކަދުރާއި ބެހޭގޮތުން ރަސޫލާ ﷺ ކުރައްވާފައިވާ ޙަދީޘް ބަސްފުޅެއްގެ މާނައިގައިވެއެވެ.\nސަޢުދު އިބްނު އަބީ ވައްޤާސް رضي الله عنه ގެ އަރިހުން ރިވާވެގެންވެއެވެ. ރަސޫލާ ﷺ ޙަދީޘް ކުރައްވާތީ ތިމަންކަލޭގެފާނު އަޑުއެއްސެވީމެވެ. ”ހެނދުނު7އަޖުވާ ކަދުރު ކައިފިމީހަކަށް އެދުވަހަކު ވިހައެއް ނުވަތަ ސިޙުރެއްގެ ގެއްލުމެއް ނުވާހުއްޓެވެ“. (صحيح مسلم، باب:٣٦، حديث:٢١٣)\nއަދިވެސް އެހެން ޙަދީޘްބަސްފުޅެއްގެ މާނައިގައިވެއެވެ.\n”ހަމަކަށަވަރުން (އަލް ޢާލިޔާ) އޭ ކިޔުނު ސަރަޙައްދުގެ ޢަޖުވާ ކަދުރުގައި ޝިފާއެއް އެކުލެވިގެންވެއެވެ. އަދި ހަމަކަށަވަރުން، ހެނދުނު އެންމެ ފުރަތަމަ(ހުސްބަނޑާއިހުރެ) ކައިފިނަމަ އެއީ ވިހަތަކާއި ދެކޮޅަށް މަސައްކަތްކުރާ ބޭހެކެވެ“ (مسلم، مشكاتل مصابيح ،باب:٢١، حديث:٣٠)\nކަދުރުގެ ވާހަކަ ކީރިތި قرآن ގައި އެއްފަހަރަށްވުރެ ގިނަފަހަރު އަދި މާތް ރަސޫލާ މުޙައްމަދު ﷺ ގެ ޙަދީޘް ބަސްފުޅުތަކުގައިވެސް ނަންގަނެވިފައިވެއެވެ. އެގޮތުން سورة مريم ގެ 25 ވަނަ އާޔަތުގައާއި، سورة الرعد ގެ4ވަނަ އާޔަތުގައާއި އަދި سورة نحل ގެ 67 ވަނަ އާޔަތް ހިމެނެއެވެ. ކަދުރުގެ ވާހަކަ ނަންގަނެވިފައިވާ ޙަދީޘްބަސްފުޅުގެ ތެރެއިން އެއް ޙަދީޘްބަސްފުޅެއްގެ މާނައިގައިވެއެވެ.\nޢާއިޝާ رضي الله عنها ގެ އަރިހުން ރިވާވެގެންވެއެވެ. ނަބިއްޔާ ﷺ ޙަދީޘްފުޅުކުރެއްވިއެވެ. ”އޭ ޢާއިޝާއެވެ! އެގެއެއްގައި ކަދުރު ނެތް ގެއެއްގެ އަހުލުވެރީން ވަނީ ބަނޑުހައިހޫނުކަމުގައެވެ. އޭ ޢާއިޝާއެވެ! އެގެއްގައި ކަދުރު ނެތް ގެއެއްގެ އަހުލުވެރީން ވަނީ ބަނޑުހައިހޫނުކަމުގައެވެ. ނުވަތަ އެގެއެއްގެ އަހުލުވެރީން ބަނޑުހައިހޫނު ވެދާނެތެވެ“ އެކަލޭގެފާނު މިފަދައިން ދެފަހަރު ނުވަތަ ތިންފަހަރު ޙަދީޘްކުރެއްވިއެވެ. (صحيح مسلم، باب:٣٦، حديث:٢١١)\nއަދިވެސް އެހެން ޙަދީޘްބަސްފުޅެއްގެ މާނައިގައިވެއެވެ. ޢަބްދު الله އިބުނު ޖަޢުފަރު رضي الله عنه ގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ. ރަސޫލު ﷺ ތާޒާ ކަދުރާއިއެކު ކިއުކަމްބާ ފަރީއްކުޅުއްވާތީ ތިމަންކަލޭގެފާނު ދެކެވަޑައިގަތީމެވެ. (صحيح مسلم:٢٠٤٣)\nޢާއިޝާ رضي الله عنه ގެ އަރިހުން ރިވާވެގެންވެއެވެ. އެކަމަނާ ވިދާޅުވިއެވެ. ރަސޫލާ ﷺ ކަރާ ކަދުރާއިއެކު ފަރިއްކުޅުއްވައެވެ. އަދި ވިދާޅުވެއެވެ. މީގެ (ކަދުރުގެ) ހޫނުކަން، މީގެ (ކަރާގެ) ފިނިކަމުން އެއްވަރުކޮށްލަމެވެ. އަދި މީގެ (ކަރާގެ) ފިނިކަން، މީގެ (ކަދުރުގެ) ހޫނުކަމުން އެއްވަރުކޮށްލަދެއެވެ.\n(سنن أبي داود، باب: ٢٨، حديث: ١٠١ | حسن)\nކަދުރުގައި ހަށިގަނޑަށް މުޙިއްމު ވަރަށްގިނަ މާއްދާތަކެއް އެކުލެވިގެންވެއެވެ. އޭގެ ތެރޭގައި: ކެލަރީ، ޕްރޮޓީންސް، ކާބޯހައިޑްރޭޓްސް، ޑަޔަޓެރީ ފައިބަރ، ސޮލިއުބަލް ފައިބަރ، ކެލްސިއަމް، ސެލީނިއަމް، އަޔަން، މެގްނީޒިއަމް، ޕޮޓޭސިއަމް، މިނަރަލްސް، ޒިންކް، ކޮޕަރ، ފެޓީ އެސިޑްސް، ފޮސްފަރަސް، ވިޓަމިން B5، ވިޓަމިން B6، ވިޓަމިން C، ވިޓަމިން A، ވިޓަމިން K، ވިޓަމިން E, ފެން، ގްލޫކޯސް، ފްރުކްޓޯސް، ސުކްރޯސް އަދި ސޯޑިއަމް ފަދަ މާއްދާތައް ހިމެނެއެވެ. އަދި ކަދުރަކީ އޭގައި އެންޓި ބެކްޓީރިއަލްސް، އެންޓި އޮކްސިޑެންޓްސް އަދި އެންޓި ފަންގަލްސް އެކުލެވޭ ފައިދާބޮޑު މޭވާއެކެވެ.\nކަދުރު ބޭނުންކުރުމުން ޞިއްޙީގޮތުން ލިބިދޭ ބައެއް ފައިދާތަކުގެ ތެރޭގައި:\n•ކަދުރުގައި ގިނަ މިންވަރަކަށް ސޮލިއުބަލް ފައިބަރ އެކުލެވިގެންވާތީ ކަދުރު ބޭނުންކުރުމުން ހަޖަމުކުރުމުގެ ނިޒާމުގެ މަސައްކަތް ރަނގަޅުކޮށްދިނުމަށް އެހީތެރިވެދެއެވެ.\n•ކަދުރުގައި ހިމެނޭ އެންޓި އޮކްސިޑެންޑްސް، ވިޓަމިން C އަދި ވިޓަމިން E ގެ ސަބަބުން ހަންގަނޑަށް ބޭނުންވާ މުޙިއްމު އޮކްސިޖަން ލިބި ގެއްލުންދެނިވި އެކިކަހަލަ ވިހަ މާއްދާތަކުން ހަންގަނޑު ރައްކާތެރިކޮށްދިނުމާއި ހަންގަނޑަށް ބޭނުންވާ ކޮލަޖެން މާއްދާ އިތުރުކޮށްދިނުމަށް އެހީތެރިވެދެއެވެ. މިކަންކަމުގެ ސަބަބުން މޫނުމަތީ ހަންގަޑުގެ އޮމާންކަމާއި ތާޒާކަން އިތުރުކޮށްދިނުމަށްވެސް އެހީތެރިވެދެއެވެ. އަދި ގަވައިދުން ކަދުރު ބޭނުންކުރާނަމަ ހަމުގެ ބައެއް ބަލިތައް ޖެހުމުން ރައްކާތެރިކޮށްދިނުމަށްވެސް އެހީތެރިވެދެއެވެ.\n•ކަދުރުގައި އެކުލެވޭ ތަފާތު ވިޓަމިންސް އާއި ކެލްސިއަމް، ޕޮޓޭސިއަމް، ފޮސްފަރަސް، ސޯޑިއަމް، ސަލްފަރ އަދި ޒިންކް ގެ ސަބަބުން އިސްތަށީގެ ދުޅަހެޔޮކަން އިތުރުކޮށްދިނުމުގައި އެހީތެރިވެދެއެވެ. އެގޮތުން ކަދުރު ބޭނުންކުރާނަމަ އިސްތަށީގެ ބުޑުތައް ވަރުގަދަކޮށްދިނުމަށާއި އިސްތަށީގެ ތާޒާކަމާއި އޮމާންކަން އިތުރުކޮށްދިނުމަށް އެހީތެރިވެދެއެވެ.\n•ކަދުރަކީ އޭގައި ގިނަ މިންވަރަކަށް ޕޮޓޭސިއަމް އެކުލެވޭ އަދި ސޯޑިއަމްގެ މިންވަރު މަދު އެއްޗެއްކަމުގައި ވުމުން، ކަދުރު ބޭނުންކުރާނަމަ ނާރުތަކާއިބެހޭ ނިޒާމުގެ މަސައްކަތް ރަނގަޅު ކޮށްދިނުމަށަށް އެހީތެރިވެދެއެވެ. އެހެންކަމުން ނާރުގެ ތަފާތު މައްސަލަތައް ދިމާވުން ކުޑަކޮށްދެއެވެ.\n•ކަދުރުގައި އެކުލެވޭ ފޮސްފަރަސް އާއި ކެލްސިއަމްގެ ސަބަބުން ކަދުރު ބޭނުންކުރުމުން ކަށިތަކާއި ހުޅުތަކުގައި ބާރު ޖައްސައިދީ ވަރުގަދަކޮށްދިނުމަށް އެހީތެރިވެދެއެވެ.\n•ކަދުރުގައި އެކުލެވޭ ޕޮޓޭސިއަމް އާއި ސޮލިއުބަލް ފައިބަރގެ ސަބަބުން ކަދުރު ބޭނުންކުރުމުން ހަށިގަނޑުގައި އުފެދިފައިވާ ނުބައި ކޮލެސްޓްރޯލްގެ މިންވަރު ދަށްކޮށްދިނުމަށް އެހީތެރިވެދެއެވެ.\n•ކަދުރުގައި އެކުލެވޭ ވިޓަމިން B12، ވިޓަމިން C އަދި އަޔަންގެ ސަބަބުން ކަދުރު ބޭނުންކުރާނަމަ ލޭގެ ތަފާތު މައްސަލަތައް ދިމާވުން ދުރުކޮށްދިނުމަށް އެހީތެރިވެދެއެވެ.\n•ކަދުރުގައި ހަކުރުގެ ބައި ލިބިދޭ ބައިތައް ކަމުގައިވާ ގްލޫކޯސް، ފްރުކްޓޯސް، ސުކްރޯސް އަދި މީގެއިތުރުން ޕްރޮޓީންސްގެ ސަބަބުން ކަދުރު ބޭނުންކުރުމުން ހަށިގަނޑުގައި ހަކަތަ އިތުރުކޮށްދިނުމަށް އެހީތެރިވެދެއެވެ. ނަތީޖާއަކަށް ވެގެންދަނީ ބަނޑުހައިކަމުގެ އިހުސާސްވުން ކުޑަކޮށްދިނުމާއި ހަށިގަނޑުގައި ބާރުޖައްސައިދީ ވަރުބަލިކަމުގެ އިޙުސާސްވުން ކުޑަކޮށްދިނުމެވެ .\n•ކަދުރު ކައިފައި ތައްޓެއްގެ ކިރު ބޯލުމަކީވެސް ވަރަށް ފައިދާހުރި ގޮތެކެވެ. ކަދުރާއި ކިރު އެއްކޮށް ބޭނުންކުރުމަށްޓަކައި ހެނދުނުގެ ވަގުތުގައި ތައްޓެއްގެ ކިރު ހޫނުކޮށްލުމަށްފަހުގައި،7ވަރަކަށް ކަދުރުގެ އޮށްނަގާފައި ކިރުތައްޓަށް އެޅުމަށްފަހު 15 ވަރަކަށް މިނެޓް ވަންދެން މައްޗެއް ޖަހާލާފައި ބަހައްޓާނީއެވެ. އެއަށްފަހު ހެނދުނު ހުސްބަނޑާއިހުރެ ކިރުތަށި ބޯލުމަށްފަހުގައި ކަދުރުތައް ކާލާނީއެވެ. މިގޮތަށް ކަދުރު ބޭނުންކުރުމުންވެސް ހަށިގަނޑުގައި ހަކަތަ އިތުރުކޮށްދިނުމަށާއި ހަށިގަނޑުގެ ބާރު ގިނައިރު ދެމެހެއްޓުމަށްޓަކައި އެހީތެރިދެއެވެ.\n•ކަދުރު ގަވައިދުން ބޭނުންކުރާނަމަ ބަރުދަން އެއްމިންގަނޑެއްގައި ހިފަހައްޓައިދިނުމަށްވެސް އެހީތެރިވެދެއެވެ.\n•ކަދުރުގައި ގިނަ މިންވަރަކަށް އެކުލެވޭ ތަފާތު އެންޓި އޮކްސިޑެންޓްސްގެ ސަބަބުން ކަދުރު ބޭނުންކުރާނަމަ އެކިއެކި ބަލިތައް ޖެހުމުން ރައްކާތެރިކޮށްދިނުމަށް އެހީތެރިވެދެއެވެ.\nކަދުރުގައި ނަބީޛް ތައްޔާރުކޮށްގެން ބުއިމުގެ ބައެއް ފައިދާތައް ބަޔާންކޮށްލާނަމެވެ. ނަބީޛްއަކީވެސް ޞިއްޙީގޮތުން ގިނަ ފައިދާތަކެއް ލިބިދޭ ބުއިމެކެވެ. އޭގެ ތެރޭގައި ހަނދާން ގަދަކޮށްދިނުމަށާއި، ގޮހޮރުގެ ފާރު ފަސޭހަކޮށްދިނުމަށާއި، ބަނޑުގައި އުފެދޭ ވިހައިގެ އަސަރުތައް ބޭރުކޮށްދިނުމަށާއި، ވައިގެ އުނދަގޫތައް ރަނގަޅުކޮށްދިނުމަށާއި، ލޭގެ ޕްރެޝަރ އެއްމިންގަނޑެއްގައި ހިފަހައްޓައިދިނުމަށާއި، ޔޫރިކް އެސިޑްގެ މިންވަރު ދަށްކޮށްދިނުމަށާއި، ހުޅުތަކުގައި ރިއްސާރިހުންތައް ރަނގަޅުކޮށްދިނުމަށާއި، ފިރިހެނުންގެ ދަރިފަނީގެ މިންވަރު އިތުރުކޮށްދިނުމާއި ފެންވަރު ރަނގަޅު ދަރިފަނި އުފައްދައިދިނުމަށާއި، ލޭ ރަނގަޅުކޮށްދިނުމަށާއި އަދި ފުއްޕާމޭގެ މައްސަލަތައް ރަނގަޅުކޮށްދިނުމަށް އެހީތެރިވެދެއެވެ.\nނަބީޛްއަކީ ރަސޫލާ މުޙައްމަދު ﷺ ހިއްޕެވި ބުއިމަކަށް ކިޔާ ނަމެކެވެ. އެކަލޭގެފާނުގެ ޒަމާނުގައި ނަބީޛް ތައްޔާރުކުރުމަށްޓަކައި ހިކި މޭބިސްކަދުރުވެސް އަދި ތާޒާ ކަދުރުވެސް ބޭނުންކުރެއްވިއެވެ.\nއިބްނު ޢައްބާސް رضي الله عنه ގެ އަރިހުން ރިވާވެގެންވެއެވެ. ރަސޫލާ ﷺ އަށް ހިކިމޭބިސްކަދުރުން ނަބީޛް ތައްޔާރުކުރެވެއެވެ. އަދި އެކަލޭގެފާނު އެ ދުވަހާއި، ދެން ޖެހިގެން އަންނަ ދުވަހާއި، އެއަށްފަހު އަންނަ ދުވަހުގައި އެހިއްޕަވައެވެ. (سنن النسائي، باب:٥١، حديث: ٢٠٠) (صحيح)\nޢާއިޝާ رضي الله عنها ގެ އަރިހުން ރިވާވެގެންވެއެވެ. ”އަޅުގަނޑުމެން ރަސޫލާ ﷺ އަށް ކަންވާރެއްގައި ނަބީޛް ތައްޔާރުކުރައްވަމެވެ. (އެކަންވާރުގެ) މަތީކޮޅު އައްސާލެވިފައިވެއެވެ. އަދި ތިރީގައި ލޯވަޅެއް ހުރެއެވެ. އަޅުގަނޑުމެން ހެނދުނު ނަބީޛް ތައްޔާރުކުރުމުން އެކަލޭގެފާނު ހަވީރު އެބުއިން ހިއްޕަވައެވެ. އަދި އަޅުގަނޑުމެން ރޭގަނޑު ނަބީޛް ތައްޔާރުކުރުމުން ހެނދުނު އެކަލޭގެފާނު އެބުއިން ހިއްޕަވައެވެ“ (صحيح مسلم، باب:٣٦، حديث:١٠٦)\nކަދުރު ބޭނުންކޮށްގެން ނަބީޛް ތައްޔާރުކުރެވިދާނެ ގޮތެއް ތިރީގައި އެވަނީއެވެ.\nދުވަހުގެ އިރު އޮއްސުމަށްފަހު ވީހާވެސް އިރާކޮޅުގެ ވަގުތެއްގައި3ނޫނީ5ކަދުރު ނުވަތަ7ކަދުރުވަރު ފެންބޯން ބޭނުންކުރާ ކަހަލަ ތައްޓަކަށް އަޅާފައި ކަދުރާއި އެކަށީގެންވާ މިންވަރަކަށް ބޯފެން އަޅާފައި މައްޗެއް ޖެހުމަށްފަހުގައި 12 ވަރަކަށް ގަޑިއިރު ބަހައްޓާނީއެވެ. އެއަށްފަހުގައި ފަތިސްވަގުތުގައި ނުވަތަ ހެނދުނުގެ ވަގުތުގައި ތެދުވެ ތައްޔާރުކޮށްފައިވާ ނަބީޛް ބޯލާނީއެވެ. އަދި އެކަކަށްވުރެ ގިނަ ބަޔަކު ބުއިމަށްޓަކައި ނަބީޛް ތައްޔާރުކުރާނަމަ ބިއްލޫރި ޖަގެއްގައިވެސް ތައްޔާރުކުރެވިދާނެއެވެ. މިގޮތަށް ހެނދުނުގެ ވަގުތުގައި ތައްޔާރުކުރަން ބެހެއްޓިކަމުގައިވާނަމަ ރޭގަނޑު ނިދުމުގެ ކުރިން ކަދުރުތައް ވަކިކޮށްލުމަށްފަހު ނުވަތަ ކަދުރުތަކާއި އެކު މިބުއިން ބޯލާނީއެވެ.\nނަބީޛް ތައްޔާރުކުރުމުގައި އިތުރު ނުކުތާތަކެއް ފާހަގަކޮށްލާނަމެވެ. އެގޮތުން ނަބީޛް ތައްޔާރުކުރުމުގައި ކަދުރު ބޭނުންކުރާ ޢަދަދު ކޮންމެހެން އޮނަހިރި ޢަދަދަކަށްވުން ލާޒިމެއް ނޫނެވެ. އެކަކަށްވުރެ ގިނަބަޔަކަށް ނަބީޛް ތައްޔާރުކުރާނަމަ ބިއްލޫރި ޖަގަކަށް ފެނުގެ މިންވަރު އިތުރުކޮށްފައި ފެނާއި އެކަށީގެންވާ ޢަދަދަކަށް ކަދުރު ނުވަތަ ހިކިމޭބިސްކަދުރު އަޅައިގެން ނަބީޛް ތައްޔާރުކުރެވިދާނެއެވެ. ނަބީޛް ތައްޔާރުކުރުމަށްޓަކައި ބޭނުންކުރަން އެންމެ ރަނގަޅުކަމުގައިވަނީ ހިކި މޭބިސްކަދުރެވެ. ހިކި މޭބިސްކަދުރުގައި ނަބީޛް ތައްޔާރުކުރާނަމަ 150 ގްރާމްގެ ހިކި ކޭބިސްކަދުރުކޮޅެއް ފެނުން ރަނގަޅަށް ދޮވެލާނީއެވެ. (ބޭނުމަކީ ހަޑިއެއް އުނގުޅިފައި ހުރިނަމަ ސާފުކޮށްލުމެވެ.) އެއަށްފަހުގައި ތައްޓަކަށް 500 އެމްއެލް ބޯފެންއަޅާފައި އޭގެތެރެއަށް ހިކިމޭބިސްކަދުރުތައް އަޅާލާނީއެވެ. ދެން އެތަށީގައި މައްޗެއް ޖެހުމަށްފަހުގައި 12 ވަރަކަށް ގަޑިއިރު ބެހެއްޓުމަށްފަހުގައި ބޯލާނީއެވެ. ނަބީޛް ތައްޔާރުކުރުމަށްޓަކައި ކަދުރު ބޭނުންކުރާނަމަ ބޮޑަށް ރަނގަޅީ އެއްވެސް ކަހަލަ ސިރަޕެއް އެއްނުކޮށްހުންނަ ކަދުރު ބޭނުންކުރުމެވެ. މީގެ އިތުރުން ކަދުރު ބޯފެނަށް އެޅުމުގެ ކުރިން ކަދުރު ފަޅާ ބަލާލުމަށްފަހުގައި އެޅުން ރަނގަޅެވެ. ސަބަބަކީ އެއްބައި ކަދުރުގައި ފަނިއަޅާފައި ހުރެދާނެތީއެވެ. ނަބީޛް ތައްޔާރުކުރުމަށްފަހުގައި ބޯލުމުގެ ކުރިން ކަދުރުކޮޅާއި ފެންފޮދު މިކްސްޗަރ ކޮށްލައިގެންވެސް ބޯލެވިދާނެއެވެ. ރަމަޟާންމަހު ހާރުގެ ވަގުތުގައާއި ރޯދަ ވީއްލާ ވަގުތުގައި ބޭނުންކުރުމަށްވެސް ނަބީޛް އަކީ އެފަދަ ދެވަނައެއްނުވާ ބުއިމެކެވެ. ނަބީޛް އަކީ ފިނިފެނުގައާއި ފިނިނޫންފެނުގައިވެސް ތައްޔާރުކޮށްގެން ބޭނުންކުރެވިދާނެ ބުއިމެކެވެ. އަދި އައިސްއަލަމާރީގައި ބަހައްޓައިގެން ނަބީޛް ބޭނުންކުރުމަކީވެސް އެންމެ ރަނގަޅު އެއްގޮތެވެ. އައިސްއަލަމާރީގައި ބަހައްޓައިގެން ބޭނުންކުރިކަމުގައިވިޔަސް2ދުވަސް ނުވަތަ ގިނަވެގެން3ދުވަސްތެރޭގައި ބޮޮއެހުސްކޮށްލުމަކީ އެންމެ ރަނގަޅު އެންމެ ރައްކާތެރިގޮތެވެ.\nނަބީޛް ތައްޔާރުކުރުމުގައި ހިކިކޮށް ހުންނަ ރޯކަދުރާއި ދޮންވެފައިވާ ކަދުރު އެއްކޮށްގެން ނުވަތަ ދޮންވެފައިވާ ކަދުރާއި ހިކިމޭބިސްކަދުރު އެއްކޮށްގެން ބޭނުންކުރުމަކީ ރަނގަޅުގޮތެއްނޫނެވެ. ދެވައްތަރެއް ނުވަތަ ތިންވައްތަރެއްގެ ކަދުރު ބޭނުންކުރުމަށްފަހުގައި މިގޮތަށް ތައްޔާރުކުރާ ނަބީޛްގެ ރަހައާއި ވަހުގައި އަދި ފެންނަފެނުމުގައި ނުބައިވުމުގެ އަސަރެއް ފާހަގަ ނުކުރެވޭނަމަ ނުވަތަ އެބުއިމުން މަސްތުވުމެއް ނުވާނަމަ އެބުއިމަކީ މައްސަލައެއްނޫނެވެ. އެހެންނަމަވެސް މިގޮތަށް ނަބީޛް ތައްޔާރުކުރުމުގައި އެބުއިމުގެ ވަހާއި ރަހައިގައި އަދި ފެންނަފެނުމުގައި ނުބައިވުމުގެ އަސަރު އެކުލެވިގެންވާނަމަ އަދި އެ ބުއިމުން މަސްތުވުމެއްވާނަމަ، އެބޭނުންކުރުން ނަބީ ﷺ ވަނީ ނަހީކުރައްވަވާފައެވެ. ޖުމުލަކޮށް ދަންނަވާލަންޖެހެނީ ނަބީޛް ތައްޔާރުކުރުގައި އެންމެ ރައްކާތެރި ރަނގަޅުގޮތަކީ ކޮންމެވެސް އެއްބާވަތެއްގެ ކަދުރު ބޭނުންކުރުމެވެ.\nޖާބިރު رضي الله عنه ރަސޫލާ ﷺ ގެ އަރިހުން ރިވާކުރައްވާފައިވެއެވެ. އެކަލޭގެފާނު (ރަސޫލާ ﷺ) ހިކިމޭބިސްކަދުރާއި ކަދުރު އެއްކޮށްގެން ނަބީޛް ތައްޔާރުކުރުން ނަހީކުރެއްވިއެވެ. އަދި ރޯކަދުރާއި ފާވާން ފަށާފައިވާ ކަދުރު އެއްކޮށްގެން ނަބީޛް ތައްޔާރުކުރުން ނަހީކުރެއްވިއެވެ. (سنن النسائي، باب ٥١، حديث:١٧) (صحيح)\nކަދުރު ޢާއްމުގޮތެއްގައި ގިނައިން ބޭނުންކޮށް އުޅެނީ ރަމަޟާންމަސްތަކުގައެވެ. ރޯދަ ވީއްލާ ވަގުތުގައާއި ހާރުކެއުމުގެ ވަގުތުގައެވެ. ރޯދަވީއްލާ ވަގުތުގައި ބޭނުންކުރުމަށް އެންމެ ރަނގަޅު އެކައްޗަކީވެސް ކަދުރެވެ. އެކަލޭގެފާނު ﷺ ގެ ޙަދީޘްބަސްފުޅެއްގެ މާނައިގައިވެއެވެ.\n”ތިޔަބައިމީހުންގެ ތެރެއިން މީހަކު ރޯދަވީއްލާ ކަމުގައިވާނަމަ ފަހެ، ކަދުރުން ރޯދަވީއްލާ ހުށިކަމެވެ! ކަދުރު ނުލިބިއްޖެނަމަ ފަހެ،ފެނުން ރޯދަވީއްލާ ހުށިކަމެވެ! އެހެނީ އެއީ (ފެނަކީ) ޠާހިރުކުރުވާ އެއްޗެކެވެ!“ (بلوغ المرام :٦٢٨ صحيح)\nކަދުރަކީ މީރު އަދި ފައިދާހުރި އެތައް މާއްދާތަކުން ފުރިފައިވާ މޭވާއެއްކަމުގައިވާއިރު، ކަދުރު ބޭނުންކުރުން އެއީ ވަކި ޚާއްސަ މައްސަރަކަށް ބޭނުންކޮށްއުޅޭ އެއްޗެއްގެ ގޮތުގައި ހެދުމުގެ ބަދަލުގައި، ރަމަޟާންމަސް ނޫން މަސްތަކުގައިވެސް ގަވާއިދުން ބޭނުންކުރާ އެއްޗެއްގެ ގޮތުގައި ހެދުމަކީ ވަރަށް ރަނގަޅު އާދައެއް ކަމުގައި ގަބޫލުކުރަމެވެ. އެހެންނަމަވެސް ކަދުރު ބޭނުންކުރުމުގައި އަދި އެހެނިހެން ރަނގަޅު ކެއުން ބުއިމުގެ ބާވަތްތައް ބޭނުންކުރުމުގައިވެސް މަދު މިންވަރެއް ނުވަތަ މެދު މިންވަރަކަށް އިޚްތިޔާރުކުރުމަކީ އެންމެ ރަނގަޅުގޮތެވެ. އެގޮތުން ހެނދުނު ނާސްތާގެ ވަގުތުގައި3ނުވަތަ5ކަދުރު ނޫންނަމަ ގިނަވެގެން7ކަދުރުވަރު ދުވާލަކަށް ބޭނުންކުރުމުން ފުދޭނެއެވެ. ނަމަވެސް ކަދުރަކީ އޭގައި ގިނަ މިންވަރަކަށް ހަކުރުގެބައި އެކުލެވިގެންވާ އެއްޗެއް ކަމުގައިވާތީ، ކަދުރު ގިނައިން ބޭނުންކުރެވޭނަމަ ބައެއްފަހަރު ހަޖަމުކުރުމުގެ ނިޒާމުގެ މައްސަލަތައް ދިމާވުމާއި ޚާއްސަކޮށް ހަކުރުބަލި ހުންނަކަމުގައިވާނަމަ ހަކުރުބަލިބޮޑުވުމާއި އަދި ހަކުރުބަލީގެ ސަބަބުން ދިމާވެދާނެ އެހެނިހެން މައްސަލަތައް އިތުރުވުމުގެ ފުރުޞަތުވެސް ބޮޑުވެދާނެއެވެ. އެހެންކަމުން ހަކުރުބަލި ހުންނަކަމުގައިވާނަމަ ނުވަތަ ޞިއްޙީގޮތުން އިތުރު ބައްޔެއް ހުންނަކަމުގައިވާނަމަ ކަދުރު ބޭނުންކުރުމުގެ ކުރިން ޑަޔަޓިޝަނެއްގެ ނުވަތަ ޑޮކްޓަރެއްގެ އިރުޝާދާއި އެއްގޮތަށް ޢަމަލުކުރުމަކީ އެންމެ ރައްކާތެރިވާނެ ގޮތްކަމުގައި ގަބޫލުކުރަމެވެ. ހަމައެހެންމެ ކަދުރަކީ ގިނަ މިންވަރަކަށް ސޯޑިއަމް އެކުލެވިގެންވާ އެއްޗެއްކަމުގައި ވުމުން، ކަދުރު ގިނަ މިންވަރަކަށް ބޭނުންކުރެވޭނަމަ ހިތުގެ ތަފާތު ބަލިތައް ޖެހުމަށް ފުރުޞަތު ބޮޑުވެގެން ހިނގައިދާނެއެވެ. އަދި ކަދުރު ބޭނުންކުރެވޭ މިންވަރު އިތުރުނަމަ ހަށިގަނޑު މާބޮޑަށް ފަލަވެ ބަރުހެލިވުމުގެ ފުރުޞަތުވެސްބޮޑުވެދާނެއެވެ.\nކަދުރާއި ބެހޭ ގޮތުން މިގެނެސްދެވުނު މަޢުލޫމާތުން ކޮންމެވެސް މިންވަރެއްގެ މަންފާއެއް ކުރާނެ ކަމުގައި އަޅުގަނޑު އުއްމީދުކުރަމެވެ.\nކުރިއަށްދެން އަންނަންއޮތީ 1442 ވަނަ އަހަރުގެ ބަރަކާތްތެރި ރަމަޟާންމަސް ކަމަށްވާއިރުގައި އަޅުގަނޑުމެން މުސްލިމުންގެ އެންމެ މުޙިއްމު ޢަޒުމަކަށް ހަދަންވާނީ اللهُ سبحانه وتعالي ގެ ޙަޟުރަތަށް އިޚްލާސް ތައުބާއަކުން ތައުބާވުމެވެ. އެއަށްފަހުގައި ދީނީ އަދި ދުނިޔަވީ އެންމެހާ އާދަތަކަށް ހެޔޮ ބަދަލުގެނެސް އިސްރާފުގެ ބައި ވީވަރަކުން ކުޑަކުރުމާއިއެކު ހިތްތައް ޠާހިރުކޮށް ނަފްސުތައް އިޞްލާޙްކުރުމާއި ހެޔޮޢަމަލުތައް ގިނަކުރުމެވެ.\nالله سبحانه وتعالي އަޅުގަނޑުމެން އެންމެހައި މުސްލިމް އަޚުންނާއި އުޚުތުންނަށް ރަމަޟާންމަހާއި ހަމައަށް ވާޞިލްވުމުގެ ނަޞީބު މިންވަރުކޮށްދެއްވަވާ ރަމަޟާންމަހުގެ ރޯދަ އޭގެ އެންމެ ފުރިހަމަ ގޮތުގައި ހިފުމުގެ ކުޅަދާނަކަން ދެއްވަވާ، އެމަހުގައި އެންމެހައި ނުބައި ޢަމަލުތަކުން އެއްކިބާވެ ގިނަގިނައިން ހެޔޮ ޢަމަލުތައް ކުރުމުގެ ތައުފީޤު ދެއްވާށި! آمين


Lonumedhun Thafaathu Ethah Faidhaa Eh, Cancer Inves Dhurukoh Dhey - Vaguthu\nލޮނުމެދުން ތަފާތު އެތައް ފައިދާއެއް، ކެންސަރުން ވެސް ދުރުކޮށްދޭ\nލޮނުމެދަކީ ޒަމާނުއްސުރެ އެކިއެކި ބަލިތަކުގެ ފަރުވާއަކަށް ބޭނުން ކުރަމުން އަންނަ އެއްޗެކެވެ. އަދި އެއީ ސިއްޙަތަށް ފައިދާހުރި އެއްޗެއްކަންވެސް މީގެ މާކުރިންވަނީ ދެނެގަނެވިފައެވެ.\nއެހެންނަމަވެސް މިފަހަރު ކެންސަރުން ލިއްބައިދޭ ވަރަށް ބޮޑު ފައިދާއެއް ސައިންވެރިންވަނީ ހޯދާފައެވެ. މިގޮތުން ލޮނުމެދު ކެޔުމަކީ ކެންސަރއިން ދުރުކޮށްދޭ ކަމެއްކަމަށް ދިރާސާއަކުންވަނީ ދައްކާފައެވެ.\nޔުނިވަރސިޓީ އޮފް ނޮޓިންގަމްގެ ސައިންވެރި ކުރި ދިރާސާއުން ދައްކާގޮތުގައި ލޮނުމެދު ކެޔުމަކީ ބައެއް ވައްތަރުގެ ކެންސަރއިން ދުރުކޮށްދޭ ކަމެކެވެ. އަދި މީގެ އިތުރުން ލޮނުމެދު ކެޔުމުގެ ސަބަބުން ހިތުގެ ބައެއް ބަލިތަކާއި ޓައިޕް2ޑައިބެޓިކްސްއިން ސަލާމަތްކޮށްދޭކަމެއްވެސް މިދިރާސާއިންވަނީ ދައްކާފައެވެ.\nމިދިރާސާގައި ބުނެފައިވަނީ ލޮނުމެދަކީ އެކޮށުމުން ނުވަތަ ޗަސް ކުރުމުން ނުވަތަ އެނޫންވެސް އެފަދަ ގޮތަކަށް ބޭނުން ކުރުމުން "ސަލްފަރ" ކޮންޕައުންޑްސްއުންޑްސް ވަރަށް ގިނައިން އުފައްދާ އެއްޗެއްކަމަށެވެ. އަދި މިކަމުގެ ސަބަބުން ހަށިގަނޑުގައި އަމިއްލަޔަށް އުފެދޭ ގޭސްތައް ކަމުގައިވާ "ނައިޓްރިކް އޮކްސައިޑް" އަދި "ހައިޑުރޮޖެން ސަލްފައިޑް" އާއި ގުޅޭ ކަމަށާއި އަދި މިދެގޭހުގެ ނިސްބަތް ހަށިގަނޑުގެ ތެރޭގައި ބަދަލުކޮށްލާ ކަމަށެވެ. އަދި މިކަމުގެ ސަބަބުން ހަށިގަނޑު ގިނަ ބަލިތަކެއްގެ ކިބައިން ސަލާމަތްކޮށްދޭކަމަށެވެ.\nމިދިރާސާ އިތުރަށް ބުނެފައިވަނީ ލޮނުމެދަކީ އޭގެ ސަބަބުން ގިނަ ފައިދާތަކެއް ލިބޭ އެއްޗެއް ކަމަށާއި ލޮނުމެދުން ލިބޭ އިތުރު ފައިދާތަށް ދެނެގަތުމަށް އިތުރު ތަޙްލީލްތަށް ހަދަންޖެހޭކަމަށެވެ.\nއޭޕްރީލް 29, 2018 15:44\nއެހެންނަމަވެސް މިފަހަރު ކެންސަރުން ލިއްބައިދޭ ވަރަށް ބޮޑު ފައިދާއެއް ސައިންވެރިންވަނީ ހޯދާފައެވެ. މިގޮތުން ލޮނުމެދު ކެޔުމަކީ ކެންސަރއިން ދުރުކޮށްދޭ ކަމެއްކަމަށް ދިރާސާއަކުންވަނީ ދައްކާފައެވެ\nއޭޕްރީލް 29, 2018 17:35\nހައްހައްހާ....ނުހޭން އިންދާ އެދިޔައީ ހިނިގަނޑު ފަޅައިގެން.\nލޮނުމެދު ގެ ފައިދާތައްގިނަގުނއެވެ. 70 އަށްވުރެ ގިނަ ބަލީގެ ފަރުވާ އެއްކަން ވަރަށް ކުރީއްސުރެ އެނގެއެވެ. އެކަމަކު އެއީ ނުބައިވަސް ހުންނަ އެއޗެކެވެ. ހަށިގަނޑުން ނުބައިވަސް ދުވައެވެ. އެހެންވެ ކެވޭވަރު ވަރަށް މަދެވެ.\nއޭޕްރީލް 29, 2018 22:47\nކެވޭވަރަކުން ކާންވީ. ފިލާ


EURO 2020: Russia - Denmark | PREVIEW - Vaguthu\nޔޫރޯ 2020: ރަޝިޔާ - ޑެންމާކް | ޕްރިވިއު\nޔޫރޯ ފުޓުބޯޅަ މުބާރާތުގެ ގްރޫޕް ބީގައި ޑެންމާކް އަދި ރަޝިޔާ ބައްދަލުކުރާނީ މިރޭ 00:00 ގައެވެ. މި މެޗުން މޮޅުވެގެން ރަޝިޔާއަށް ދެވަނަބުރުގެ ޖާގައެއް ކަށަވަރުކުރެވިދާނެ އެވެ. މުބާރާާތުގައި ރަޝިޔާ މިހާތަނަށް ކުޅުނު ދެ މެޗުގެ ތެރެއިން އެއް މެޗުން ބަލިވެފައިވާއިރު، އެއް މެޗުން ވަނީ މޮޅުވެފައެވެ.\nރަޝިޔާ މޮޅުވެފައިވަނީ ފިންލޭންޑް އަތުންނެވެ. އަދި ބަލިވެފައިވަނީ ބެލްޖިއަމް އަތުންނެވެ. ޑެންމާކު މިހާތަނަށް ކުޅުނު ދެ މެޗުންވެސް ވަނީ ބަލިވެފައެވެ. ނަމަވެސް ދެވަނަބުރަށް ދިއުމުގެ ހަނި ފުރުސަތެއް އެޓީމަށް އެބައޮތެވެ.\nރަޝިޔާއާއި ޑެންމާކް މިހާތަނަށް އެއްވެސް ފަހަރެއްގެ މަތިން ކުޅެފައެއް ނުވެއެވެ. މިއީ ވާދަވެރި މުބާރާތެއްގައި މި ދެ ޓީމު ކުޅޭ ފުރަތަމަ މެޗުކަން ފާހަގަކޮށްލެވެއެވެ. މީގެކުރިން 2012 ވަނަ އަހަރު މި ދެ ޓީމު ވަނީ އެކުވެރިކަމުގެ މެޗެއް ކުޅެފައެވެ. އެ މެޗުން ރަޝިޔާ މޮޅުވީ 2-0 ގެ ނަތީޖާއަކުންނެވެ.\nމެޗުގެ ފުރަތަމަ އެގާރަ\nދެ ކޯޗުންގެ ބަސް\nސްޓަނިސްލާވް ޗަރްޗަރޯފް (ރަޝިޔާ)\nމިއީ މި މުބާރާތުގައި އެ ޓީމުގެ އަސްލު ކުޅުން ދައްކަންޖެހޭ މެޗުކަމަށް ކޯޗު ފާހަގަކުރެއެވެ. ހާއްސަކޮށް ދެވަނަބުރަށް ދިއުމަށް މި މެޗުގައި ރަނގަޅު ނަތީޖާއެއް ނެރުމުގެ މުހިއްމުކަން ކުޅުންތެރިންނަށް އެނގޭނެ ކަމަށާއި ޑެންމާކް އަކީ ފުލުގައި އޮތް ނަމަވެސް ބަލި ޓީމެއްނޫން ކަމަށެވެ. އަދި އެކަން މުބާރާތުން ވަރަށް ސާފުކޮށް ފެންނަން އެބަހުރި ކަމަށްވެސް ކޯޗު ބުންޏެވެ. ކޯޗު ހާއްސަކޮށް ފާހަގަކުރީ ބެލްޖިއަމް އާއި ދެކޮޅަށް ކުޅުނު މެޗެވެ. އެއީ ޑެންމާކްގެ ފަރާތުން ތަފާތު މޮޅު ކުޅުމެއް ފެނިގެންދިޔަ މެޗެއްގެ ގޮތުގައި ކޯޗު ފާހަގަކުރިއެވެ.\nކެސްޕާ ހިލްމަންޑް (ޑެންމާކް)\nދެވަނަބުރުގެ އުއްމީދު ނުގެއްލޭކަން ފާާހަގަކުރަމުން ކޯޗު ބުނީ ޑެންމާކުން ދަނީ މެޗަކަށްފަހު މެޗެއް ކުރިއަރަމުން ކަމަށާއި ކުޅުންތެރިން ދަނޑުމަތީގައި ދައްކާ ހިތްވަރު ފާހަގަކުރާ ކަމަށެވެ. އަދި ރަޝިޔާ ބަލިކޮށްގެން ފުރުސަތު އޮތްކަންވެސް ކޯޗު ފާހަގަކުރިއެވެ. އެހެންކަމުން ރަނގަޅު ކުޅުމެއް މި މެޗުގައި ފެންނާޏެކަމުގެ އުއްމީދުކުރާ ކަމަށްވެސް ކޯ


Baa, cylinder massala: ProBiz ah dhinee ehves nufoozeh nethi\nބާ ސިލިންޑަރު މައްސަލަ: ޕްރޯބިޒަށް ދިނީ އެއްވެސް ނުފޫޒެއް ނެތި: މެނޭޖަރު\nމޯލްޑިވް ގޭހުގެ ކުރީގެ ޕްރޮކިއުމެންޓް މެނޭޖަރު އަހުމަދު ސުއޫދު ފާރޫގް: އޭނާ ވަނީ މިއަދު ކޮމިޓީއަށް ހާޒިރުކޮށް ސުވާލުކޮށްފަ -- ފޮޓޯ: މަޖިލިސް\nއާ ސިލިންޑަރުތަކަކަށް މޯލްޑިވް ގޭހުން އޯޑަރު ދިނުމުން ބާ ސިލިންޑަރުތަކެއް ލިބުނު މައްސަލާގައި ސިލިންޑަރުތައް ގަތުމަށް ސިންގަޕޯރުގެ ޕްރޯބިޒް ކުންފުންޏާއި ހަވާލު ކުރަން އެއްވެސް ފަރާތެއްގެ ނުފޫޒު އައިސްފައި ނުވާ ކަމަށް އެ ކުންފުނީގެ ކުރީގެ ޕްރޮކިއުމެންޓް މެނޭޖަރު އަހުމަދު ސުއޫދު ފާރޫގް ވިދާޅުވެއްޖެ އެވެ.\nކޮވިޑް-19 އާއި ގުޅިގެން ހެދި ފެސިލިޓީތަކަށް ފޯރުކޮށް ދޭން އޮކްސިޖަން ސިލިންޑަރުތައް ގެނައުމުގައި މޯލްޑިވް ގޭހުން ހަރަދު ކުރި އިރު 16 މިލިއަނެއްހާ ރުފިޔާގެ ކޮރަޕްޝަން އެކުލެވޭ ކަމަށް ވަނީ ތުހުމަތުތު ކުރެވި މައްސަލަ ފެނަމަތިވެފަ އެވެ.\nއެ މައްސަލަ ބަލަމުން ދާއިރު މަޖިލީހުގެ ސްޓޭޓް އޯންޑް އެންޓަޕްރައިސެސް (އެސްއޯއީ) ކޮމިޓީއަށް ސުއޫދު ހާޒިރުކޮށް ސުވާލު ކޮށްފައި ވަނީ އެ ކޮމިޓީގެ އެންމެ ފަހުގެ ބައްދަލުވުމަށް ސުއޫދު ހާޒިރު ކުރެވިފައި ނުވާތީ އާއި އެ ދުވަހުގެ ބައްދަލުވުމުގައި ކުރެވުނު ގިނަ ސުވާލުތަކާ ގުޅިގެން "އެކަން އެނގޭނީ ސުއޫދަށް" ކަމަށް އެތައް ފަހަރެއްގެ މަތިން ގޭހުގެ ފަރާތުން ކޮމެޓީއަށް ވަޑައިގެންނެވި ބޭފުޅުން ވިދާޅުވެފައި ވާތީ އެވެ.\nއެސްއޯއީ ކޮމިޓީއަށް ސުއޫދު ހާޒިރުކޮށް މިއަދު ސުވާލު ކުރުމުން މިހާރު އެ ކުންފުނީގެ ވަޒީފާއިން ވަކިކޮށްފައިވާ ސުއޫދު ވިދާޅުވީ އޭނާއަށް ކުރީގެ އެކްޓިން އެމްޑީ އިކްރާމް އަލީ އެހެން މީހަކުވެސް ސިލިންޑަރުތައް ގަތުމަށް ޕްރޯބިޒަށް ހަވާލު ކުރަން އަންގާފައި ނުވާނެ ކަމަށެވެ. އެކަމުގައި އޭނާ ލަފާ ހޯދާފައި ވާނީ އެ ޑިޕާޓްމެންޓްގެ ސްޓާފުންގެ ކިބައިން ކަމަށާއި ޕްރޯބިޒަކީ ކުރިން އެ ކުންފުންޏަށް ތަކެތި ސަޕްލައި ކޮށްފައިވާ ފަރާތެއް ކަމަށެވެ.\n"އަޅުގަނޑަށް އައީ ބާ ސިލިންޑަރުތަކެއްކަން އެނގުނު ހިސާބުން ވަގުތުން [އިކްރާމް] އަށް ގުޅާފަ ދެންނެވިން. އޭނާ ވިދާޅުވީ އެންޑީއެމްއޭ [ނޭޝަނަލް ޑިޒާސްޓާ މެނޭޖްމެންޓް] އިން މި ހާލަތަށް ބަލާފައި އެތަކެތި ބަލައިގަންނާނެ ކަމަށް. އެއީ ވަރަށް އެމަޖެންސީގަ ގެނެވުނު ތަކެއްޗަށް ވާތީ." ސުއޫދު ވިދާޅުވި އެވެ.\nޕްރޯބިޒް ކުންފުންޏާއި ގުޅުވައި ކޮމިޓީން ވަނީ އެތައް ސުވާލުތަކެއް ކޮށްފަ އެވެ. އެއީ ރޭ އިސްތިއުފާ ދެއްވި އެ ކުންފުނީގެ ކުރީގެ ޑީއެމްޑީ އިކްރާމާއި ގުޅުމެއް އޮތް ކުންފުންޏެއް ކަމަށް އަޑުތަކެއް ވެސް އަރާފައި ވާތީ އެވެ. އެ ކުންފުނިން ދިން ޓިކެޓަކަށް އިކްރާމް ސިންގަޕޫރަށް ޗުއްޓީއަށް ވަޑައިގެންނެވި ވާހަކަ އޭނާ ވަނީ ހޯމަ ދުވަހުގެ ކޮމިޓީ ބައްދަލުވުމުގައި އިކްރާމް ވަނީ ދޮގު ކޮށްފަ އެވެ.\nއިކްރާމް އެ ދުވަހު ވިދާޅުވީ އޭނާ ސިންގަޕޯރަށް ވަޑައިގަތީ ރައްޓިއްސަކު ދިން ޓިކެޓެއްގައި ކަމަށާއި ޕްރޯބިޒާއި އޭނާއާ އެއްވެސް ގުޅުމެއް ނޯންނާނެ ކަމަށެވެ.\nކޮމިޓީން ވަނީ ޕްރޯބިޒް ކުންފުންޏާއި ސުއޫދުއާ އެއްވެސް ގުޅުމެއް އޮންނަ ކަމާއި އެއްވެސް މުއާމަލާތެއް އެ ކުންފުންޏާއި އެކީ ކޮށްފައިވާނެތޯ ސުއޫދު އާ ވެސް މިއަދު ސުވާލުކޮށްފަ އެވެ. އޭގެ ރައްދުގައި ސުއޫދު ވިދާޅުވީ ސަޕްލައި ޕްރޮސެސްގައި ކުރި މުއާމަލާތް ފިޔަވައި އިތުރު އެއްވެސް މުއާމަލާތެއް ކުރައްވާފައި ނުވާނެ ކަމަށާއި އެހެން އެއްވެސް ގުޅުމެއް އެ ކުންފުންޏާއެކު ނޯންނާނެ ކަމަށެވެ.\nސުއޫދު އަދި ވިދާޅުވީ ބާ ސިލިންޑަރުތަކެއް ލިބުނު ކަމުގެ މައުލޫމާތު އެންމެ ފުރަތަމަ ލިބުނު ވަގުތު ޑީއެމްޑީ އިކްރާމަށް ގުޅައި އެކަން އަންގާފައިވާނެ ކަމަށާއި ސަޕްލަޔަރުންނާއި ކުރި ހުރިހާ މުއާމަލާތެއް ވެސް މެއިލް އިން އިކްރާމަށް ފެނި ވަޑައިގަންނަވާނެ ކަމަށެވެ.\nސުއޫދު އެހެން ވިދާޅުވި ނަމަވެސް އެކަންކަމާ ގުޅޭ ތަފްސީލުތައް އެނގިވަޑައި ނުގަންނަވާ ކަމަށް އިކްރާމް ވަނީ ކުރިން ވިދާޅުވެފަ އެވެ.\nއެސްއޯއީ ކޮމެޓީ މޯލްޑިވް ގޭސް ރައްޔިތުންގެ މަޖިލިސް + ހިޔާނާތް ކޮވިޑާ ގުޅޭ ހިޔާނާތްތައް


Mohamed Abdulla Shafeeg: ނެލްސަން މަންޑޭލާ އަވަހާރަވުން\nނެލްސަން މަންޑޭލާ އަވަހާރަވުން\nމިއަދުގެ އިރު އަރައިގެން މިއައީ ހިތާމަވެރި ޚަބަރަކާއިގެންނެވެ. ރާއްޖޭ ގަޑިން ރޭ މެންދަމުގެ ވަގުތެއްގައި ދެކުނު އެފްރިކާގެ ކުރީގެ ރައީސް ނެލްސަން މަންޑޭލާ އަވަހާރަވީއެވެ. އުމުރުފުޅުން 95 އަހަރުގައި މަންޑޭލާ އަވަހާރަވީ ގޭގައި ބާއްވައިގެން އިންޓެންސިވް މެޑިކަލް ކެއާގެ ހިދުމަތް ދެމުން އަންނަނިކޮށެވެ. މަންޑޭލާ އަވަހާރަވިކަން އިޢުލާން ކުރެއްވީ ދެކުނު އެފްރިކާގެ ރައީސް ޖޭކޮބް ޒޫމާ، ގައުމީޓީވީ މެދުވެރިކުރައްވާ ދެއްވި ބަޔާނެއްގައެވެ. ބަޔާނުގައި ރައީސް ޖޭކޮބް ޒޫމާ ވިދާޅުވީ ގެއްލިގެން ދިޔައީ ދެކުނު އެފްރިކާ އުފެއްދި އެންމެ އަގުހުރި ދަރި ކަމަށެވެ. "ނެލްސަން މަންޑޭލާގެ މޮޅު ކަމަކީ އޭނާ އިންސާނަކަށްވީ ސަބަބު. އޭނާގެ ކިބައިން ފެނުނީ އަހަރެމެން ކޮންމެ މީހެއްގެ ކިބައިގައި ވެސް ހުންނަން އެދޭ ކަންތައްތައް... ނެލްސަން މަންޑޭލާ ވަނީ އަހަރެމެން އެންމެން އެކަތިގަނޑަކަށް ހަދައިދީފައި. އޭނާއަށް އެންމެ ފަހުގެ އިހުތިރާމް އަދާކުރާނީ އަހަރެމެން އެންމެން ގުޅިގެން" ޒޫމާ ވިދާޅުވި އެވެ\nމަންޑޭލާއަކީ މުޅި ދުނިޔެ އެލީޑަރަކަށްޓަކާ ފަޚުރުވެރިވާ ލީޑަރެކެވެ. މަންޑޭލާ ވަނީ އޭނާގެ ހަޔާތުގައި ހިތްދަތި ތަޖުރިބާތަކެއް ކުރައްވާފައެވެ. އެހެނަސް އެންމެފަހުން ކާމިޔާބު ލިބިގެންދިޔައީ މަންޑޭލާއަށާއި އޭނާއަށް ތާއީދުކުރި މީހުންނަށެވެ.\nއަޅުގަނޑު، މަންޑޭލާގެ ވާހަކަ އަހަން ފެށީ މަދަރުސާގައި އުޅުނު ދުވަސްވަރު އެވެ. އަހަނީ އޭނާގެ ހިތްވަރު ގަދަ ކަމުގެ ވާހަކަ އެވެ. އަޒުމް ވަރުގަދަ ކަމުގެ ވާހަކަ އެވެ. އެތައް އަހަރެއް ވަންދެން ޖަލުގައި ހުންނެވި ވާހަކަ އެވެ. ޖަލުން މިނިވަން ވުމުން ވެރިކަމަށް ވަޑައިގަތް ވާހަކަ އެވެ. މަންޑޭލާއާ ގުޅޭގޮތުން އަޅުގަނޑު އެހި ކޮންމެ ވާހަކަ އެއް، ކީ ކޮންމެ ލިޔުމެއް ހާމަކޮށްދިނީ އޭނާއަކީ އާދަޔާ ޚިލާފް ސަޙްޞިއްޔަތެއް ކަމެވެ. މަންޑޭލާއާމެދު އަޅުގަނޑުގެ ޝައުގުވެރިކަންވީ އިތުރެވެ. މަންޑޭލާއަކީ އޭރު ދުނިޔޭގައި ތިބި މީހުންގެ ތެރެއިން އަޅުގަނޑުގެ އެންމެ މަގްބޫލު ސަޙްޞިއްޔަތު ކަމުގައި ކަނޑައެޅުނެވެ.\nމަންޑޭލާ އަވަހާރިވި ޚަބަރުން މުޅި ދުނިޔެ މިވަނީ މާޔޫސް ކުރުވާފައެވެ. އެންމެންގެ ވެސް ތައުޒިޔާ މިއަދު މިވަނީ މަންޑޭލާއާ ގުޅުވާފައެވެ.\nLabels: Mandela, Nelson Madela\nރައީސް ނެލްސަން މަންޑޭލާ އާއި ރައީސް މުޙައްމަދު ނަ...


ހިތުގެ ޝަކުވާ… ހަތްވަނަ ބައި – Esfiya\n“ނައީ.. އައިމް ގޮނަ އާސްކް ޔޫ އަ ކުއެޝަން.. އެންޑް އައި ވޯންޓް ޔޫ ޓު ބީ އޮނެސްޓް..” ރައިޝާ ބުނެލީ ސީރިޔަސްކަމާއެކީއެވެ. އެވަގުތު ނައިރާގެ ހިތަށްވެސް ގޮތެއް ވެލިއެވެ. މީ ރައިޝާ ދުވަހަކުވެސް އުޅުނު ގޮތެއް ނޫނެވެ. މިގޮތަކަށް ދުވަހަކުވެސް ސުވާލެއް ނުކުރާނެއެވެ. ދެން މިއަދު ކުއްލިއަކަށް އެހެން ބުނުމުން ސިހޭނެ ނޫންހެއްޔެވެ. “ޔާ.. ގޯ ފޯރ އިޓް..” ނައިރާ ބުނެލީ މަޑުމަޑުންނެވެ. ރައިޝާ ފުން ނޭވާއެއް ބޭރުކޮށްލިއެވެ. “ނައީ.. ޑޫ ޔޫ ލަވް މައި ބްރަދަރ؟” އެންމެ ފަހުން ރައިޝާ އަހާލިއެވެ. އެއާއެކު ނައިރާއަށް ލިބުނު ސިހުމަކުން ހުއްޓުން އެރިއެވެ.\n“ވަޓް ދަ…. ވަޓް ކައިންޑް އޮފް އަ ކުއެޝަން އިޒް ދެޓް؟ ހަހާ ޔޫ އާރ ސޯ ފަނީ ރައީ.. ހަހާ..” ނުވާ ކަމަށް ހަދާލާފައި ނައިރާ އަވަހަށް ދުރު ބަލައިލީ ރައިޝާއަށް ޖަވާބު ދޭނެހާ ހިތްވަރެއް އެ ހިތުގައި ނެތީމައެވެ. އެވަގުތު ނައިރާގެ ދެލޯ ފެންކަޅިވީ އިޚްތިޔާރަކާ ނުލައެވެ. ރިއާޝް ދެކެ ލޯބި ނުވެޔޭ ބުނުމަކީ އޭނާއަށް އެއްވެސް ޙާލެއްގައި ފަސޭހަ ކަމެއް ނޫނެވެ. އަނެއްކޮޅުން އެންމެ ގާތް އެކުވެރިޔާއަށް ދޮގު ހެދުމަކީވެސް އޭނާއަށް ފަސޭހަ ކަމެއް ނޫނެވެ. އެއީ ދުވަހަކުވެސް ނުވާނޭ ކަމެކެވެ. އެހާ ދެރަވީ އެހެންވެއެވެ. ދޮގެއް ހަދާ ޙަޤީގަތާ ދެބަސްވާން ޖެހިދާނެތީއެވެ.\n“ނައީ.. ވަރަށް ސީރިޔަސްކޮށް އިނގޭ މި އަހަނީ.. ރައި ނޫޅެމޭ މަޖަލަކަށް ހަދައިގެންނެއް.. ރައިއަށް އެނގޭ ހުރިހާ ކަމެއްވެސް.. ހީނުކުރާތި ނޭނގިގެންނޭ މި އަހަނީ.. ހުރިހާ ކަމެއްވެސް އެނގިހުރެ ރައި ބޭނުންވަނީ ނައިގެ އަނގައިން ތެދު ބުނުވަން.. ދޮގު ހެދުމުގެ ކުރިން ހަނދާން ކުރާތި.. އައިމް ޔުއަރ ބެސްޓީ.. އެންޑް އިޓް މައިޓް އެފެކްޓް ޔޫ ބޭޑްލީ އިފް ޔޫ ލައި.. ސޯ ޖަސްޓް ޓެލް މީ ދަ ޓްރުތް..” ރައިޝާ ބުނެލީ ހަރުކަށިކަމާއެކީއެވެ. ނައިރާއަށް ހިންދިރުވާލެވުނެވެ. ދެން ސަލާމަތެއް ނެތްކަން އެނގުނެވެ. ދޮގު ހެދިޔަސް ރައިޝާ އަށް އެނގޭނެކަން މާ ކުރިންވެސް އޭނައަށް އެނގެއެވެ. އޭނާގެ ހިތުގައިވާ ޝަކުވާތަކަށް ކުޑަވެސް ލުޔެއް ހޯދޭނީ ހިތުގެ ޝަކުވާތަކާއި، އުދާސްތައް އެހެން މީހަކާ ހިއްސާކުރީމައެވެ. ދެލޯ މަރާ ބާރުކޮށްލުމަށްފަހު ހުރިހާ ކަމެއް ރައިޝާއާ ހިއްސާ ކުރުމަށް ނިންމީ އެހެންވެއެވެ.\n“ޔެސް ޔެސް ޔެސް.. އައި ލަވް ހިމް.. އައި ލަވް ހިމް އަ ލޮޓް.. އައި ލަވް ހިމް މޯރ ދޭން އެނީތިންގ އެލްސް އިން ދިސް ވޯރލްޑް.. އައި ޑޯންޓް އީވެން ނޯ ވެން، ވެއަރ، އޯރ ހައު އައި ފެލް ފޯރ ހިމް.. އޯލް އައި ނޯ އިޒް ދެޓް އައި ލަވް ހިމް.. އެކަމް އެއީ ނައި ގަސްތުގަ ކުރި ކަމެއް ނޫން.. އައި ޕްރޮމިޒް.. ނައިއަކަށްވެސް ނޭނގެ ކިހިނެއް ވީ ކަމެއް ކަމެއް.. ބަޓް އައި ލަވް ހިމް ފްރޮމް ދި ބޮޓޮމް އޮފް މައި ހަރޓް.. ޕްލީޒް ޑޯންޓް މިސްއަންޑަރސްޓޭންޑް މީ ރައި.. އައި ނޯ ޔޫ ވޯންޓެޑް އަ ބެޓަރ ގަރލް ފޯރ ރިއާޝް.. ސަމްވަން ހޫ އިޒް މަޗް މޯރ ރިޗް އެންޑް މޭޗަރޑް ދޭން މީ.. ބަޓް ޕްލީޒް ޑޯންޓް ގެޓް އެންގްރީ ވިތް މީ.. އައިމް ނޮޓް އަ ގޯލްޑްޑިގަރ.. އައި ޕްރޮމިޒް.. ނައި ރިއާޝް ދެކެ ވަނީ ހަގީގީ ލޯބި.. ޕްލީޒް ރައީ.. ޓްރައި ޓު އަންޑަރސްޓޭންޑް..” ރައިޝާއަށް ހުރިހާ ވާހަކަތަކެއް ކިޔައިދީ ނިންމާލެވުނުއިރު ނައިރާގެ ލޮލުން ހޯސްލާފައި ކަރުނަ އާދެއެވެ. އެ މަންޒަރު ބަލަން ރައިޝާއަކަށް ކެތެއް ނުވިއެވެ. އަވަސްއަވަހަށް ނައިރާގެ ގައިގައި ބައްދާލިއެވެ.\n“އައި ނޯ ނައީ އައި ނޯ.. ހައު އޮން އަރތް ޑިޑް ޔޫ ތިންކް ދެޓް އައި ވުޑް ތިންކް ސޯ ޗީޕް އޮފް ޔޫ ނައި؟؟ އަ ގޯލްޑްޑިގަރ؟؟ ސީރިޔަސްލީ؟؟ ނޯ ވޭ ނައީ.. އައި ނޯ ދެޓް ޔޫ އާރ ނޮޓް ލައިކް ދެޓް.. އައި ޓްރަސްޓް ޔޫ.. އައިވް ނޯވން ޔޫ ފޯރ އިޔަރޒް.. ހައު ކޭން އައި މިސްއަންޑަރސްޓޭންޑް ޔޫ؟؟ އައިޑް ނެވަރ.. އެންޑް ޓު ބީ އޮނެސްޓް، އައި ވޯންޓް ފައިންޑް އަ ބެޓަރ ގަރލް ފޯރ ހިމް ދޭން ޔޫ.. ދޯސް ގަރލްސް އޯވަރ ދެއަރ އާރ ނަތިންގ ކޮމްޕެއާރޑް ޓު ޔޫ.. ޔޫ އާރ ބިއުޓިފުލް، އޮނެސްޓް، ލަވިންގ، ކައިންޑް، ކެއަރިންގ، އެންޑް ފަނީ.. ހޫ ވުޑުންޓް ފޯލް ފޯރ އަ ގަރލް ލައިކް ޔޫ؟؟ މުއްސަނދިކަމާއި ތަނަވަސްކަމަކީ މި ދުނިޔޭގައިވާ ވަގުތީ އުފަލެއް.. މަރުވެގެން ދާއިރު އެ މުއްސަނދިކަމުން އެއްވެސް އެއްޗެއް ނުގެންދެވޭނެ.. ހަމައެކަނި ގެންދެވޭނެ އެއްޗަކީ އެމީހަކު ކޮށްފައިވާ ހެޔޮ ޢަމަލްތައް.. ﷲ ގެ ޙަޟްރަތުގައި މުއްސަނދިންނާ ފަގީރުން ވާނީ ހަމަހަމަ.. ސޯ ޑޯންޓް އެވަރ ތިން ޕޫރ އޮފް ޔުއަރސެލްފް.. ރައިގެ ދޮންބެއަކީ އެކަހަލަ މީހެއް ނޫން.. ހީ ޑޯންޓް ކެއަރ ހޫ އިޒް ރިޗް އޯރ ޕޫރ.. ސޯ، ޕްލީޒް.. ދެއަރ އިޒް ނޯ ރީޒަން ފޯރ ޔޫ ޓު ފީލް އިންސެކިޔުރ އޮފް ޔުއަރސެލްފް. ބިކޯޒް މައި ބްރޯ އޯލްސޯ ލަވްސް ޔޫ..” ނައިރާ މަސަލަސް ކުރުމުގެ ގޮތުން ރައިޝާ އެތައް ވާހަކައެއް ދެއްކިއެވެ. އެ ހުރިހާއިރަކުވެސް ރައިޝާގެ ވާހަކަތައް އަޑުއަހަން ނައިރާ އޮތީ ރައިޝާގެ ކޮނޑުގައި ބޯ އަޅާލައިގެންނެވެ. ރައިޝާގެ ވާހަކަތަކުން ނައިރާއަށް ބުނަން ނޭނގޭފަދަ ހިތްހަމަޖެހުމެއް ލިބުނެވެ. އެހެންނަމަވެސް، އެންމެ ފަހުން ރައިޝާ ބުނެލި ޖުމުލައިން ނައިރާގެ ދެލޯ ދިޔައީ މުދުނަށް އަރައިގެންނެވެ. އަވަސްއަވަހަށް ރައިޝާގެ ކޮނޑުމަތިން ތެދުވެ ތެދަށް އިށީނދެލިއެވެ.\n“ވަޓް ދަ… ވަޓް ޑިޑް ޔޫ ޖަސްޓް ސޭ؟؟ ހީ ލަވްސް މީ؟؟ ނޯ ވޭ ރައީ.. ޕްލީޒް ޑޮންޓް ލައި ޓު މީ.. ޔޫ ނޯ ދެޓް އައި ޑޯންޓް ލައިކް ދީސް ޓައިޕްސް އޮފް ޖޯކްސް..” ނައިރާގެ އަޑުގައިވީ ޝަކުވާއެވެ. ނައިރާއަށް އަދިވެސް ގަބޫލުކުރަން ދަތިވަނީއެވެ. ރިއާޝް އޭނަދެކެ ލޯބިވާކަން ގަބޫލުކުރަން އުނދަގޫވަނީއެވެ. “ވަޓް ދަ ހެލް؟؟ އޮފްކޯރޒް ނޮޓް.. އައިމް ނޮޓް ލައިންގ ޓު ޔޫ.. ހީ ރިއަލީ ލަވްސް ޔޫ ނައީ.. ޑޯންޓް ޔޫ ޓްރަސްޓް މީ؟ ރޭގަ އައިއްސަ ރައި ކައިރި ބުނީ ނައި ދެކެ ލޯބިވާ ވާހަކަ.. އެންޑް އިފް ޔޫ ސްޓިލް ކާންޓް ބިލީވް، ދެން ހިއަރ ދިސް..” ރައިޝާ ސްކާރޓްގެ ޖީބުން ނެގި ފޯނުގަ އިން ރިކޯރޑިންގ އެއް ޕްލޭ ކޮށްލިއެވެ. އޭގައިވަނީ ރޭގަ ރިއާޝް އައިއްސަ ނައިރާ ދެކެ ލޯބިވެޔޭ ކިޔާ ދައްކާފައިވާ ވާހަކަތަކެވެ. އެއީ ރޭގައި ރިއާޝް ނައިރާގެ ވާހަކަ ފެށުމުން ބާލިސް ދަށުގައި ފޯނު ބާއްވައިގެން އޭނާ ކޮށްފައިވާ ރެކޯޑެކެވެ. ރައިޝާގެ ސިޔާސަކަމާއި، މޮޅު ރޭވުމަށްވެސް ސާބަސް ދޭވަރު ވެއެވެ.\nއެ ރެކޯޑިންގ އަޑުއަހަމުން ދިޔަ ނައިރާގެ ހިތަށް ލިބެމުން ދިޔައީ އުފަލެވެ. ކުރިން އެތަކެއް ޝަކުވާތަކަކުން ފުރިފައިވާ އެ ހިތް މިހާރު ދަނީ އުފަލުން ނަށަމުންނެވެ. އެންމެ ފަހުން އޭނާގެ ލޯބި އޭނާއަށް ލިބެން އުޅޭ ކަހަލަ އިހުސާސްތައް ކުރެވެން ފެށިއެވެ. ހުރިހާ ޝުކުރެއް ރައިޝާއަށެވެ. އެކަމާ އުފަލުން ގޮސް އެތައް ފަހަރަކު ރައިޝާ ގައިގައި ބައްދަ ބައްދާފައި ޝުކުރު އަދާކުރަން ފެށި އިރު ވަގުތު ދިޔަ ގޮތްވެސް ދެކުދިންނަކަށް ނޭނގުނެވެ. އެންމެ ފަހުން ބެލް އެޅި އަޑު އިވުމާއެކު ދެކުުދިން އެކީ ކްލާހަށް ދިޔައެވެ. އޭރު ޓީޗަރުވެސް އައިސް ކްލާހަށް ވަންނަނީއެވެ.\nކްލާހަށް ވަދެ އެންމެ ފުރަތަމަވެސް ރައިޝާއަށް ބަލައިލެވުނީ މާއިޝްގެ މޭޒާ ދިމާއަށެވެ. އެހެންނަމަވެސް، މާއިޝް ނެތްކަން އެނގުމުން އެހިތަށް މާޔޫސްކަން ވެރިވިއެވެ. މާއިޝްގެ ހިތްގައިމު ސޫރަ ދެކިނުލާ އެންމެ ދުވަހެއް ވޭތުކޮށްލުމަކީވެސް ރައިޝާއަށް ނުހަނު ދަތި ކަމެކެވެ. މާއިޝްއަށް ކަމެއް ވީބާއޭ ހިތަށް އަރާ ހިތްބިރުގަންނަ ފެށީވެސް ވަކި ވަރެއް ބަލާފަކާ ނޫނެވެ. ނައިރާ ގާތު އަހާލަން އުޅެފައިވެސް ނޭހީ ނައިރާ ދިމާކުރާނެކަން އެނގޭތީއެވެ. މާއިޝްގެ ޚަބަރެއް ނުވެގެން ބިރު ގަނެފައި އިން ރައިޝާއަށް ދޮރާ ދިމާއަށް ބަލައިލެވުނީ މީހަކު ސަލާމް ގޮވާލި އަޑަށެވެ. އެވަގުތު އޭނާއަށް ހަމަ ޖެހުމުގެ ނޭވާއެއް ދޫކޮށްލެވުނެވެ. ދޮރުން ވަދެގެން އެ އައީ އޭނާގެ މާއިޝް ނޫން ދެވަނަ މީހެއް ނޫނެވެ. ރައިޝާގެ އެ ފިޔާތޮށި ތުންފަތްމައްޗަށް ވެރިވެގެން ދިޔައީ ފިރިހެން ކުދިންގެ ހިތްތައް ކަތިލާފަދަ ހިނިތުންވުމެކެވެ.\nރައިޝާގެ ކޮންމެ ޢަމަލެއް ބަލަމުން ދިޔަ ނައިރާ ދިޔައީ ރައިޝާގެ މޫނުމައްޗަށް އަރާ ފައިބަމުން ދިޔަ ކުލަވަރުތައް ވަރަށް ފަރުވާތެރިކަމާއެކު ބަލަމުންނެވެ. މާއިޝް ނެތްކަން އެނގުމުން އެ މޫނުމައްޗަށް ވެރިވި މާޔޫސް ކަމާއި، މާއިޝް ފެނުމުން އެ މޫނުމައްޗަށް ވެރިވި ހިނިތުންވުން ފެނި ނައިރާއަށްވެސް ހިނިތުންވެވުނެވެ. އަބަދާ އަބަދު އެކުވެރިޔާގެ މޫނުމަތީގައި އެފަދަ ނުފިލާފަދަ ހިނިތުންވުމެއް ލެއްވުމަށް އެދި ދުޢާ ކުރެވުނެވެ. ރައިޝާގެ މި ކުދިކުދިި ޢަމަލުތަކުންވެސް ހާމަވަނީ މާއިޝް ދެކެ ވާ ޙަޤީޤީ ލޯބިކަން ނައިރާއަށް ދެނެގަނެވުނެވެ. ރައިޝާ ލައްވާ އެކަމަށް އެއްބަސް ނުކުރެވުނަސް ނައިރާ މާއިޝްގެ ފަރާތުން ނަމަވެސް ހުރިހާ ޙަޤީޤަތެއް ހޯދާނީ ވިސްނުންތެރިކަމާ އެކީއެވެ. އޭނާގެ ލޯބި ހޯދަން ރައިޝާ ވެދިން އެހީ، ރައިޝާ އެންމެ ބޭނުންވި ވަގުތު، ރައިޝާއަށްވެސް ވެދިނުމަށް ނައިރާ ބޭނުންވެއެވެ. އެކުވެރިޔާގެ އުފަލަށްޓަކައި ކުރަން ޖެހުނު ކޮންމެ ކަމެއް ކުރުމަށް ނައިރާ ޢަޒުމު ކަނޑައެޅިއެވެ. ރައިޝާއާއި މާއިޝް ގުޅުވުމުގެ ރޭވުމެއް އެ މޮޅު ސިކުނޑީގައި ރާވާލީ ކުޑަ ވަގުތުކޮޅެއްގެ ތެރޭގައެވެ.\nބްރޭކް ގަޑި ޖެހުމުން ރައިޝާ ތެދުވެ ނައިރާއާ ދިމާއަށް ބަލައިލީ ދާން ހިނގާށޭ ބުނުމުގެ ގޮތުންނެވެ. އެހެންނަމަވެސް، ނައިރާއަށް ނިދިފައި އޮތް ތަން ފެނި، ދެތިން ފަހަރަކު ގޮވާލަން ޖެހުނީ ނައިރާ ނުތެދުވުމުންނެވެ. “ރައި ދޭ.. އިހަށް ރެސްޓް ކޮށްލަން ބޭނުމީ.. ކުޑަކޮށް ބޮލުގަ ރިއްސާ އެބަ.. ރޭގަ ނުވެސް ނިދުނު ރަނގަޅަކަށް..” ނައިރާ ބުނެލީ ނިދި އަޑަކުންނެވެ. “ދެން.. އެކަމް ކާން ޖެހޭނު..” ރައިޝާ ބުނެލިއެވެ. “މިއަދު ހެނދުނު ބޮޑު ރޮށިތަށްޓެއް ކައިގެން މިއައީ.. ނެތް ކާ ހިތެއް..” ނައިރާ އަދިވެސް އޮތީ ލޯމަރައިގެންނެވެ. “ވަޓް ދަ ހެލް އިޒް ރޯންގ ވިތް ޔޫ ނައި؟؟ ދިސް އިޒް ދި ފަރސްޓް ޓައިމް އެވަރ ޔޫ ރިފިޔުޒްޑް ޓު އީޓް.. ވިއަރޑް..” ކްލާހުން ބޭރަށް ނުކުންނަށް ދިޔަ ވަގުތު އެ ބަސްތައް ވީ ރައިޝާގެ ހިތުތެރޭގައެވެ. ނައިރާޢަށް ކުޑަ ވަގުތުކޮޅެއް ދިނުމަށްފަހު އަވަހަށް ކެންޓީނާ ދިމާއަށް މިސްރާބު ޖެހީ ބަނޑުހައިވެފަ ހުރިލެއް ބޮޑުކަމުންނެވެ.\nލޯމަރައިގެން ނިދާފައި ކަމަށް ހެދިގެން އޮތް ނައިރާ ލޯ ހުޅުވާލީ ރައިޝާ ދިޔުމުންނެވެ. “ހަހާ.. ފަރސްޓް ސްޓެޕް އޮފް ދި ޕްލޭން އިޒް ސަކްސެސްފުލް.. ނައު އައި ހޭވް ޓު ކޮމްޕްލީޓް ދި ސެކަންޑް ސްޓެޕް.. ދިސް އިޒް އަ ވެރީ ސީރިޔަސް މިޝަން..” ހިތާހިތުން އެ ބަސްތައް ކިޔަމުން ދިޔަ ނައިރާ ދޔައީ އަމިއްލައަށް އިނދެ ހެވެމުންނެވެ. ދެން އޭނާ ޖެހޭނީ މި ވަގުތުކޮޅު ތެރޭ މާއިޝް ކްލާހުގައި އެކަނި އިނދެ ކުރާ ކަމަކަށް ފާރަލާށެވެ. މާއިޝް އެހެން ދިމާއަކަށް ނުބަލަންޏާ އަދި އޭނާ ކްލާހުގައި އިން ކަމެއް ނޭނގޭނެތާއެވެ. އެ ފުރުސަތުގެ ބޭނުން ވީ އެންމެ ފުރިހަމައަށް ހިފަން ނައިރާ ބޭނުންވެއެވެ.\nސިއްރު ސިއްރުން ނައިރާ ދެފައިގެ އިނގިލިތަކުގެ ކުރި ޖައްގައިގެން ހިނގާފައި ގޮސް، މާއިޝްއަށް ނުފެންނާނެހެން މާއިޝްގެ މޭޒުގެ ފަހަތުގައި ހުއްޓި ހުރެ، މާއިޝް ކުރާ ކަމެއް ބަލަން ފެށިއެވެ. ނައިރާގެ ސަމާލުކަން އެންމެ ފުރަތަމަވެސް ދަމައިގަތީ މާއިޝް ބަޔޮލޮޖީ ނޯޓްތައް ލިޔަމުން ގެންދިޔަ އޭނާގެ ނޯޓްފޮތުގެ ގަނޑުތަކެވެ. އޭނާ ހަނދާންވީ އިއްޔެ ރައިޝާ އެ ނޯޓްކޮޅުގެ ވާހަކަ ދެއްކި އިރު، އޭގެ ކުލައަކީ މަޑު ރީނދޫ ކުލައޭ ބުނި ހަނދާނެވެ. އެ ނޯޓް ފޮތުގެ ގަނޑުތައްވެސް ހުރީ މަޑު ރީނދޫ ކުލައިގައެވެ. އެހެންވީމާ، އެ ގަނޑު ކަނޑާފައިވަނީ މާއިޝްގެ ނޯޓް ފޮތުންތާއެވެ. މިހާރު ރައިޝާއަށް އެ ނޯޓްކޮޅު ދިނީ މާއިިޝްކަން ނައިރާއަށް ޔަގީންވެއްޖެއެވެ.\nވަރަށް ފަޚުރުވެލި ވެލާފައި ނައިރާ ބުމައަރުވާލާފައި އަރިކަށީގައި އަތް ވިއްދާލީ ވަރަށް މޮޅު ކަމެއް ކުރެވިގެން އުޅޭ ފަދައަކުންނެވެ. އެތާނގައި އެހެން މީހަކު ހުރި ފަދައަކުން ނައިރާ ހަރަކާތް ކުރަމުން ދިޔައެވެ. ހިތާހިތުން ފާޑުފާޑުގެ ލަވަތައް ކިޔާ ނަގަމުން ދިޔަ އިރު ނައިރާ ހީވަނީ ދުނިޔޭގެ ފެންވަރުގެ ނޯބަލް ޕްރައިޒްއެއް ލިބިގެން އުފާފާޅު ކުރާހެންނެވެ. ނައިރާ ފާޑުފާޑުގެ ވައްތަރުތައްޖައްސަމުން ދަނިކޮށް ކުއްލިއަކަށް މާއިޝް ފަހަތަށް އެނބުރި ބަލައިލި ވަގުތު ނައިރާ ދިޔައީ އެއްލިގެންނެވެ. ދެލޯ މުދުނަށް އަރާފައި ހުރި އިރު އަތްފައި ތުރުތުރު އަޅަމުން ދިޔައީ އޭނާ މާއިޝްއަށް ފާރަލާކަން ފަޅާއެރީއޭ ހިތަށް އަރާފައެވެ. އެއްޗެކޭ ބުނަން ނައިރާގެ ތުންފަތް ޙަރަކާތް ކޮށްލި ނަމަވެސް އަޑެއް ނުނުކުތެވެ. މާއިޝް ގޮނޑިން ތެދުވުމުން ނައިރާއަށް ފަހަތަށް ޖެހިލެވުނެވެ. “އޯހ ޝިޓް..” އެވަގުތު ނައިރާގެ އަނގައިން ނުކުތީ ވައި އަޑެވެ.\nmi bai vex varah reethi….keep it up..tc…stay safe…lysm\nSalaam dear readers… hope u all will love this part as well… tysm for ur kind support.. love u guys… stay safe…\ntysm dear… u2stay safe nd take care… lym\nWow Hama wow vrh Sali mi part vxx❤❤❤❤❤❤❤\nKeep it up doonee ❤❤❤\nMihaaru Ril ah vxx vrh heevaan fashaafi ❤❤❤maaish hen Rai ah note liyuny dhw neyge dhn dhw bunaakah ❤❤❤❤😃😊😊❤❤\nAleyyy wow so cuteee nai ah inguny dhw ❤❤❤❤❤❤Riaash vxx eyna deke love vaan Kan I am so so happy . ❤❤❤❤😃😘☺😁😁❤❤❤❤\nThank uuu soo much naayuu❤❤❤❤ for giving us to read this beautiful stry I love it so much ingeyy❤❤❤❤😊😃😃😃😃\nOmg dhn kihineh baaavaany ale so curious❤❤❤❤❤😲😲😁😃😃😃❤❤❤\nLove uu sooo much ❤❤\nawwwwnn tysssm dear sisoooo… hehe yess eii hama maaish ey dhww… alhe dhen hingaab dhw next prt ga vaanii kihinehthw balaalan… once again tysssm sisyyyy… migadiiga nei maa dhigu cmmnt eh liyeveykah ingey… so sorry abt that… stay safe nd take care my lovely darling… lymmmmmmmmmmmmmmmm\nMasha Allah vrh reethi mi part vx I luv it!! Naira emme fahun ebbas vehje dhw Riaash dheke lwbi vaa kamah…. Naira haadha molhey act kuran.. Hehe.. hama aslu vx Maaish kanneynge Raisha ah note fonuvyy e… vrh majaa ingey.. Naira is busted.. hehe …. dhen vaany kihiney baa…. very curious.. sifa kurunthah vrh rangalhu hama heevanyy vaahakaiga ulheveyhen…. keep up the good work\nIn reply to lulu…\nawwwwnnn tyssssssmm dearr… hehe yess nai ebbas vejje dhw.. hmm naira akee ye rishta kya kehla tha hai ga vx act kohfa huri kujjeh V ma molhuvaanu dhw 😉 hahahah lol… yess mihaaru nayaa ah vx heevey maaish ey rai ahenote kolhu fonuvee… ehetha? vrh majaa tha?? happy to know.. hehe.. nayaa liyaa ehchehi abadhuvx majaa vaane konmes hisaabakun… hehe… dhen vaa goi balaalan hingaa dhw next part ah wait kohlamaa… asluvxtha?? story hama ehaa reethi tha?? but this is my first time writing suchastory… hehe.. ehenveema aslu readers reehchey buneema gaboolu nukurvenee… hehe… awwwnn really?? so happy to know… vvvv happy vejje dear ah mi story kamudhiyaeema… story thereyga ulheveyhen heevaanama eyge maana akee nayaa ah vrh rangalhah sifa kurunthakaa ibaarai kurunthah genesdhevifa eba huttey… once again tyssssssssssmm lulu darling… yess will keep it up insha allah…\nstay safe nd take care dear\nAlhey nayoo haadha reethi hisabakun ney thi nimmaalee. Vrh curious vejje. What eill happen next 😲😲😲😲alhe maish ah inguneeba nai ah ingunu kn😲😲btw i love riash nd nairas couple ❤❤❤❤❤\nWhen is next part?????\nWaiting for next part ❤❤❤❤\nIn reply to Lailac baby…\nhehe reethi hisaabakun ninmaaleema dhen oi part vx reethi vaanee dhw… eheveehisaabun ninmaalee… vedhaane dhw maaisha ah ingunee kamah vx… maaish ah fenijje thaa nai ethaa huri than… yes me too… i also love them… next part thankolheh las vedhaane nereveyleh… iulaaneh nerefa mihaaru innaanee story aa beheygothun… adhi publish eh nuvey…\nkeep waiing darl.. won’t dissapoint u for sure darl…\nstay safe nd take cere\nYhh. Nayaa thibunee vrh bodu thedheh. Reethi hisaabakun nimmaleema dhw aneh bai kiyaa hih vaanee. Issokee dear. I know test dhuvas kolhu veema dhw ❤❤❤will wat fr the next ep❤❤❤❤nd gud luck in the exams ❤❤❤❤


Ummeedhu - 14 | Vaahaka އުއްމީދު – 14 – Vaahaka\n4k 1 1\tApril 4, 2022\nއުއްމީދު - 12\nއުއްމީދު - 13\n"ޔޫކީ. އިނގޭތަ ފަރސްޓް އެއިޑް ކިޔަވަދޭ އެއްވެސް ކްލާހެއް؟" ޝާޔަން އޭނާގެ އެނދުމަތީގައި ބަނޑުވަތަށް އޮށޯވެލައިގެން ޔޫކީ އޭނާގެ އެއްފަރާތެއްގައި ބާއްވައިގެން ފޯނާ ކުޅެން އޮތެވެ. އޭނާ ހަމަ ސުވާލު ކޮށްލުމާއި އެކީ ޔޫކީ އަޑެއް ލައްވާލިއެވެ. ޝާޔަން އަށް ހިނި އާދެވުނީ ބޭ އިޚްތިޔާރުގައެވެ. "ދޯ؟ ޝާޔަންއަށްވެސް ނުފެނިގެންނޭ މިއުޅެނީ." އަނެއްކާވެސް ޔޫކީ އަޑެއް ލައްވާލިއެވެ. އެވެސް ޝާޔަންއާއި ބައިވެރިވަނީއެވެ. "އަދި އިތުރަށް ސާޗް ކުރަންވީއޭ؟" ޝާޔަން ސުވާލުކޮށްލުމާއި އެކީ މިފަހަރުވެސް ޔޫކީ އަޑެއް ލައްވާލިއެވެ.\n"އެހެންތަ؟ ޔޫކީ ހޯދައިދޭނަން؟ ހާދަ ބަސް އަހާ ކުއްޖެކޭ." ޝާޔަން އޭނާގެ ފޯނު ބާއްވައިފަ ތެދުވެ އެނދުގައި ހަމަޖެހިލަމުން ޔޫކީ އޭނާގެ ފައިމައްޗަށް ނެގިއެވެ. އެއަށްފަހު އޭތީގެ ބުރަކަށީގައި ލޯބިން ފިރުމަން ފެށި އިރު ޝާޔަންގެ ތުންފަތްމަތީގައި ރީތި ހިނިތުންވުމެއް ކުޅެލިއެވެ.\nއެތަށް އިރެއްގެ ދިރާސާއާއި ސޯޝަލް މީޑިއާ ހޭވުމުން ފަސްޓް އެއިޑް ނަގާދޭ ކްލާހެއް އޭނާއަށް ފެނުމުން ޝާޔަންގެ ދެލޯ ބޮޑުވެ އެ ދެލޮލުން ތަފާތު ވިދުވަރެއް ފާޅުވިއެވެ. އޭނާ އުފަލުން ގޮސް ހަށިގަނޑު ތެދުކޮށްލިއެވެ. ފީވެސް އެހާ ބޮޑުނުވުމާއި އެކީ ޝާޔަން އެ ކްލާހަށް ރެޖިސްޓަރ ވާން ފޯމެއް ފުރާލައިފައި ސަބްމިޓް ކުރިއެވެ. އެހުރިހާ ކަމެއްވެސް ކުރަން ޖެހުނީ އޮންލައިންކޮށް ކަމަށް ވުމުން ޝާޔަންއަށް ނުހަނު ފަސޭހަވިއެވެ. ހުރިހާ ކަމެއް ނިމުމުން ހަމަޖެހުމުގެ ނޭވައެއް ލައިފައި ޝާޔަން އެނދަށް ވެއްޓިގަތެވެ. އެވަގުތު އެނދުގެ އެއްފަރާތުގައި ހުރި ބެޑްސައިޑް ޓޭބަލް ގައި އިން ގަޑި އެލާމްވުމުން ޝާޔަން ކުޑަކޮށް ތެދުވެ އެ ގަޑިއަށް ނަޒަރު ހުއްޓާލިއެވެ. "ސްކޫލަށް ދާންވީ ދޯ." ފުން ނޭވައެއް ދޫކޮށްލުމަށްފަހު އޭނާ އެނދުން ތެދުވަމުން ހިނގައިގަތެވެ.\nރިމްޝާ އާދައިގެ މަތިން ސްކޫލަށް ދިޔައީ އޭނާގެ އަގުބޮޑު ސްކޫލު ދަބަހާއި އެހެންވެސް ބައެއް އަގުބޮޑެތި އެއްޗެހި ކުދިންނަށް ދައްކާލާހިތުން ދަބަހަށް އަޅައިގެންނެވެ. ފޯނުގެ އާ ކަވަރު ފެންނާނެހެން އަތުން ފޯނު ހިފައިގެން ދިޔައިރު އޭނާ އަރައިގެން ހުރި އޮފް ބޫޓު އެހެން ކުދިން އަރައިގެން ތިބި ބޫޓުތަކާއި ހާސްބައި ތަފާތެވެ.\nއެހެންކުދިންނަށްވުރެ ބެގީ ތަންކޮޅެއް މަތިކޮށްފައި ހުރި އިރު ރިމްޝާގެ އިސްތަށިގަނޑު ހުރީ އެއްފަށަށް މައްޗަށް އައްސާލައިފައި މޫނުގެ ދެފަރާތުންވާނެހެން އިސްތަށިކޮޅެއް ވައްޓާލައިފައެވެ. ޓްރާންސްޕޭރެންޓް ލިޕގްލޮސްއެއް ލައިފައި ހުރި އިރު 'ނޭޗުރަލް' މޭކަޕެއް ކޮށްފައި ހުރީ ޓީޗަރުން ސުވާލުކޮށްފާނެތީއެވެ.\nދުނިޔޭގެ ނަން މަޝްހޫރު ބްރޭންޑެއްގެ ދަބަހެއް ކޮނޑުގައި އަޅުވައިގެން ހުރި އިރު އޭނާ ހިނގާލައިފައި ދިޔައީ އެންމެންގެ ސަމާލުކަން ހޯދަމުންނެވެ. އެކަން އިޙުސާސްވުމުން ހަށިގަނޑު އިތުރަށް ތެދުކޮށްލައިފައި ރިމްޝާ އަމިއްލަ ނަފްސަށް ހިނިތުންވެލިއެވެ. އެއީ އޭނާ އެދޭ ގޮތް ވިއްޔާއެވެ. ސްކޫލުގެ އެންމެ މަޝްހޫރު ކުއްޖާއަށް ވުމެވެ.\nރިމްޝާ އޭނާގެ ގްރޭޑްގެ ފަންގިފިލާއަށް އެރުނު ވަގުތު އެ ކްލާހުގައި އުޅޭ އޭނާގެ ގާތް ކުދިން ރިމްޝާ ގާތަށް އަންނަން ފެށިއެވެ. އޭނާ އެކުދިންނާ ވާހަކަ ދައްކަމުން ގޮސް ކްލާހަށް ވަތް ވަގުތު އެކި މީހުންގެ ނަޒަރުތައް އޭނާއަށް ލިބެމުން ދިޔައީ ތަފާތުކޮށެވެ. އެއްބަޔަކު އޭނާއަށް ހިނިތުންވުންތައް ދެމުން ދިޔައިރު އަނެއް ބަޔަކު އޭނާއަށް ފޫހި ނަޒަރުތައް ދެމުން ދިޔައީ ރިމްޝާގެ ދެއްކުންތެރިކަމުގެ ސަބަބުންނެވެ.\n"ހެޕީ ބާރތްޑޭ ޒާރާ. މިއޮތީ ގިފްޓެއް." ރިމްޝާ އޭނާގެ ގޮނޑީގައި އިނދެ ފަހަތަށް އެނބުރިލުމަށްފަހު ދަބަހުން ޕާރުސަލް ކޮށްފައި އޮތް ކުޑަ ފޮށްޓެއް ނަގައި އޭނާގެ އެކުވެރިޔާއަށް ދިނެވެ. އެކުއްޖާ އުފަލުން ޝުކުރިއްޔާއޭ ބުނީ ރިމްޝާގެ ގައިގައި ބައްދާލަމުންނެވެ. އޭނާ ލަސްލަހުން ޕާރުސަލް ކަނޑާލުމަށްފަހު އެ ފޮށި ހުޅުވާލިއެވެ. ނޫކުލައިގެ އެ މަހުމާ ފޮށި ހުޅުވާލި އިރު އެތެރޭގައި އޮތީ ރިހިކުލައިގެ ނިކަން ރީތި ފަށްކޮޅެކެވެ. އޭގައި ކިއުބެއްގެ ބައްޓަމަށް އޮތް ކުޑަ ޖަވާހިރެއް އެލުވާފައި އިނެވެ. އެކުއްޖާއަށް ލިބުނު ހައިރާންކަމާއި އުފާވެރިކަމުގެ ސަބަބުން އޭނާ ނުހަނު ބޮޑަށް އަނގަ ހުޅުވާލިއެވެ. އެ ހަދިޔާއާއި މެދު އޭނާ ގަޔާވެއްޖެކަން އިނގުމުން ރިމްޝާވެސް އުފަލުން އެކުއްޖާގެ އަތުގައި ހުފާލިއެވެ. އެއީ ކުޑައިރުއްސުރެ ރިމްޝާގެ އެންމެ ގާތް އެކުވެރިޔާއެވެ.\nއޭނާގެ ބައްޕަގެ ފައިސާއަށް އެހެން މީހުން އައިސް އުޅޭކަން ރިމްޝާ ދަނެއެވެ. އެހެނަސް ޒާރާ އެހުރިޙާ ކުދިންނާއި ތަފާތެވެ. އޭނާގެ ޙަޤީޤީ އެކުވެރިއަކީ ޒާރާ ކަމުގައި ރިމްޝާ ބަލަނީވެސް އެހެންވެއެވެ. އެހެން މީހުން އަނދިރީގައި ބައިތިއްބައިގެންނެވެ.\n"އޯ މައި ގޯޑް ލަވް! ހާދަ ރީއްޗޭ. ތެންކް ޔޫ!!" ޒާރާގެ ލޮލުތެރެއަށް ކަރުނަތައް ޖަމާވެފައި ވެއެވެ. އުފަލުގެ ކޮޅެއްވެސް ނެތެވެ. "އޯވް މައި ބޭބީ." ރިމްޝާ އޭނާގެ ގޮނޑިން ތެދުވުމަށްފަހު ޒާރާގެ ގައިގައި ބައްދާލިއެވެ. އެދެމީހުން އުޅޭ ގޮތުން އެއްބައިކުދިން އަނގަޔަށް ވައްތަރެއް ޖައްސާލައިގެން ތިބީ އިރު އަނެއް ބަޔަކު ޑްރާމާ ކުއީން އޭ ކިޔައެވެ. މެލޮޑްރާމާއަކަށްވުރެ އެދެމީހުންގެ ޑްރާމާ އަބަދުވެސް ބޮޑެވެ. އެހެނަސް އެ ދެކުދިން އެކަމަކަށް ފަރުވާލެއް ނެތެވެ.\n"ބްރޭކިންގް ނިއުސް! ގްރޭޑް ޓްވެލްގެ ނަބްހާންއާއި ޝާޔަން އިނގޭތަ؟ އެއްކަލަ ކަރާޓީ ކިޑް." އެކުލާހުގެ އަންހެން ކުއްޖެއް ދުވަމުން އައިސް ހަޅޭތްލަވައިގަތެވެ. ޝާޔަންގެ އަޑު އިވުމުން ރިމްޝާ ދެބުމަ ގާތްކޮށްލަމުން އެކުއްޖާއަށް ނަޒަރު ހުއްޓާލިއެވެ. އެއާއި އެކީ ޒާރާވެސް އެކުއްޖާއަށް ބަލައިލުމަށްފަހު ރިމްޝާއަށް ބަލައިލިއެވެ. އެއީ ރިމްޝާގެ ދައްތަކަން އިނގޭތީވެއެވެ. ރިމްޝާ ރުޅި އަންނަ ރިމްޝާގެ ދޮން ދައްތައެވެ.\n"އެމީހުން ކިހިނެއްވި؟" ކުރީ ބަރީގައި އިން ކުއްޖަކު އާދައިގެ ގޮތަކަށް ސުވާލުކޮށްލިއެވެ. އެއާއި އެކީ އެކުއްޖާ އަތުން ޙަރަކާތް ކޮށްލީ އެ ވާހަކައިގެ ބޮޑުކަމުން ކަހަލައެވެ. "ތި އެންމެންނަށް ޗާންސް ގެއްލިއްޖެ ގަރލްސް. މަށަށް އިވުނު އެދެމީހުން މިހާރު ޑޭޓް ކުރަނީއޯ. އަދި އުޅެނީވެސް އެއް ގެއެއްގަޔޯ. އައި މީން.." އެކުއްޖާ ދެދަތްޕިލަ ޖައްސާލައިފައި މޫނަށް ވައްތަރެއް ޖައްސާލަމުން އެ ވާހަކަ ޙިއްސާ ކޮށްލުމުން އެއްބައިކުދިން އަނގަމަތީގައި އަތް އަޅާލިއެވެ. ރިމްޝާ ހުރީ އެ ހުރިގޮތަށެވެ. އިރުކޮޅަކު އެހެން ހުރުމަށްފަހު އެއް މިޔަކަނުން ހިނި އައިސްފައި ގޮނޑީގައި އިށީނދެލިއެވެ. އޭނާއަށް އެއްކަމެއްވެސް ކުރާކަށް ނުޖެހުނުތާއެވެ. ޝާޔަންގެ ހަލާކު އަމިއްލައަށް އެ އައީއެވެ.\nއެދުވަހު ސެޝަންވެސް އާދަޔަށްވުރެ މާ ދިގުހެން ރިމްޝާއަށް ހީވީ ގެއަށްގޮސް އެވާހަކަ ނާޖިދުއާއި ސަރާއާއި ޙިއްސާ ކުރާހިތުން ނުހުރެވިގެންނެވެ. އެއިރުން އަލިފާނަށް އޮންނާނީ ހަމަ ރަނގަޅަށްވެސް ދަރު އެޅިފައެވެ. ޝާޔާންއާއި އޮތިއްޔާ އޮތް ގުޅުމެއް އެއިރުން ސަރާ ކަނޑާލާނެއެވެ. ހަމައެކަނި އޭނާގެ މަންމައަކަށް އެއިރުން ސަރާ ވާނެއެވެ.\nފެހިކަންގަދަ ގަހެއްގެ ދަށުގައި ހުރި ބެންޗެއްގައި ޝާޔަންއާއި ނަބްހާން ތިއްބެވެ. ބެންޗުގެ އެއްފަރާތުގައި ޝާޔަން އިން އިރު އޭގެ އަނެއްފަރާތުގައި ނަބްހާން އިނެވެ. ޝާޔަން އިނީ ނަބްހާންއަށް ފުރަގަސްދީގެން ކަމުން ވާހަކަ ދައްކަމުން ބައެއް ފަހަރަށް ޝާޔަން ފަހަތަށް ބޯ އަނބުރާލައެވެ.\n"ކޮބާ ޝާޔަންގެ ސްޓޯރީ؟" އެވަގުތު ބެންޗަށް ވެއްޓުނު ފަތަކާއި ކުޅެމުން ނަބްހާން ސުވާލުކޮށްލިއެވެ. އޭނާގެ ޙަޔާތުގެ ވާހަކަވެސް މިހާރު ކިޔައިދީފިއެވެ. ދެން އޮތީ ޝާޔަންގެ ފަހަރެވެ. މީހުން ކިޔައިދޭ ތަފާތު ވާހަކަ އަޑު އިވުމަކީ އާދަޔާ ޚިލާފު ހިތްހަމަ ޖެހުމެއް ލިބޭ ކަމެކެވެ. ބުނެދޭން ނޭނގޭ ސަބަބެއް އޭގެ ފަހަތުގައި ވެއެވެ. އެމީހުން ކިތަންމެ ވާހަކައެއް ދެއްކި ކަމުގައިވެސް އެއްޗެކޭ ބުނުމެއްނެތި އެމީހުންގެ ވާހަކައަށް އަޑުއަހަން ތިބުމަކީ އެ ވާހަކަ ކިޔައިދޭ މީހާއަށްވެސް ލިބޭ ހިތްހަމަޖެހުމެއް ކަމުގައިވެދާނެއެވެ. އެމީހެއްގެ ހިތުގައިވާ އުދާސްތައް ނެރެލުމުން ފަސޭހަތަކެއް ވެދާނެއެވެ.\n"އަހަރެންގެ ސްޓޯރީ؟" ޝާޔަން ހީލަމުން ސުވާލު ކޮށްލީ އެމީހުންގެ ކުރިމަތީގައި ހިނގަމުން ސަކަރާތްޖަހަމުން ދިޔަ ކުދިންނަށް ނަޒަރު ހުއްޓާލައިގެން އިނދެއެވެ. ޝާޔަން އެއިރު އިނީ ބެންޗުގައި ބުރަކަށި ޖައްސާލައިގެން ލައްގަނެގެންނެވެ. ނަބްހާންއަށް ފެންނަމުން ދިޔައީ ހަމައެކަނި ޝާޔަންގެ ފުރަގަހެވެ.\n"އިޓް ގެޓްސް ބޯރިންގް." ޝާޔަން ނަބްހާންއަށް ބެލުމެއްނެތި ބުނެލިއެވެ. އޭނާގެ ތުންފަތްމަތީގައިވި ހިނިތުންވުން އެއިރު ވަނީ ފިލައިފައެވެ. "ދެމީހެއްގެ ސްޓޯރީ އެއްގޮތެއް ނުވާނެ. ސަޗް ޑިފެރެންސެސް މޭކް އިޓް ސްޕެޝަލް، ޔޫ ނޯ؟ ކޮންމެ މީހަކަށްވެސް ލިބިގެންވޭ އެމީހެއްގެ ސްޓޯރީ ކިޔައިދިނުމުގެ ޙާއްޤު. ޑިޑް ޔޫ ފޮރގެޓް ދެޓް އައިމް އިންޓު ބުކްސް، އިންކްލޫޑިންގް ނޮވެލްސް؟ އެހެންވީމައޭ މިބުނީ، ފޫއްސެއް ނުވާނެޔޭ. އިފް ޔޫ އަރ ރެޑީ ޓު ޝެއަރ ޔުއަރ ސްޓޯރީ ވިތު ސަމްވަން އެލްސް، ސްޕިލް ދަ ބީންސް." ނަބްހާން ބެންޗުގައި އިނގިލިން ދެތިންފަހަރަކު ޖަހާލަމުން ވާހަކަ ކުރިއަށް ގެންގޮސްދިނުމަށް އިޝާރާތް ކުރިއެވެ.\n"އަހަރެންގެ ބައްޕައަކީ ކުރީގަ މާޝިއަލް އަރޓްސްގެ ތެރޭގަ އުޅުން މީހެއް. ރާއްޖެ ތަމްސީލުކުރަން ޤައުމީ ޓީމުގަ އެތަށް ޤައުމަކަށްވެސް ދިޔަ. ހީ ވޮޒް އެ ލެޖެންޑް. ހަމަ ގައިމުވެސް އަހަންނަށް." ގުރާ ފެހިކުލައިގެ ފަތްތަކުން ފުރިފައިވާ ގަސް ދަށުގައި އެމީހުން ތިބި އިރު ޝާޔަން ވާހަކަ ދައްކަމުން ދިޔައީ އިސް އުފުލާލައިގެން އިނދެ އެ ފަތްތަކަށް ނަޒަރު ހުއްޓާލަމުންނެވެ. އެ ރީތި ފެހިކަމުން ހިތަށް އަރާމެއް ލިއްބައިދޭ ފަދައެވެ. ދެފަތް ދޭތެރެއިން އިރުގެ އަވި ފާއްދާލައިފައިވާގޮތުން ހިތްގައިމު ގޮތެއް ހުއްޓެވެ. އިރުވައިމޫސުންކަން ބަލައިލި ކޮންމެ ދިމާއަކުން ދައްކުވައިދެއެވެ. ބައްޕަގެ ވާހަކަ ދައްކަމުން ދިޔުމުން ޝާޔަންގެ މޫނުމައްޗަށް ތަފާތު އުފާވެރިކަމެއް ވެރިވެފައިވާއިރު އެ އަޑުގައި ޚާއްސަ ޖޯޝެއް ވިއެވެ.\n"އެހެން އުޅުމުގެ ތެރޭގަ ބައްޕައަށް ލިބުނީ ޖަޕާންގަ ޓްރެއިނިން ހަދަން ޗާންސެއް. ދެން ވެދާނެ ގޮތް ގެސް ކުރެވެއެއްނު؟ ބައްޕަ އެކޮޅުގަ އުޅެނިކޮށް މަންމައާއި ދިމާވީ. ދޭ ފެލް އިން ލަވް، ދެން ދޭ ގޮޓް މެރިޑް. ބައްޕަގެ ޕޭރެންޓްސް ނުތިބޭ. ކުޑައިރު ނިޔާވެފަ. ދެން ޖަޕާން މާމަގެ ހުއްދަ ލިބުނީމަ މެރީ ކުރީ. ބައި ދަ ވޭ، މައި މަމް އިޒް އެ މުސްލިމް. އޮޅުން އަރައިފާނެތީ މިބުނީ." ޝާޔަން އެހެން ބުނެލުމާއި އެކީ ނަބްހާން ވައިގެ ތެރޭގައި އަތް ހުރުވާލީ އޭނާ އޮޅުން ނާރާ ކަމުގައި ބުނެދިނުމުގެ ގޮތުންނެވެ. ބައެއް ޙަފްލާތަކުން ފެންނަ އިރު ޝާޔަންގެ މަންމަ ބުރުގާ އަޅައިގެން ހުންނަ ތަން އޭނާ ވަނީ ދެކެފައެވެ.\n"އަހަރެންގެ އުމުރުން ފަސް އަހަރު ވަރުގަ ބައްޕަ ޑިގްރީއާއި ޓްރެއިނިން ނިންމާފަ މިކޮޅަށް ބަދަލުވީ. މަންމަވެސް ހަމަ ބޭނުންވެގެން އައީ. އެކަމް މިކޮޅަށް އައިސް މާ ގިނަ ދުވަހެއް ނުވަނީސް ބައްޕަ ވަރަށް ބޮޑަށް ބަލިވާން ފެށި. އެހެންވެ ވަރަށް ގިނަ ޑޮކްޓަރުންނަށްވެސް ދެއްކި ވާގޮތެއް ނޭނގިގެން. އެންމެފަހުން ދެއްކި ޑޮކްޓަރ ވިދާޅުވީ ބޭރަށް ގޮއްސަ ޓެސްޓް ތަކެއް ހަދަން. ޝައްކުކުރެވޭ ބައެއް ކަންކަން ހުރީމަ." ޝާޔަން ދެން ވާހަކަދައްކަން ފެށުމުގެ ކުރިން އިރުކޮޅަކު މަޑުކޮށްލިއެވެ. އެވާހަކަތައް އަލުން ދައްކަން ފެށުމުން އަދިވެސް އެ ހަނދާންތައް ކުލަކޮށް ސިކުނޑީގައި ކުރެހިގެންދެއެވެ. އެ އިޙުސާސްތަކަކީ ކުރަން ފަސޭހަ އިޙުސާސްތަކެއް ނޫނެވެ. ހިތްދަތިކަމަކީ ފަސޭހައިން އަރައިގަނެވޭނެ އެއްޗެއް ނޫނެވެ.\n"މަންމަގެ ޤައުމަކީ ޖަޕާންއަށްވީމައާއި އެކީ ބައްޕަވެސް ބޭނުންވީ އެކޮޅަށް ދާން ޑޮކްޓަރަށް ދައްކަން. އެކޮޅުން ހޮސްޕިޓަލެއްގަ ހެދި ޓެސްޓްތަކުން އިނގުނީ ބައްޕައަށް ހުރީ ކެންސަރ ޖެހިފަކަން. ޕެންކްރިއެޓިކް ކެންސަރ. އިނގުނު އިރު ސްޓޭޖް ތްރީ. ޑޮކްޓަރުންނަށް ވެވުނު މިންވަރަކުން މަސައްކަތް ކުރި. އެކަމަކު އެ ބަލީގެ ޝިކާރައަކަށްވެ ބައްޕަ އެންމެފަހުން އަހަރެމެން ދޫކޮށް ދިޔައީ." ޝާޔަން އިސްދަށަށް ޖަހާލިއެވެ. ބައްޕަގެ އުފާވެރި ހިނިތުންވުން އޭނާގެ ލޯމަތިން އަދިވެސް ފެންނަ ފަދައެވެ.\nބައްޕަ ލޯބިން އޭނާއަށް ގޮވާލާ އަޑާއި އޭނާއަށް މާޝިއަލް އަރޓްސް ދަސްކޮށްދޭން އުޅޭގޮތް ހަނދާނަށް އަންނަންފެށުމުން ވާހަކަދައްކަން އުނދަގޫވާ ގޮތްވިއެވެ. އެހެން ނަމަވެސް ފުން ނޭވައެއް ދޫކޮށްލަމުން ޝާޔަން ހަމަޖެހިލިއެވެ.\nއެ ވާހަކަތައް ދައްކަމުން ދިޔައިރު ޝާޔަންއަށް އަންނަމުންދިޔަ ބަދަލުތައް ނަބްހާންއަށް ފާހަގަވިއެވެ. އޭނާއަށް އުނދަގުލިއްޔާމު އެ ވާހަކަ ނުދެއްކުމަށް އެދެންވެސް ހިތަށް އެރިއެވެ. އެވާހަކަ ބުނަން އަނގަ ހުޅުވާލި ވަގުތު ޝާޔަން އަނެއްކާވެސް ވާހަކަ ދެއްކިއެވެ.\n"އެންމެ ރަނގަޅު ބައްޕަ އެއީ. މަންމައަށްވުރެވެސް މާމަގެ ދަރިއެއްހެން އުޅޭނީ ބައްޕަ. ހެހެ." މާޒީގެ ހަނދާންތައް އާކުރަމުން ޝާޔަންއަށް ހެވުނެވެ. "ބައްޕަ ޓްރެއިނިން އިން އަންނަމުން ގެންނާނެ ގެކައިރި ކެފޭއަކުން ވަރަށް މީރު ކޭކެއް. އަބަދު އެ ނުގަންނާށޭ މަންމަ ކިޔާއިރުވެސް އަހަންނަށް އެ މީރުވީމަ ކޮންމެ ދުވަހަކު ގެނެސްދޭނެ. ވަރަށް ކިޔައިދޭނެ ރާއްޖޭ މާމައާއި ކާފަގެ ވާހަކަވެސް." ޝާޔަންގެ މޫނުމަތީގައިވި މޮޅިވެރިކަން ފިލައި ހިނިތުންވުމެއް އަނބުރާ އައެވެ. މާޒީގެ ހަނދާންތައް އާކުރުމަކީ އެއްބައިފަހަރު ހިތްދަތިކަމަކަށްވިޔަސް އަނެއްބައިފަހަރު އުފާވެރިކަން ކަމުގައިވެސް ވެދެއެވެ.\n"ބައްޕަ ނިޔާވިތާ ހަ ވަރަކަށް އަހަރު ފަހުން މަންމަ އަނެއްކާ އަލުން މެރީކުރީ." ކުޑަކޮށް ފަހަތަށް އެނބުރިލަމުން ނަބްހާންއަށް ނަޒަރެއް ދީފައި ޝާޔަން ބުނެލިއެވެ. އަދި ރިމްޝާއަކީ އޭނާގެ ދޮން ކޮއްކޮއެއްކަން ވެސް ބުނެލިއެވެ. "އޭނަ ވަރަށް ރުޅި އަންނާނެ އަހަރެން ދެކެ." ޝާޔަން ހިނިގަނޑެއް ޖަހާލިއެވެ. މިފަހަރު ހަމަ ޙަޤީގަތަށްވެސް މަޖާވީއެވެ. ރިމްޝާ އުޅޭ ޅަ ގޮތްގަނޑުން މީހަކަށް ނުހެވުނިއްޔާ ދެރައެއް ނޫންހެއްޔެވެ؟\n"އަދި އިނގޭތަ. އަހަރެން ރާއްޖެ އައިތާ ކުރީކޮޅު ސްކޫލަށް ދާއިރަށް ކުދިން ވަރަށް ބަލާނެ. އަހަރެންގެ ލޯ ކުޑަކޮށް ހުންނާތީވެޔޯ. އިނގޭތަ އަދި އެއްދުވަހު ވަރަށް ލޯބިލޯބިކޮށް ހުރި ގަރލް އެއް އަހަންނާއި އެކީ ކުޅެން އިނދެފަ އަހާލަނީ ކުޅެން އުޅެނިކޮށް ލޮލަށް ތެރަސް އެޅިފަ ކުޑަކޮށް ތަތްވީހޯ. އެއީ ރާއްޖެ އައިތާ ކުރީކޮޅު. ޕްރީ ސްކޫލް ދުވަސްވަރު." ޝާޔަން ބާރު ބާރަށް ހެމުން ބުނެލިއެވެ. މިހާރު އެވާހަކަތައް އަޑު އިވުމުން މަޖާވިޔަސް އެއިރު އޭނާ ދެރަވެއެވެ. އެކުއްޖާ އެހެން ބުނީ އެއްވެސް ނުބައި ނިޔަތެއްނެތި އެކުއްޖާގެ މައުސޫމު ކަމުގައި ހުރެގެން ނަމަވެސް އެ ބަސްތައް ރައްދުވި ޝާޔަން ވީ ދެރައެވެ. ވަކި އޭނާ ތަފާތުވީ ކީއްވެތޯ ކޮންމެ ދުވަހަކު ސްކޫލުން އައިސް މައިންބަފައިން ގާތު ޝަކުވާ ކުރާ ހަނދާން ޝާޔަންގެ އެބަހުއްޓެވެ.\n"ބުނާތީ އަޑުއިވޭ ތިމާ ރީޕްލޭސް ކުރަން އުނދަގުވާނެއޭ އެހެންމީހުންނާ ތަފާތުވީ ވަރަކަށް." ނަބްހާންގެ އެ ޖުމުލަ އާއި އެކީ ޝާޔަން މޫނަށް ވައްތަރެއް ޖައްސާލިއެވެ. "ބްރޯ، ދެޓް ސައުންޑްސް ސޯ ޗީޒީ. ސްޓޮޕް އިޓް." ޝާޔަން ދެލޯ މަރާލުމަށްފަހު އަވަސް އަވަހަށް ދެފަރާތަށް ބޯ ހުރުވާލަމުން ބުނެލިއެވެ. ނަބްހާންއަށްވެސް ޝާޔަންގެ އެ ޢަމަލުން ހީލެވުނެވެ. "އެހެނެއްނު ވާނީ، ފެއިރީޓޭލްއެއް ނޫންވިއްޔަ މިއީކީ." ޝާޔަން ނަބްހާންއާއި ދިމާކޮށްލިއެވެ. އެއީ މި ފަހަކަށް އައިސް ދެމީހުންގެ ޙާލަތެވެ. އެ އެކުވެރިކަން އިތުރަށް ގަދަވެފައި ވާއިރު ދެމީހުން އެކަކު އަނެކަކާއި ދިމާކުރުން ވަނީ އިންތިހާއަށް ގޮއްސައެވެ.\n"އޯކޭ، އެހެންވިއްޔާމު ބަސްތައް އަލުން އަތުރާލާނަން. 'ޔޫ އަރ ބިއުޓިފުލް ޖަސްޓް ދަ ވޭ އޫ އަރ ޝޯރޓީ.'" ނަބްހާން ޅެންވެރިއެއްހެން އެއް އަތް އުފުލާލައިފައި ބުނެލިގޮތުން ޝާޔަން އަނގަ ހުޅުވިފައި އިނީ މޫނަށް ވައްތަރެއް ޖައްސާލައިގެންނެވެ. ނަބްހާން ޖޯކު ޖަހަ ޖަހައިފައި އުޅުނަސް މިއީ ބޮޑުވަރެވެ. ޝާޔަން ވަށައިގެން ބަލައިލީ އެހެން މީހުން ބަލަން ތިބި ތޯއެވެ. "ސިރިއަސްލީ. ޔޫ އަރ އެމްބޭރެސިން މީ. ތި އަތް ތިރި ކުރޭ. އަހަރެން ތިބުނާހާ ކުރެއްވެސް ނޫން އިނގޭ." ޝާޔަން އޭނާގެ އަތް ހަލުވާލުމަށްފަހު ނަބްހާންގެ އަތް ތިރިކުރަން އިޝާރާތް ކުރަމުން ބުނެލިއެވެ. މޫނުގެ އެއްފަރާތުގައި އަތް އަޅާއިގެން އިން ގޮތުން އެހެން މީހަކަށް އޭނާ އެތާ އިންތަން ފެނިދާނެތީ އުޅޭ ފަދައެވެ.\n"އަހަރެން ޝާޔަން ގާތު އިންނަން އަހައިގެނެއް ނޫނޭ މިއުޅެނީ." ނަބްހާން ދެއަތް އުރާލުމަށްފަހު އެއްބުމަ އަރުވާލަމުން ބުންނެވެ. ދެފަރާތަށް އޭނާ ބޯ ހުރުވާލީ ޝާޔަން އުޅޭ ގޮތުން ބޮލަށް އުނދަގޫވެގެންނެވެ. އެހެނަސް އެއީ ހައްތަހާވެސް ސަމާސާގެ ބައިބައެވެ.\n"އަހަރެން ގާތު ނާހާނަންތަ އިންނާކަށް؟" ޝާޔަން އޭނާގެ އިސްތަށިގަނޑު އެއް އަތުން ފަހަތަށް ވިހުރުވާލަމުން ފޮނިވެލައިފައި ސުވާލުކޮށްލިގޮތުން ނަބްހާންގެ ހިނިގަނޑު ފަޅައިގެން ނުދިޔައީ ކިރިއާއެވެ. އާނއެކެވެ. އެދެމީހުންގެ ދެމެދުގައި ލޯބީގެ ގުޅުމެއް އޮންނާނެ ކަމަށް އަޑުފެތުރި މީހުންވެސް ހަމަ މޮޔައީއެވެ. އެކަމަށް ޝައްކު ކުރާނީވެސް އިޝްޤީ ލޯތްބަކީ ކޮން އެއްޗެއްކަންވެސް ނޭނގޭ މީހުންނެވެ. ނަބްހާންއާއި ޝާޔަންހެއްޔެވެ؟ އެއީ ހުވަފެނަކުންވެސް ވާނެ ކަމެއް ނޫނެވެ.\n"ޗީޑި. ހާސްނުވޭ. ދުނިޔެއިން އަންހެނުން ހުސްވިއަސް ޝާޔަންއަކާއި ނީންނާނާން. މަ ކަނދުރާއަށް ތަދުވެދާނުން ތިހާ ކުރުމީހަކަށް ބަލަން ހަދައިގެން." ނަބްހާން އިންތަނުން ތެދުވެ ދެޖީބަށް އަތް ޖަހާލި އިރު އޭނާގެ ތުންފަތުގައި ވަނީ މަލާމާތުގެ ހިނިތުންވުމެކެވެ. " އައުޗް. ދެޓް ވޯޒް ހާރޝް. 'ނަބްހާން މަށަށް ތިހެން ނުހަދަބަ. ޕްލީޒް...' އެހެން ބުނާނެ ކަމަށްތަ ހީކުރީ؟ ހައް! އެހެން ހިތަށް އެރިއަސް ތިއީ މޮޔައެއް. މަށަށް ކުރޭ ކިޔަށް ތިއީ ކާކު؟ ޔަގީން ހަ ފޫޓު ހަމަނުވާ މީހެއް ތިއީވެސް." ޝާޔަން ނަބްހާންއާއި ދިމާއަށް މަލާމާތުގެ ހިނިގަނޑެއް ޖަހާލިއެވެ. ދެމީހުން އެކަކު އަނެކަކާއި ދިމާކުރަމުން ސިޑިން އަރަމުން ދިޔައެވެ.\n"އޯލްމޯސްޓް. ފައިވް'އިލެވެން." ނަބްހާން އޭނާގެ އިސްތަށިގަނޑުގައި އަތް ހިންގާލަމުން ފޮނިވެލިއެވެ. ޝާޔަން ނަބްހާންއާއި ދިމާއަށް ބަލަހައްތައިގެން އަނގައަށް ވައްތަރެއް ޖައްސާލައިގެން ހުރީ މީހަކު އެއްޗެއް ދެކެ ފަކުރު ގަތުމުން އެއަށް ބަލާ ފަދައަކުންނެވެ. "ވާހް. ކޮބާތަ ފާތުން ދައްތަމެން ގެންގުޅޭ ބްލީޗް ފުޅި؟ މަގޭ ދެލޯ ސާފުކުރަން ވެއްޖެ. 'ފޮނި' ޖަރާސީމުތައް ލޮލަށް ވަދެފަ ހެން ހީވަނީ ހުރީ. ނޫނީ އެ ބަލިމަޑުކަން މަށަށްވެސް ޖެހިދާނުން." ޝާޔަން ދެފަރާތަށް ބޯ ހޫރުވާލިއެވެ. ނަބްހާންއަށް ހެވެން އުޅުނު ނަމަވެސް އޭނާގެ ހިނިގަނޑު މަތަކޮށްލިއެވެ. "އެހެން ކިޔާ ޖަރާސީމެއް ނުހުރޭ." ނަބްހާން ޝާޔަންއާއި ބަހުސް ކޮށްލިއެވެ.\n"ވެލް، އައި ޑިސްކަވަރޑް އިތް ޖަސްތް ނައު." ޝާޔަން އޭނާގެ އަމިއްލަ ދިފާއުގައި ބުނެލިއެވެ.\n"ނަބްހާން ހެޔޮ ދެން މިހިސާބުން ކްލާހަށް ދިޔަސް. އަހަރެން ތާކަށް ދާން ޖެހޭ އެބަ." ލައިބްރަރީ އިންނަ ފްލޯ އާއި ހަމައަށް ދެވުނު ތަނާ ޝާޔަން ނަބްހާންގާތު ބުނެލިއެވެ. ޝާޔަން ދަނީ ކޮންތާކަށްތޯ އަހާލަން ބޭނުންވި ނަމަވެސް ނަބްހާން އެއްޗެކޭ ނުބުނެ ބުމަ އަރުވާލީއެވެ. މައްސަލައެއް ނެތޭ ބުނުމުގެ ގޮތުންނެވެ. ނަބްހާން އޭނާގެ މިސްރާބު ބަދަލުކޮށްލައިފައިވެސް އަނެއްކާވެސް އައިކޮޅަށް އެނބުރިލިއެވެ. ޝާޔަން އަނެއްކާ މާ ސިއްރިއްޔާތުގައި ކޮން ކަމެއް ކުރަނީ ބާވައެވެ؟ ފަޅާ އަރުވާލަން ވާނެ ނޫންހެއްޔެވެ؟\nހިނިއައިސްފައި ހުރެ ނަބްހާން ނޭނގޭ ކަމަށް ހަދައިފައި ލަސްލަހުން ޝާޔަންގެ ފަހަތުން ދިޔައެވެ. ޝާޔަންގެ މިސްރާބު ހުރީ ލައިބްރަރީއަށްކަން އިނގި ނަބްހާން އޭނާގެ ޖީބުން އަތް ނެގިއެވެ. ޝާޔަން މިގަޑީގައި ލައިބްރަރީގައި ކީތް ކުރަނީ ބާވައެވެ؟ ބްރޭކް ނިމެންވެސް ދެން އިނީ އެންމެ ދިހަ މިނެޓެވެ. މިވަގުތުގެ ތެރޭގައި އޭނާއަކަށް ފޮތެއް ނުއެއް ކިޔޭނެއެވެ. އަނެއްކާ ފޮތެއް ނަގަނީ ބާވައެވެ؟ އެހެނަސް ޝާޔަން މިވީހާތަނަށް ލައިބަރަރީއިން ފޮތެއް ނަގައިފައިވަނިކޮށް އޭނާ ނުދެކެއެވެ.\nނަބްހާން ޝާޔާންގެ ފަހަތުން ދިޔަ ވަރަކަށް އޭނާގެ ހައިރާންކަން ދިޔައީ އިތުރު ވަމުންނެވެ. ޝާޔަން ގޮސް ނަބްހާންގެ 'ސީކްރެޓް ސްޕޮޓް'އަށް ވަނުމުން ނަބްހާންގެ ނޭވާ ތާށިވީފަދަ އިޙުސާސެއް އޭނާއަށް ކުރެވުނެވެ. ޝާޔަންގެ ޢަމަލުތައް ހުރީ އަބަދު އެތަނަށް އަންނަ މީހެއް ފަދައިން ކަމުން އެ ހައިރާންކަން ދެގުނަވިއެވެ. ނަބްހާންގެ ސިކުނޑި އޭނާއަށް އެވަގުތު ކަމެއް ހަނދާންކޮށްދިނެވެ. އޭނާގެ ފޮތެވެ. އެފޮތުގައި ލިޔެފައި ހުރި ޖަވާބުތަކެވެ. ނޫނެކެވެ. އެއީ ޝާޔަންއަށް ވެދާނެ ހެއްޔެވެ؟ ނަބްހާން ޝާޔަންގެ ޙަރަކާތްތަކަށް ބަލަން އިރުކޮޅަކު ހުއްޓެވެ. އޭނާ އެ ހަރުގަނޑުތައް ބަލަމުން ދިޔައީ ފޮތެއް ނުފެނިގެން އުޅޭ ފަދައަކުންނެވެ.\nޝާޔަން ނިކުންނަން ވާއިރަށް ނަބްހާން ލައިބްރަރީއިން ނިކުމެގެން ގޮސް ކްލާހުގައި ހުރި އޭނާގެ ގޮނޑީގައި އިށީނދެ ހަމަޖެހިލިއެވެ. ޝާޔާން އޭނާއަށް އެއްވެސް ޝައްކެއް ކޮށްފިއްޔާ އޭނާގެ ޕްލޭން ފެއިލް ވެދާނެއެވެ.\n"ޝާޔަން. މިއަދުގެ އިކޮނޮމިކްސް ނޯޓްސްތައް ދީބަލަ." ސެޝަން ނިމުމުން ޝާޔަން ދަބަހަށް ފޮތްތައް އަޅަން އުޅެނިކޮށް ނަބްހާން އެދުނެވެ. އެއާއި އެކީ އޭނާ ދަބަހުން ފޮތް ނެގުމަށްފަހު ނަބްހާން އަތަށް ދިއްކޮށްލިއެވެ. ނަބްހާން އެ ފޮތް ހުޅުވާލައި އެއަށް ބަލަން އިން އިރު ޝާޔަންއަށް ބަލަހައްޓައިގެން ހުރެވުނީއެވެ. ކުއްލިއަކަށް ނަބްހާންގެ ބަލީގެ މަތިން ހަނދާންވާގޮތްވިއެވެ. އެހެނަސް ދެފަރާތަށް ބޯ ހޫރުވާލަމުން ނަބްހާންއަށްޓަކައި ހިތާހިތުން އަވަސް ޝިފާއަކަށް އެދި ދުޢާ ކޮށްލިއެވެ.\n"އޯކޭ. މާދަން ގެނެސްދޭނަން އިނގޭ." ނަބްހާން އޭނާގެ ދަބަހަށް ޝާޔަންގެ ފޮތް ވައްޓާލުމަށްފަހު ޒިބު އަޅުވާލަމުން ދާން ތެދުވިއެވެ.\nޝާޔަން ސިޑިން ފައިބައިގެންދާތަން އެދުވަހު ކްލާހުން ނިކުމެގެން ސިޑިން ފައިބަން ދިޔަ ރިމްޝާއަށް ފެނުނެވެ. އެއާއިއެކީ އޭނާގެ ދެއަތް މުއްކަވާލެވުނީ ބޭއިޚްތިޔާރުގައެވެ. އެހެނަސް އޭނާ ހަމަޖެހިލީ މިއަދު ސްކޫލުން އިވުނު ވަހަކައަކުންނެވެ. އޭނާއަކަށް އަދި ފުރުސަތެއް ނުގެއްލެއެވެ.\n"ހިނގާ." ރިމްޝާ ކާރަށް އެރުމަށްފަހު އޭނާގެ ނިންމުން އިއްވާލުމާއި އެކީ ޑްރައިވަރު ކާރު ދުއްވާލިއެވެ. މިއަދު އޮފީހުގެ މަސައްކަތްތަކުގެ ސަބަބުން އޭނާގެ ބައްޕައަށް އޭނާ ބަލައި ނާދެވުނީއެވެ. ސަރާއަށް ކަނޑައަޅައިފައި ހުންނަ ޑްރައިވަރު މިއަދު ރިމްޝާ ބަލައި ފޮނުވާފައި ހުރީ އެހެންވެއެވެ.\nރިމްޝާ ކާރަށް އެރީއްސުރެ ފޯނުން ކޮންމެވެސް މީހަކާއި މެސެޖު ކުރަމުން ދިޔައެވެ. ދޭތެރެއަކުން ހޭން ފަށާއިރު އަނެއްބައި އިރު ދަތްކުނޑިވެސް ވިކާލަފާނެއެވެ. ކޮންމެއަކަށް އެ ދެމެދުގައި ދެކެވެމުން ދިޔައީ ވަރަށްވެސް ފޯރިގަދަ ވާހަކައެއް ކަމުގައި ލަފާ ކުރެވެއެވެ.\n"ބައްޕާ. މަންމާ. އިނގޭތަ ޝާޔަން ނައިބު ރައީސްގެ ދަރިފުޅާއި ރައްޓެހިވެގެން އުޅޭކަން؟ މިއަދު އެހިން އެހެން ކިޔާ އަޑު. އަޚުގަނޑު ބުނީމެއްނު އެއިރުވެސް އެއީ ހަމަ ގޯލްޑް-ޑިގަރ އެކޭ." އެދުވަހު ސްކޫލުން އައިސް ފެންވަރާލާ ތާޒާވެލުމަށްފަހު ކެއުމަށް އިންސާފުކުރުމަށްޓަކައި ކާމޭޒުދޮށުގައި އިނދެ ރިމްޝާ އިޢުލާން ކޮށްލިއެވެ. ސަރާއަކީ ޝާޔަންގެ މަންމަކަން ހަނދާން ހުރި ނަމަވެސް ސަރާގެ ކުރިމަތީގައިވެސް ޝާޔަންއާއި މެދު ގޯސްކޮށް ވާހަކަ ދައްކާކަށް އޭނާ ފަހެއް ނުޖެހުނެވެ.\nސަރާ އޭނާ ކާން އިން ތަށިން ނަޒަރު ވަކިކޮށްލުމަށްފަހު އެ ނަޒަރު ރިމްޝާގެ މޫނަށް ބަދަލުކޮށްލިއެވެ. ނާޖިދުވެސް އޭނާ ކާން ގެންގުޅުނު ވަޅިއާއި ސަމްސާ ތަށިތެރެއަށް ދޫކޮށްލިއެވެ. "ދަރިފުޅު. ބައްޕަ ބުނަމެއްނު އިވޭހާ ވާހަކަ އަކީ ޙަޤީގަތަކަށް ނުވެދާނެއޭ." ނާޖިދު ކުޑަކޮށް ހިތްހަމަ ނުޖެހިފައި އިނދެ އޭނާގެ ދަރިފުޅަށް ވިސްނައިދެވޭތޯ މަސައްކަތް ކުރިއެވެ. ސަރާގެ މޫނުމަތިން މާބޮޑު އަސަރެއް ނުފެނުނެވެ. އެހެންކަމުން ރިމްޝާ ކުޑަކޮށް ފަސްޖެހޭ ގޮތް ވިއެވެ.\n"ރިމްކޮ. ވީ ނީޑް ޓު ޓޯކް." ނާޖިދު އޭނާގެ ވަޅިއާއި އޫ ނަގަމުން އަލުން ކާންފަށަށް ތައްޔާރުވެލައިފައި ބުނެލިއެވެ. ރިމްޝާއަށް ހިންދިރުވާލެވުނީ ބޭއިޚްތިޔާރުގައެވެ. ބައްޕަ އޭނާ ދެކެ ރުޅި އައިސްފިއްޔާ އޭނާ ހަދާނީ ކިހިނެއް ހެއްޔެވެ؟ ހުސް އެ ޝާޔަންއަކާއި ހެދި ވާހާ ކަންތަކެވެ. އޭނާ މިދުނިޔެއަށް އެންމެ ފުރަތަމަވެސް ނައި ނަމަ ރިމްޝާއަކަށް މިހުރިހާ ދަތިތަކަކާއި ކުރިމަތިލާކަށް ނުޖެހުނީހެއް ނޫންހެއްޔެވެ؟ ރިމްޝާ ހިތާހިތުން ޝާޔަންއާއި ދިމާއަށް ކުދި ކިޔަމުން ދިޔައިރު އެހިތުގައި ރޯވެފައިވަނީ ނަފްރަތުގެ އަލިފާނެވެ.\nއެރޭގެ ކެއުމަށް އިންސާފުކޮށް ނިމުމުން އިތުރަށް މަޑުކުރުމެއްނެތި ސަރާ ކޮތަރިއަށް ދިޔައީ ނާޖިދު ރިމްޝާއާއި ވަކިން ވާހަކަ ދައްކަން ބޭނުންވާތިއެވެ. ނާޖިދު ރިމްޝާއާއި ވަކިން ވާހަކަދައްކަން ބޭނުންވާ ކޮންމެ ފަހަރަކުވެސް އޭނާ ކަންތައް ކުރާ އުސޫލަކީ އެއީއެވެ.\n"ރިމްޝާ. ރިމްޝާ ހަނދާން އެބަހުރިތަ ރިމްޝާގެ މިހާރު ތިހުރި މަންމަ އައުމުގެ ކުރިން ރިމްޝާ އެކަނި ގޮވައިގެން ބައްޕަ އުޅެން ޖެހުނު ގޮތް؟ ބައްޕަ އޮފީހަށް ދަމުން ރިމްކޮ ބަލަމުން ބައްޕައަށް ރަނގަޅަށް މަސައްކަތާއި އަމިއްލަ ދިރިއުޅުން ބެލެންސް ކުރެވުނުހެން ރިމްޝާއަށް ހީވޭތަ؟" ނާޖިދު މަޑުމައިތިރިކަމާއި އެކީ ވާހަކަ ދެއްކި އިރު މޭޒުމައްޗަށް ނަޒަރު ހުއްޓާލައިގެން ރިމްޝާ އިނެވެ. އޭނާ ލަސްލަހުން ދެފަރާތަށް ބޯ ހޫރުވާލުމާއި އެކީ ނާޖިދު އަނެއްކާވެސް އޭނާގެ ވާހަކަޔައިގެން ކުރިއަށް ދާންފެށިއެވެ.\n"ރިމްކޮގެ ނަސީބު ގަދަކަމުން ރިމްކޮއަށް އެބަ އުޅެވޭ ދޯ އާދައިގެ ޢާއިލާއެއްހެން މަންމައަކާއި ބައްޕައަކާއި އެކީ؟ އެކަމަކު ޝާޔަން އެ އުޅެނީ ކިހާ އެކަނިވެރި ދިރިއުޅުމެއް؟ ޑޯންޓް ޔޫ ތިންކް ޝީ ޑިޒާރވްސް ބެޓަރ؟" ނާޖިދު ރިމްޝާއަށް ވިސްނައިދެވޭތޯ މަސައްކަތް ކުރަމުން ދިޔއެވެ. ރިމްޝާ ބޭނުންވާހާ އެއްޗެއް ތުއްތުއިރުއްސުރެ ގަނެދެވުމުގެ ނަތީއްޖާ އަދިކިރިޔާ މި ފެންނަނީތާއޭ ނާޖިދުގެ ހިތް ބުނެލިއެވެ. އޭނާއަށް ރިމްޝާ މާބޮޑަށް ދޮންފުތު ކުރެވުނީއެވެ.\n"ރިމްޝާ ޝާޔަން ދެކެ އެހާ ރުޅި އަންނަ ވަރުގެ ކަމަކަށް ޝާޔަން އަޅެ ކީއް ކުރީ؟" ނާޖިދުގެ އެ ސުވާލުން ރިމްޝާއަށް އިސްދަށަށް ޖަހާލެވުނެވެ. ޙަޤީގަތުގައި އޭނާގެ އަތުގައި އެ ސުވާލަށް ދޭނެ ޖަވާބެއް ނުވެސް ނެތެވެ. ތެދެކެވެ. ޝާޔަންގެ ކުށަކީ ކޮބައިހެއްޔެވެ؟ ޚުދު އޭނާއަށްވެސް ނޭނގެއެވެ. އެހެނަސް އޭނާ އަމިއްލައަށް ހަދަ ހަދައިގެން ބަހަނާތައް ދައްކަނީއެވެ.\nއެހިނދު އޭނާއަށް ކުއްލިއަކަށް އެއަރޕޮޑް މަތިން ހަނދާންވެ އެހާދިސާ އެއީ ރަނގަޅު ބަހަނާއެކޭ ރިމްޝާގެ ސިކުނޑި ބުނެލިއެވެ. "އޭނަ އަޅުގަނޑުގެ އެއަރޕޮޑް ވަގަށް ނެގި." ރިމްޝާ ސާބިތު ކަމާއި އެކީ ދެބުމަ ގޮށް ޖަހާލައިފައި ބުނެލި އިރު ނާޖިދުއާއި ހަތަރު ކަޅި ހަމަކޮށްލިއެވެ. އެހެނަސް ނާޖިދު ފުން ނޭވައެއް ދޫކޮށްލައިފައި އިސްދަށަށް ޖަހާލަމުން އޭނާގެ އަތްތިލަ ނިތް މަތީގައި ދެތިން ފަހަރަކު ކާއްތާލިއެވެ.\n"ރިމްޝާއަށް ހަމަ ޔަޤީން ޝާޔަންކަން އެ ނެގީ؟" ނާޖިދު އަނެއްކާވެސް ސުވާލުކޮށްލިއެވެ. ރިމްޝާ ލައްވާ އެއްޗެއް ބުނުވަން އޭނާ އުޅޭ ފަދައެވެ. ރިމްޝާ އަވަސް އަވަހަށް ބޯ ޖަހާލުމާއި އެކީ ނާޖިދު ދެލޯ މަރާލިއެވެ. އޭނާގެ އަމިއްލަ ނަފްސު ދެކެ މިއަދު ލަދުގަނެއްޖެއެވެ. އޭނާއަށް ރިމްޝާ އެއްމެ ފުރިހަމައަށް ތަރުބިއްޔަތެއް ނުކުރެވުނު ތާއެވެ. "ރިމްޝާ ނެތްތަ ބައްޕަ ކައިރި ކިޔައިދޭން ޖެހޭ ޙަޤީގަތެއް؟" ނާޖިދު އިސް އުފުލާލުމަށްފަހު ރިމްޝާގެ މޫނަށް ނަޒަރު ހުއްޓާލަމުން އެހިއެވެ. އޭނަގެ ދެލޮލުގައި ޖެހިލުންވާފަދަ ބާރެއް އެވަގުތު ވިއެވެ. ބައްޕަ އެފަދައިން ސުވާލު ކުރާނީ ވަރަށް ބޮޑު ކަމެއް ވުމުންކަން އެނގި ރިމްޝާގެ ސިކުނޑި އެކި ދިމަ ދިމާއަށް މިސްރާބު ޖަހަން ފެށިއެވެ. އޭނާ ބައްޕައާއި ސިއްރުން ކޮށްފައިވާ ހުރިހާ ގޯސްކަމެއް އެއްފަހަރާ ސިކުނޑިއަށް ވެރިވާން ފެށިއެވެ.\n"އައިމް ޑިސަޕޮއިންޓެޑް އިން ޔޫ ޓޫ ރިމްޝާ." ނާޖިދު މާޔޫސްކަމާއި އެކީ ބުނެލިއެވެ.\nސަރާ ރޭގަނޑުގެ ކެއުން ތައްޔާރު ކުރުމަށްފަހު ރިމްޝާ ކައިރި ބުނުމަށް ނާޖިދު ކައިރީ އެދުމުން އޭނާ ރިމްޝާގެ ކޮޓަރިއަށް މިސްރާބުޖެހިއެވެ. މަޑުމަޑުން އެ ދޮރުގައި ޓަކި ޖެހުމުން ވެސް ރިމްޝާގެ ޖަވާބެއް ނައެވެ. އެހެނަސް ދޮރުފަތުގައި ނާޖިދުގެ ކަންފަތް ޖައްސާލުމާއި އެކީ ރިމްޝާގެ ވާހަކަ ދެއްކުމުގެ އަޑު އިވެއެވެ. އެހެން ކަމުން ހިނިތުންވެ ހުރެ ސިއްރު ސިއްރުން ދޮރުހުޅުވާލީ އާދައިގެ މަތިން ރިމްޝާއާއި ސަމާސާ ކޮށްލުމުގެ ނިޔަތުގައެވެ.\n"ހަހަ. ނޫނެކޭ އޭނަ ދެއްކި އެއްވެސް ވާހަކައެއް އެކަކުވެސް ޤަބޫލެއް ނުކުރިއޭ. އެއީ އެންމެ މަޖާ ތަންކޮޅު. ޔޫ ޝުޑް ހޭވް ސީން ދަ އެކްސްޕްރެޝަން އޮން ހަރ ފޭސް އޯ މައި ގޯޑް. ޝާޔަން އެހާ އަންލަކީ ވާނެ ކަމަކަށް މަ ހިއެއް ނުކުރަން." ރިމްޝާ ބާރު ބާރަށް ހެމުން އޭނާގެ އެ އެކުވެރިއަކާއި ވާހަކަ ދެއްކި ދެއްކިހެން ނާޖިދުގެ މޫނުމަތީގައިވި ހިނިތުންވުން ފޭދެމުން ދިޔައެވެ. އަމިއްލަ ކަންފަތަށް އިވެމުން ދިޔައީ ޤަބޫލުކުރަން ދަތިވާ ފަދަ އަޑުތަކެކެވެ. އެވާހަކަތައް ދައްކަމުން ދިޔަ ފަރާތަކީ އޭނާގެ އަމިއްލަ ދަރިފުޅުކަން ކަމުގައި ޤަބޫލުކުރަންވެސް ނާޖިދު ހުރީ ނުކުޅެދިފައެވެ. އޭނާގެ ލޯބިލޯބި ފުށްކޮޅެއްފަދަ މައުސޫމް ދަރިފުޅު އެވަރުކަމެއް ހަމަ ކޮށްފާނެހެއްޔެވެ؟\n"އެކަހަލަ ކަންކަމަށް އަހަރެން ވަރަށް މޮޅުވާނެ. އަހަރެން ހެދި އެއްޗަކީ، އޭނަ ފާހާނައަށް ވަތް ގަޑީގަ އަވަސް އަވަހަށް ގޮއްސަ އެއަރޕޮޑް އެ ދަބަސް ތެރެއަށް ލީ. އެކަކަށްވެސް ނުފެންނާނެ." ރިމްޝާ ހިނިގަނޑެއް ޖަހާލިއެވެ. ނާޖިދު އެންމެފަހުން ލަސްލަހުން އެ ކޮޓަރީގެ ދޮރު ލައްޕާލީ ސިކުނޑިއަށް އެ ހުރިހާ ކަމެއް ނަގައި ނުގަނެވުމުންނެވެ. ކޮންމެ ގޮތެއް ހަދާފަވެސް ރިމްޝާއާއި އެ ވާހަކަ އޭނާ ދައްކާނެއެވެ. އެހެނަސް ކުރިއަށް އޮތް ދެތިން ދުވަހު ރިމްޝާ އަމިއްލައަށް އޭނާގެ ކުށް ވިސްނިގެން ރަނގަޅުކުރޭތޯ ބަލާނީއެވެ. އޭނާ ފިޔަވަޅު ނަގާނީ އެ އިމްތިޙާނަށްފަހުއެވެ.\nރިމްޝާގެ ނިތްމަތިން ދާތިކިތަށް ފާޅުވާން ފެށުމާއި އެކީ އެ މޫނުމަތިން ނުތަނަވަސްކަމުގެ ކުލަވަރު ދައްކާލައިފިއެވެ. އޭނާގެ ސިކުނޑީގެ މަސައްކަތް އަވަސްވެފައިވުމާއި އެކު ލަސްވެފައިވާހެންވެސް ރިމްޝާއަށް ހީވަމުން ދިޔައެވެ. އޭނާ އެ ބެދުނީ ހާދަ ބޮޑު ލަދެއްގައެވެ. ހާދަ ބޮޑު ކުށެއްގައެވެ. ދެން ހަދާނީވެސް ކިހިނެއް ހެއްޔެވެ؟ އޭނާގެ ހުރިހާ އުފާތަކަކުން ބައްޕަ އޭނާ މަޙުރޫމު ކުރާނެ ހެއްޔެވެ؟ އޭނާއަށް ދެން ހުރިހާ ދޮރެއް ބަންދުވީ ބާވައެވެ؟\nރިމްޝާ ހާސްވެފައި ހުއްޓާ ނާޖިދު އޭނާގެ ނިތްކުރީގައި އަތް ކާއްތާލިއެވެ.\n"ހަނީ، ޔޫ ޝުޑް އެޕޮލޮޖައިޒް ޓު ހަރ. ޝާޔަންއާއި ދެމެދު ރަނގަޅު ގުޅުމެއް އުފެއްދޭނީވެސް ރިމްކޮގެ ފަރާތުންވެސް ކޮންމެވެސް އެފަރޓެއް ލައިގެނެއްނު؟ ދެފަރާތުން މަސައްކަތް ނުކޮށެއް އިންސާނުންގެ މެދުގަ އުފެދޭ ގުޅުންތަކެއް ކުރިއެއް ނާރާނެ ދަރިފުޅާ." ނާޖިދު އަބަދުވެސް ނުރުހުންތެރިކަމަށްވުރެ އޭނާގެ ދަރިފުޅުގެ ކުރިމަތީގައި އިސްކުރަނީ އޯގާތެރިކަމެވެ. ރުޅި އައިސްގެން އަޑުލައި ދަރިން ތަރުބިއްޔަތު ކުރުމަކީ ނާޖިދު މާ ގަޔާވާ އުކުޅެއް ނޫނެވެ. އޭނާއަކީ ލޯތްބާއި އަޅާލުމަށް އަޑުއުފުލާ މައިންބަފައިންގެތެރެއިން ވާ މީހެކެވެ.\n"މިސްޓޭކްސް ހެދޭނެ. އިންސާނުން ވީމަ އަހަރެމެންނަށް ގޯސްކޮށް އެތަށް ކަމެއް ކުރެވޭނެ. އެކަމަކު އަހަރެމެންގެ ފަރާތުން ގެއްލުން ލިބުނު ފަރާތްތަކުގެ ކިބައިން މަޢާފަށް އެދުމަކީ ކިހާ ރީތި ސިފައެއް؟ ނޫންތަ؟" ނާޖިދު ވާހަކަ ދައްކަމުން ދިޔަ ދިޔަހެން ރިމްޝާގެ މޫނުމަތިން ނުތަނަވަސްކަމުގެ ބަދަލުގައި ހިތަށް އުނދަގޫވެގެން އުޅޭ ފަދަ އަސަރުތަކެއް ފާޅުވާން ފެށިއެވެ. 'ގިލްޓް' ނުވަތަ 'ރިގްރެޓް' އޭ މިކިޔާ ސިފައިގެ ކުލަވަރު ހާމަވާން ފެށިއެވެ.\n"ބައްޕާ، އެކަމަކު އަޅުގަނޑަށް ހާދަ އުނދަގޫވެޔޭ ޝާޔަން ފެނުނަސް. ބައްޕައަށް ނޭނގި ހުއްޓާ ބައްޕަ ތިއީ ހަމައެކަނި ޝާޔަންގެ މީހަކަށް ހަދާލާނީ. ޝީ އިޒް އެ ވިޗް ބައްޕާ." ރިމްޝާގެ ފަރާތުން އިވިގެން އެ ދިޔަ ޖުމުލަތަކުން ނާޖިދަށް ދެލޯ މަރާލެވުނެވެ. އޭނާ ހީކުރީ މިހާ ހިސާބަށް އައި އިރު އޭނާގެ ދަރިފުޅަނީ ނިކަން ވިސްނޭ ކުއްޖެއް ކަމަށެވެ. އެހެނަސް ސަތާރަ އަހަރުގެ އެ ރިމްޝާއަށް އަދިވެސް ނުވިސްނޭ ބައެއް ކަންކަން އެބަހުރިތާއެވެ.\nރިމްޝާ ޙަޤީޤަތުގައިވެސް އެކަމާމެދު ވަރަށް ކަންބޮޑުވެއެވެ. އޭނާގެ މީހެއް އޭނާގެ ފަރާތުން އެހެން މީހަކު ޖަހައިގަތުން އެއީ ރިމްޝާ އެންމެ ނުރުހޭ ސިފައެވެ. ބައްޕަ އެއީ އޭނާގެ މީހެކެވެ. އެކަން ދުވަހަކުވެސް ބަދަލެއް ނުވާނެއެވެ. ޝާޔަން ކިތަންމެ ބޭނުން ވިޔަސް އަދި ނުވިޔަސް އެވެ.\n"ރިމްޝާ އެންމެ ފަހުން ތިބުނި ޖުމުލަ ތިއީ ތަންކޮޅެއް ގޯސް އެއްޗެއް އިނގޭ ރިމްޝާގެ ދޮން ދައްތައަކާއި ނިސްބަތް ކުރަން. ދެޓްސް ޖަސްޓް ހައު ޔޫ ސީ ހަރ. ނޮޓް ހައު ޝީ އިޒް. ރިމްޝާ ޝާޔަން އާއި އެކީ އަދި ދުވަހަކުވެސް ދިރިނުއުޅޭ އިރު ރިމްޝާ އޭނާއާއި މެދު ތިކަހަލަ ގޯސް ވިސްނުންތަށް ގެންގުޅެން ހެޔޮވެސް ނުވާނެއްނު؟ އަބަދުވެސް އެހެން މީހުންނާމެދު ހެޔޮކޮށްނޭ ވިސްނަން ވާނީ." ނާޖިދު ފަހު ބަސްތަކަށް ދިގުކޮށް ދަމާލީއެވެ. ރިމްޝާއަށް ވިސްނޭތޯ އޭނާ ހާދަ މަސައްކަތެއް އެބަ ކުރެއެވެ. އެހެނަސް އަދި އެ ޒުވާން ސިކުނޑިއަށް އެކަން ނަގައިގަނެވޭކަށް ނުއުޅެއެވެ.\n"ބައްޕައަށްވެސް މަސައްކަތް ކުރެވޭނީ ރިމްޝާއަށް ވިސްނަދެވޭތޯ. ބައްޕަ ބުނެލަން އޮތްހާވެސް އެއްޗަކީ ރިމްކޮ ތި ދެކޭހާ ގޯސް ކުއްޖެއް ނޫނޭ ޝާޔަން އަކީ. ޝާޔަން އަށް ޗާންސެއް ދިނީމަ ޙަޤީގަތް އިނގޭނީވެސް. ޝީ ހޭސް އިނަފް ޕްރޮބްލެމްސް އިން ހަރ ލައިފް އޯލްރެޑީ. ޑޯންޓް ލެޓް ޔުއަރސެލްފް ބީ އެނަދަރ ވަން. ކަމެއް ވިޔަސް އެންމެ ގާތުގަ އެންމ ފުރަތަމަ ތިބޭނީ ފެމިލީ. ބައްޕަ މި ބުނި އެއްޗަކާމެދު ވިސްނާލައްޗޭ އިނގޭ؟" ނާޖިދު އެހެން ބުނުމަށްފަހު ތެދުވިއެވެ. "އެންޑް ވަން މޯރ ތިންގް. މިއަދުން ފެށިގެން ރިމްޝާ ސްކޫލަށް ބްރޭންޑެޑް އެއްވެސް އެއްޗެއް ނުގެންދާނެ އިނގޭ. ބޭގް، ބޫޓު، ދެންވެސް ހުރި އެހެން ބްރޭންޑެޑް އެއްޗެހި. ބައްޕަ އަށް ހީވަނީ އެއީ ބައްޕައަށް ހެދުނު އެންމެ ބޮޑު ގޯސްހެން. އެހެންވީމަ އެ ގޯސް ރަނގަޅު ކުރާނީ ބައްޕަ." ނާޖިދު އޭނާގެ ފަހު ބަސް އިއްވާލުމަށްފަހު ހިނގައިގަތެވެ. ރިމްޝާ އޭނާގެ ވިސްނުންތަކުގެ ތެރެއަށް ދޫކޮށްލަމުންނެވެ. އަމިއްލަ ޢަމަލުތަކާއިމެދު ވިސްނަށް އެކަނި ދޫކޮށްލުމުން މާ ފަސޭހަވާނެއެވެ.\n"މަންމަ. އަހަރެން ކިހިނެއް ހަދަންވީ؟" ރިމްޝާ އޭނާގެ ކަރުގަ އޮތް ފަށުގަ އަތް ޖައްސާލިއެވެ.\nއޭނާވެސް ލަސްލަހުން ގޮނޑުން ތެދުވެ ގޮނޑި މޭޒާއި ގާތްކޮށްލަމުން އެޕާޓްމެންޓްގެ ބެލްކަންޏަށް ނިކުމެލިއެވެ. ދުވަސްވަރުގެ ގޮތުން ހަނދު ފެންނަން ނެތް ނަމަވެސް އެތައް ސަތޭކަ ތަރިތައް އުޑުމަތީގައި ވިދާ ބަބުޅަމުން ދިޔަ ގޮތް ޗާލެވެ. ރިމްޝާ އުޑުމައްޗަށް ބަލަހައްޓައިގެން އިސް އުފުލާލައިގެން ހުރި އިރު އެ މޫނުމަތީގައިވި އަސަރުތައް ދޭހަކުރަން އުނދަގުލެވެ. އެ ލޮލުގައި ތަފާތު ވިދުމެއް ވެއެވެ. އެހެނަސް އެއީ ހިތާމައިން ކަމެއް ނުވަތަ ލަދުވެތިކަން ކަމެއް ވަކިކުރާކަށް ނޭނގެއެވެ.\n"ޔޫ އަރ މައި ސަންޝައިން، މައި އޮންލީ ސަންޝައިން.. ޔޫ މޭކް މީ ހެޕީ ވެން ސްކައިސް އަރ ގްރޭ..\nޔޫ ވިލް ނެވަރ ނޯ ޑިއަރ، ހައު މަޗް އައި ލަވް ޔޫ.. ޕްލީޒް ޑޯންޓް ޓޭކް މައި ސަންޝައިން އަވޭ.." ވައި އަޑުން ރިމްޝާ އެ 'ނާނާ'ގެ ކަޑިއެއް ކިޔާލާ ނިންމާލި އިރު ރިމްޝާގެ ލޮލުތެރޭގައި މުތީތަކެއް ފަދައިން ކަރުނަތައް ވިދަވިދާ ހުއްޓެވެ. އޭނާގެ ކަންފަތުގައި މަންމަގެ ހިތްގައިމު އަޑު ގުގުމާލައިފައި ހުރި އިރު އެ އަޑު ދަށުން ރިމްޝާ އެ ލަވަ ކީ ވަގުތު ހިތުގައި ރިހުމެއް އުފެދުނެވެ. މަންމާއެވެ. އަހަންނެއް ނުދަމެވެ. އެހެނަސް އަހަރެން ކައިރިން މަންމަ ތި ދިޔައީ ނޫން ހެއްޔެވެ؟ ކީއްވެ ހެއްޔެވެ؟ މި ހުރިހާ ޝަކުވާއެއް ވީ ރިމްޝާގެ ހިތުތެރޭގައެވެ. އޭނާ ހިންދިރުވާލި އިރު ނުރޯން އެތަށް މަސައްކަތެއް ކުރަމުން ދިޔައެވެ.\nރިމްޝާގެ އުމުރުން ދެ އަހަރުގައި އޭނާގެ މަންމަ ކުއްލިއަކަށް މި ފަނާވަނިވި ދުނިޔެއަށް އަލްވަދާއު ކީ ގޮތުން ރިމްޝާގެ ކުޑަ ޢާއިލާއަށް އައީ ނުހަނު ބޮޑު ލޮޅުމެކެވެ. އޭނާގެ ދިރިއުޅުމުގެ ބާކީބައި މަންމައަކާއި ނުލައި ހޭދަކުރި އިރު މީގެ އަހަރުތަކަކާއި ޖެހެންދެން މަންމައަކާއި ބައްޕައެއްގެ ރޯލުވެސް އަދާކުރީ އޭނާގެ ބައްޕައެވެ. އޭނާގެ ބައްޕައަކީ އޭނާގެ މުޅި ދިރިއުޅުމެވެ.\nއެހެނަސް އޭނާގެ ދިރިއުޅުމުގެ މަދު ދުވަސްކޮޅެއްވެސް ފުރާލަދިން ލޯބިވެތި މަންމަގެ ހަނދާންތައް އެހިތުގައި ތާޒާކަމާއި އެކު އެބަހުއްޓެވެ. އެ ހަނދާންތައް ހުރީ ހަމައެކަނި ފެނުނު ވިޑިއޯ ތަކާއި އިވުނު އޯޑިއޯތަކުގެ އިތުރުން ފޮޓޯތަކުންނެވެ. އޭނާގެ އަމިއްލަ ހަނދާނުގައި ހުންނަ ވަރަށްވުރެ އެއިރު މާ ކުޑައެވެ. އޭނާއަށް ފަސްވަރަކަށް އަހަރުގައި އޭމާގެ ބައްޕަ ފޯނުން ފެނުނު ވީޑިއޯއެކެވެ. އޭގައި ރިމްޝާގެ އުމުރުން ގާތްގަނޑަކަށް ދޮޅު އަހަރެވެ. އޭނާގެ މަންމަ އޭނާ ނިންދަވަން ނުހަނު ލޯބިން ނާނާ ކިޔައިދެއެވެ. އެއީ ރިމްޝާ ދެންމެއަކު ކީ ނާނާއެވެ. އެ ވީޑިއޯ ފެނުނީއްސުރެ ރިމްޝާ ބައްޕަ ލައްވާ އޭނާ އެއިރު ކޮންމެ ރެއަކު އެ އަޑު އަހައެވެ. މަންމަ ކައިރީގައި ހުންނަހެން އޭނާއަށް އިޙްސާސްވާ ހަމައެކަނި ގޮތަކީ އެއީ ކަމުގައިވާތީއެވެ.\nމިފަދަ ރޭރޭ މަންމަ މަތިން ހަނދާންވަނީ މާ ބޮޑަކަށެވެ. ބައްޕަ އޭނާއާއި މެދު ހިތްހަމަ ނުޖެހިއްޖެނަމަ ރިމްޝާ ނުހަނު އަވަހަށް ދެރަވެއެވެ. އެހިތް ކުދިކުދިވެ ބިއްލޫރިކޮޅެއްފަދައިން ތަޅައިގެންދެއެވެ. އެފަދައިން ވިސްނުމެއްގައި ހުރުމަށްފަހު ރިމްޝާ ކުޑަކޮށްވެސް ގުޑިލީ އަތުގައި އޮތް ފޯނު ވައިބްރޭޓް ވުމުންނެވެ. ނޭފަތް ދަމާލަމުން ފޯނު އަންލޮކް ކޮށްލުމަށްފަހު މެސެޖު އައީ ކޮން އެޕަކުންތޯ ބަލައިލި އިރު އިންސްޓަގްރާމް ގްރޫޕެކެވެ.\nގްރޭޑް އެގާރައާއި ބާރައިގެ ކުދިންތަކެއް ހަދައިގެން އުޅޭ ގްރޫޕެކެވެ. ބައިވަރު ކުދިން ތިބި އެ ގްރޫޕުގައި މާ ގިނަ މެސެޖުތައް ހުރުމާއި އެންމެ ފަހުންވެސް މެސެޖު އައީ އެ ގްރޫޕުން ކަމުގައިވާތީ ރިމްޝާ އެއަށް ކްލިކް ކޮށްލުމާއި އެކީ ކުދިން ކޮށްފައި ހުރި މެސެޖުތައް ފެންނަން ފެށިއެވެ. މިރޭގެ ހޫނު މައުލޫއަކަށް އޮތީ ނަބްހާންއާއި ޝާޔަންއެވެ. ރިމްޝާއަށް އެ މެސެޖުތައް ކިޔަން ހުރެވުނީއެވެ.\nކޮޓަރީގެ އަލި މަޑުކޮށްލުމަށްފަހު ކިޔަވާ މޭޒުދޮށުގައި ސްޓަޑީ ލޭމްޕަ ދިއްލާލުމަށްފަހު ނަބްހާން އޭނާގެ ދަބަސް ގޮނޑީގައި ބައިންދާލީ ޙަރަކާތްތައް އަވަސްކޮށްލަމުންނެވެ. މިއަދު ޝާޔަންގެ ފަރާތުން ފެނުނު ޢަމަލުތަކުން އެ ހިތުގައި ޝައްކުގެ ރާޅުބާންޏެއް ވަނީ އުފެދިފައެވެ. ނަބްހާން އަވަސް އަވަހަށް ދަބަހުގެ ޒިބު ދަމާލިގޮތުން އެ ޒިބުވެސް ނުނެއްޓޭ ކަމެއް ނޭނގެއެވެ. އެހެނަސް މިވަގުތު އޭނާގެ ސިކުނޑީގެ ސަމާލުކަން ހުއްޓިފައިވަނީ އެ ޒިބުގެ ޙާލަތަކަށް ނޫނެވެ.\nދަބަހުން ނެގި ނޯޓުފޮތް މޭޒުމަތީގައި ބާއްވާލުމަށްފަހު ނަބްހާން ގޮނޑީގައި އިށީނދެ މޭޒާއި ގޮނޑި ކައިރިކޮށްލިއެވެ. އަދި އެ އަވަސް ޙަރަކާތް ދަމަހައްޓަމުން މޭޒުގެ އެއް އަރިމަތީގައި ހުރި ޑްރޯވަރ ދަމާލުމަށްފަހު އެތެރެއިން މުށިކުލައިގެ ބަނޑޭރިގަނޑެއް ލީ ފޮތް ނެގިއެވެ. އެ ފޮތް ހުޅުވާލައި ޞަފްޙާތައް އުކަމުންގޮސް ތަފާތު ދެ ލިޔުން ހުރި ގަނޑަކާއި ޖެހުމުން ނަބްހާން އެ ފޮތުން އަތް ދޫކޮށްލުމަށްފަހު ދެން އޮތް ފޮތަށް ނަޒަރު ހުއްޓާލިއެވެ.\nއަދި އެ ފޮތުގައި ހުރި ލިޔުމާއި މުށިކުލައިގެ ފޮތުގެ ޞަފްޙާތަކުގެ ތިރީގައި ހުރި ތަފާތު ލިޔުން އަޅާކިޔަމުން ދިޔައެވެ. ދެ ލިޔުން ނުހަނު އެއްގޮތެވެ. އެހެނަސް އެވަރަކުން ނަބްހާންގެ ހިތެއް ހަމައެއް ނުޖެހުނެވެ. މުށިކުލައިގެ ފޮތުގެ އަދިވެސް އިތުރަށް ދެތިން ޞަފްޙާއާއި ނޯޓުފޮތުގައި ހުރި ލިޔުން އަޅާކިޔަމުން ގޮސް އެންމެ ފަހުން ނަބްހާން ގޮނޑިއަށް ލެނގިލިއެވެ.\nޤަބޫލުކުރަން ދަތިވިޔަސް އޭނާގެ ކުރިމަތިން އެއޮތީ ޙަޤީގަތް ފެންނާށެވެ. އެހެނަސް ނަބްހާންގެ ހިތުގެ ކަނަކުން މި ފާޅުވި ޙަޤީގަތާއިމެދު ކޮންމެވެސް ވަރަކަށް ހިތް ހަމަޖެހުނެވެ. ޝާޔަން ނޫން އެހެން ފަރާތަކަށް އެ ފޮތް ފެނުނު ނަމަ އޭނާ ވާނެވަރަކަށް ނުތަނަވަހެއް ނުވިއެވެ. ފަހަރުގައި އެއީ ޝަޔަންއަށް ވުމުން ކަމުގައި ވެދާނެއެވެ. އެހެނަސް ޝާޔަން ނޫން އެހެން މީހަކަށް އެ ފެނިފައިނުވާނެކަމުގެ ޝައްކު އަދިވެސް އެހިތުން މުޅިން އެކީ ފިލައިގެން ނުދާތީ އެ ނުތަނަވަސްކަން އަދިވެސް ކޮންމެވެސް ވަރަކަށް އެހިތުގައި އޮތެވެ. އަލުން އަނބުރާ އެ ފޮތް ލައިބްރަރީއަށް ގެންދާނީތޯއާއި އެ ފޮތް ގޭގައި ބާއްވާނީތޯ ނަބްހާން ދިޔައީ އަމިއްލަ ސިކުނޑިތެރޭގައި ބަހުސްކުރަމުންނެވެ.\nނޯޓް: މި ވާހަކައިގެ 13 ވަނަ ބައިގައި ކިޔުންތެރިއެއް ފާޅުކޮށްފައިވާ ޚިޔާލަށް ރިޢާޔަތްކުރަމުން މި ލިންކުން https://justanotherstorybynoir.blogspot.com/ މި ވާހަކައިގެ އިތުރު ބައިތަށް ކިޔާލަން ލިބޭނެ ވާހަކަ ދަންނަވާލަމެވެ. މި ލިންކުން އަޅުގަނޑުގެ ބްލޮގް ތިޔަބޭފުޅުންނަށް ނުފެންނަ ކަމުގަ ވަނީނަމަ "justanotherstorybynoir.blogspot.com" ސަރޗް ކޮށްލުމުން އަޅުގަނޑުގެ ބްލޮގުން 'އުއްމީދު' ގެ އިތުރު ބައިތަށް ކިޔާލަން ލިބޭނެއެވެ. އިން ޝާ ﷲ. އަޅުގަނޑުގެ އަމިއްލަ ބްލޮގް ގެ ވާހަކަ އެންމެހާ ކިޔުންތެރިންނާއި ޙިއްސާކުރުން ލަސްކޮށްލި ސަބަބަކީ އެކަމަށް އަޅުގަނޑު އެއިރު އަދި ތައްޔާރު ނޫންކަމުގައި އިޙްސާސް ކުރެވުމެވެ. އެންމެހާ ކިޔުންތެރީން އަޅުގަނޑުގެ މި ވާހަކައަށް ތިޔަ ދެއްވާ ތަރުޙީބަށް ފަށްފަށުން ޝުކުރު ދަންނަވަމެވެ.\nRrYn April 4, 2022\nވަރަށް ރީތި 🖤🥰


Anushka Varah Kurunbaa Boahihvvey! - Vaguthu\nއަނުޝްކާ ވަރަށް ކުރުނބާ ބޯހިތްވޭ!\nބޮލީވުޑްގެ ތަރި އަނުޝްކާ ޝަރްމާ މި މަހު ވިހާތީ އޭނާއަށް އެންމެންގެ ލޯތައް ވަނީ އަމާޒުވެފައެވެ. އޭނާ އާއި ފިރިމީހާ ވިރާތް ކޯލީއާއެކު މިހާރުވެސް ދަނީ، އެންމެ ފަހު ވަގުތަށް އިންތިޒާރު ކުރަމުންނެވެ. ހަޔާތަށް އިތުރު ބައިވެރިއަކު އަަންނާތީ ދެ މީހުންވެސް އެހާ އުފާވެރިކޮށް ތިބޭއިރު، އެކުގައި ހޭދަކުރާ ކޮންމެ ވަގުތެއް މަޖާ ކުރުމުގައި ހޭދަ ކުރއެވެ.\nވިރާތް މިހާރު އެ ހުރީ ބްރޭކް ގައެވެ. އަނުޝްކާ ވިހާނެ ދުވަހަކަށް އިންތިޒާރުގައެވެ.\nއަނުޝްކާ ވިހަން ތައްޔާރުވަމުންދާއިރު، އެންމެ ބޮޑު ކަމަކަށް ޑައިޓަށްވެސް ދަނީ ބަލަމުންނެވެ. އެގޮތުން ކާ އެއްޗެއްސާއި، ހަށިގަނޑު ރީތި ވަރެއްގެ ބެހެއްޓުމަށް ކަސްރަތުވެސް ކުރެއެެވެ.\nއެގޮތުން މިދިޔަ ބުރާސްފަތި ދުވަހު އޭނާ ޕިއްޒާ ކާހިތުން އުޅެތީ ދެ ޕިއްޒާވެސް އޯޑަރު ކުރިއެވެ. އަދި މިއަދު އޭނާ ވަނީ ކުރުނބާއެއް އަތަށް ނަގައިގެން ހުރި މަންޒަރު ފެންނަ ފޮޓޯއެއް އާއްމުކޮށްފައެވެ. އަދި އޭނާ ކުރުނބާ ބޮއެފައި ވަނީ އެއަށް ހޮޅިއެއް ޖަހައިގެންނެވެ.\nއޭނާ ވަނީ އޭގެ ފޮޓޯއެއް އާއްމުކޮށް، ކެޕްޝަންއެއްވެސް ލިޔެފައެވެ.\nބޮލީވުޑްގެ ތަރިންގެ ތެރެއިން ކުރުނބާ ބޯހިތުން އުޅޭ ބައެއް އިތުރު ތަރިންގެ ތެރޭގައި ސާރާ އަލީ ޚާން އާއި ޝިލްޕާ ޝެޓީ އާއި ތަމަންނާ ބާތިއާވެސް ހިމެނެއެވެ. މި ބުއިމާއި ގުޅޭގޮތުން މި ތަރިން މީސް މީޑިއާަގައި ވާހަކަވެސް ދައްކާފައި ވެއެވެ.\nޖެނުއަރީ 8, 2021 20:56\nމިމަންޖެ އާ މާރުކޭޓު ގޮޅި އެއ އް ދޭންވީ\nޖެނުއަރީ 8, 2021 22:01\nމިވެސް ދެން ހަމަ ޚަބަރެ އް..މަވެސް ވަރަ އް ކުރުނބާ ބޯހިތްވޭ.. އެކަމަކު އަގަޖަހަ އިގެން..\nޖެނުއަރީ 8, 2021 22:58\nދެން ކުރުނބާ ފޮނުވަން ވީތަ؟؟ އަނުސްކާ.. ޕްލީސް ނޫނެކޭ ނުބުނާތި ވަރަށް ގޭގެ ގަހުގަ ކުރުނބާ އަޅާފަ އޮތީ.. ހެހެ ދެން އިންނަ ބޯޓުން ކުރުނބާ ދާނެ.. ވިރުސްކާ.. ނުކިޔާ މިރުސްކާ ކީނަމަ ހެހެ\nޖެނުއަރީ 8, 2021 22:59


Addu gai fithuru zakaaiy balaigathun maadhamaa fashanee - AO News\nއައްޑޫގައި ފިތުރު ޒަކާތް ބަލައިގަތުން މާދަމާއިން ފެށިގެން ކުރިއަށްދާނެ.\nމިއަހަރުގެ ފިތުރު ޒަކާތް ބަލައިގަތުން ރޯދަ މަހުގެ2ވަނަ ދުވަހުންފެށިގެން 27 ރަމަޟާން 1441 ވާ ބުދަ ދުވަހުގެ މެންދުރު 12:00 ޖެހުމާއި ހަމަޔަށް ކުރިއަށްދާނެ ކަމަށް އައްޑޫ ސިޓީ ކައުންސިލުން ބުނެފިއެވެ.\nޒަކާތުގެ ފައިސާ އޮންލައިން ކޮށް ޖަމާކުރެވޭ ގޮތަށް ހަމަޖެހިފައިވާ އިރު ފައިސާ ޖަމާކުރުމަށް ހަމަޖެހިފައި ވަނީ ކައުންސިލް އިދާރާގެ ބީ.އެމް.އެލް އެކައުންޓަށެވެ. އެކައުންޓް ގެ ތަފްސީލް ތިރީގައި އެވަނީއެވެ.\nފިޠުރު ޒަކާތުގެ މިންވަރަކީ މީހަކަށް 2.4 ކިލޯގެ ގޮވާމުގެ މިންވަރެވެ. ޒަކާތް ނެރޭނީ އެބަޔަކު އަހަރުތެރޭގައި އާންމުކޮށް ކައި އުޅުނު ގޮވާމުގެ ބާވަތްތަކުން 2.4 ކިލޯގެ މިންވަރެވެ. ނުވަތަ އެ ޢަދަދަށްވާ އަގެވެ.\nއައްޑޫސިޓީގައި އާދައިގެ ހަނޑުލުންނަމަ ދައްކަން ޖެހޭނީ 12 ރުފިޔާއެވެ. ތައިލެންޑްގެ ހުދު ހަނޑުލުންނަމަ 31 ރުފިޔާ ދައްކާއިރު ބާސްމަތި މޮޅު ހަނޑުލުންނަމަ ދައްކަން ޖެހޭނީ މީހަކަށް 55 ރުފިޔާއެވެ. ރަތް ހަނޑުލުންނަމަ މީހަކަށް 62 ރުފިޔާ ދައްކާއިރު އާދައިގެ ފުށުންނަމަ މީހަކަށް ދައްކަން ޖެހޭނީ9ރުފިޔާއެވެ.\nފިތުރު ޒަކާތުގެ ފައިސާ ޖަމާކުރި ޓްރާންސްފަރ ސްލިޕް އެ މީހަކު ހިމެނޭ އަވަށެއްގެ ވައިބަރ ނަންބަރަށް ފޮނުވާއިރު ސްލިޕްގެ ރިމާކްސް ގައި ޒަކާތުގެ ގޮތުގައި ފައިސާ ދެއްކެވި މީހުންގެ އަދަދާއި، ރޭޓް އަދި ފައިސާ ދެއްކި ފަރާތުގެ ނަމާއި އެޑްރެސް ލިއުއްވުމަށް ކައުންސިލުންވަނީ އެދި ވަޑައިގެންފައެވެ.\nއަވަށް އަވަށުގެ ވައިބަރ ނަމްބަރުތައް :\nރަމަޟާން 1441އައްޑޫސިޓީފިތުރު ޒަކާތް


ރިސޯޓްތަކުގައި ބަހައްޓާ ވޯޓު ފޮށިތައް ފޮނުވަން ފަށައިފި ރިސޯޓްތަކުގައި ބަހައްޓާ ވޯޓު ފޮށިތައް ފޮނުވަން ފަށައިފި\nރިސޯޓްތަކުގައި ބަހައްޓާ ވޯޓު ފޮށިތައް ފޮނުވަން ފަށައިފި\nވޯޓުލާ މަރުކަޒެއްގައި އިލެކްޝަންސްގެ އޮފިޝަލުން ހަރަކާތްތެރިވަނީ.\nއަންނަ ހޮނިހިރު ދުވަހު ބާއްވާ ލޯކަލް ކައުންސިލް އިންތިޚާބާއި އަންހެނުންގެ ތަރައްޤީއަށް މަސައްކަތް ކުރާ ކޮމިޓީގެތަކުގެ އިންތިޚާބުގައި ރިސޯޓްތަކުގައި ބަހައްޓާ ވޯޓު ފޮށިތައް ރިސޯޓްތަކަށް ފޮނުވުމުގެ މަސައްކަތް ފަށައިފިއެވެ.\nއިލެކްޝަންސް ކޮމިޝަންގެ ނާއިބް ރައީސް އިސްމާއިލް ހަބީބު ވިދާޅުވީ ރޭ ފަތިހުން ފެށިގެން ރިސޯޓްތަކަށް ވޯޓު ފޮށިތަކާއި، ވޯޓު ކަރުދާހާއި އޮފިޝަލުން ފޮނުވަން ފަށާފައިވާކަމަށެވެ. އޭނާ ވިދާޅުވީ މާދަމާގެ ނިޔަލަށް މިއިންތިޚާބުގައި ވޯޓުލާ ހުރިހާ ރިސޯޓަކަށް ތަކެތި ފޮނުވާ ނިމެނޭނެކަމަށެވެ.\nމިފަހަރުގެ އިންތިޚާބުގައި ރާއްޖޭގެ 137 ރިސޯޓެއްގައި ވޯޓު ފޮށި ބެހެއްޓުމަށް ވަނީ ހަމަޖެހިފައެވެ. އިންތިޚާބުގައި އަތޮޅުތެރޭގައި ވޯޓުލާ ހުރިހާ މަރުކަޒަކަށްވެސް މިހާރު ވަނީ އޮފިޝަލުންނާއި، ވޯޓު ކަރުދާސް ފޮނުވާފައެވެ. މި އިންތިޚާބުގައި ވޯޓްލުމުގެ ހައްގު ލިބިގެން ވަނީ 273128 މީހުންނަށެވެ. މީގެ ތެރޭގައި 5134 މީހުންނަކީ މިމަހުގެ 10ވަނަ ދުވަހާހަމަޔަށް 18 އަހަރު ފުރޭ މީހުންކަމަށް އިލެކްޝަންސް ކޮމިޝަނުން ވަނީ ވިދާޅުވެފައެވެ.


މިނިސްޓްރީ އޮފް ފިނޭންސްގެ ޕަރމަނަންޓް ސެކްރެޓަރީގެ މަޤާމަށް އަޙްމަދު ސިރާޖް | Civil Service Commission Maldives\nމިނިސްޓްރީ އޮފް ފިނޭންސްގެ ޕަރމަނަންޓް ސެކްރެޓަރީ ކަމަށް އަލްފާޟިލް އަޙްމަދު ސިރާޖް (ވ. ސިނަމާލެ404-2، މާލެ) ސިވިލް ސަރވިސް ކޮމިޝަނުން ވަނީ އައްޔަނުކުރައްވައިފައެވެ. މަޤާމުގެ ލިޔުން ޙަވާލުކުރުމަށް މިއަދު ފިނޭންސް މިނިސްޓްރީގައި ބޭއްވުނު ރަސްމިއްޔާތު ޝަރަފުވެރިކޮށް ދެއްވީ މިނިސްޓަރ އޮފް ފިނޭންސް އަލްފާޟިލް އިބްރާހީމް އަމީރު އެވެ. މި ރަސްމިއްޔާތުގައި މިނިސްޓްރީ އޮފް ފިނޭންސްގެ އިސްވެރިންނާއި ސިވިލް ސަރވިސް ކޮމިޝަނުގެ ރައީސްގެ އިތުރުން މެންބަރުންނާއި އިސްވެރިން ބައިވެރިވެވަޑައިގެންނެވިއެވެ.\nއަލްފާޟިލް އަޙްމަދު ސިރާޖަކީ އޮސްޓްރޭލިއާގެ ޔުނިވަރސިޓީ އޮފް ސަދަރން ކުއީންސްލަންޑުން މާސްޓަރ އޮފް ބިޒްނަސް އެޑްމިނިސްޓްރޭޝަން އަދި، ޔޫ.ކޭގެ ޔުނިވަރސިޓީ އޮފް ސަންޑަރލަންޑުން ބެޗަލަރ އޮފް ބިޒްނަސް މެނޭޖްމަންޓް ޙާޞިލްކުރައްވާފައިވާ ބޭފުޅެކެވެ. ޕީއެޗްޑީ އިން އިކޮނޮމިކްސް އެންޑް މުޢާމަލާތު އެޑްމިނިސްޓްރޭޝަން އަށް މިހާރު މަސައްކަތް ކުރައްވަމުންގެންދަވާ ސިރާޖް، އެންމެ ފުރަތަމަ ސަރުކާރާ ގުޅިވަޑައިގަތީ 2000 ވަނަ އަހަރު މިނިސްޓްރީ އޮފް ޕްލޭނިންގް އެންޑް ނޭޝަނަލް ޑިވެލޮޕްމަންޓުގެ، ޑާޓާ އެންޓްރީ އޮފިސަރެއްގެ މަޤާމަށެވެ. މަތީ ތަޢުލީމު ޙާޞިލުކުރެއްވުމަށްފަހު 2012 ވަނަ އަހަރު އަލުން ސަރުކާރާ ގުޅިވަޑައިގެން މިނިސްޓްރީ އޮފް ފިނޭންސްގެ ޕަބްލިކް އެންޓަރޕްރައިޒަސް އިވެލުއޭޝަން އެންޑް މޮނިޓަރިންގ ޑިވިޜަންގެ އެސިސްޓަންޓް ޑިރެކްޓަރެއްގެ މަޤާމު އަދާކުރެވުމަށްފަހު، ޕްރައިވަޓައިޒޭޝަން އެންޑް ކޯޕޮރަޓައިޒޭޝަން ބޯޑު އެކުލަވާލުމާއެކު 2022 އޭޕްރީލް 27 އާ ހަމައަށް އަދާކުރައްވަމުން ގެންދެވީ އެ ބޯޑުގެ ސެކެރެޓަރީ ޖެނެރަލްކަމުގެ މަޤާމެވެ. މި މަޤާމުގައި ހުންނެވި އިރު، ސަރުކާރު ހިއްސާވާ ކުންފުނިތަކުގެ ކޯޕަރޭޓް ގަވަރނަންސް ކޯޑު އެކުލަވާލުމުގެ އެއް މޭސްތިރިއަކީ ސިރާޖެވެ. އަދި ސަރުކާރު ހިއްސާވާ ކުންފުނިތަކުގެ ހިންގުން ޚަރުދަނާކުރުމަށް، ހިންގުމުގެ ޤަވާއިދުތައް އެކުލަވާލުމާއި، މާލީ ޖަވާބުދާރީވުމުގެ ނިޒާމުތައް ހަރުދަނާކުރުމަށް ތަފާތު ގިނަ މަސައްކަތްތަކެއް ވަނީ ކުރައްވާފައެވެ. މީގެ އިތުރުންވެސް ސިރާޖު ވަނީ ދަޢުލަތުގެ ތަފާތު ގިނަ އިދާރާތަކުގައި، ހިންގުމުގެ މަސްޢޫލިއްޔަތު އަދާކުރައްވާފައެވެ. އޭގެ ތެރޭގައި ކެޕިޓަލް މާކެޓް ޑިވެލޮޕްމަންޓް އޮތޯރިޓީ، މޯލްޑިވްސް ޙައްޖު ކޯޕަރޭޝަން އަދި ހަޒާނާ މޯލްޑިވްސްގައި ބޯޑު މެންބަރެއްގެ ހައިސިއްޔަތުންވެސް މަސައްކަތް ކުރައްވާފައިވެއެވެ. ހުސްވަގުތު ތަޢުލީމީ ދާއިރާއަށް ޚިދުމަތްކުރެއްވުމުގައި އެކި ކޮލެޖް ޔުނިވަރސިޓީ ތަކަށް ކިޔަވާދެއްވުމުގެ އިތުރުން ސިރާޖަކީ، އިސްލާމިކް ޔުނިވަރސިޓީ އޮފް މޯލްޑިވްސްގެ ކައުންސިލް މެމްބަރުކަންވެސް ކުރައްވާފައިވާ ބޭފުޅެކެވެ.\nމި ރަސްމިއްޔާތުގައި، ޕީ.އެސް ގެ މަސްއޫލިއްޔަތާއި ވާޖިބުތަކަކީ ކޮބައިކަން ބަޔާންކޮށްދެއްވައި ކޮމިޝަނުގެ ރައީސް ވާހަކަފުޅު ދެއްކެވިއެވެ. އަދި މިނިސްޓަރުގެ ލަފަޔާއެކު، މިނިސްޓަރު އެދިވަޑައިގަންނަވާ ގޮތަށް، ސިވިލް ސަރވިސް މުވައްޒަފުންނާ ގުޅިގެން ކަންކަން ފަހިކޮށްދެއްވައި، ދިވެހި ސިވިލް ސަރވިސްގެ ޤާނޫނާއި ގަވާއިދާއި އެއްގޮތަށް މަސައްކަތްކޮށް ދެއްވުމަށް އެދިވަޑައިގެންނެވިއެވެ. އަދި ސިވިލް ސަރވިސްގެ މިސްރާބު ހުރީ ޒަމާނާ އެއްގޮތަށް ކަންކަން ޑިޖިޓަލައިޒްކުރުމަށް ކަމަށްވާތީ މަސައްކަތްތައް ކުރިއަށް ގެންދިއުމަށް ރާވާއިރު އެކަމަށް ސަމާލުކަންދެއްވުމަށް އެދިވަޑައިގެންނެވިއެވެ. މިނިސްޓަރުގެ ވާހަކަފުޅުގައި، ސިރާޖް އެ މިނިސްޓްރީގައި މީގެ ކުރިން ކޮށްފައިވާ ބުރަ މަސައްކަތް ވަނީ ފާހަގަކުރައްވާފައެވެ. އަދި މިނިސްޓްރީގެ ހިންގުން ހަރުދަނާކޮށް މަޤާމުގެ މަސްޢޫލިއްޔަތު އަދާކުރުމަށް ބުރަކޮށް މަސައްކަތްކުރެއްވުމަށް ހިތްވަރުދެއްވައި، އެންމެހާ މަސައްކަތްތަކުގައި މިނިސްޓަރުގެ ފަރާތުން ފުރިހަމަ އެއްބާރުލުމާއި އެހީތެރިކަން ލިބޭނެކަމުގެ ޔަޤީންކަން ދެއްވެވިއެވެ. އަދި ފާއިތުވެދިޔަ5އަހަރު ޕާރމަނަންޓް ސެކްރެޓަރީގެ މަޤާމު ފުރުއްވި އަޙްމަދު މާޒިން މިނިސްޓްރީގެ ހިންގުމަށް ބޮޑު ބަދަލެއް ގެނެސް ޒަމާނީ ކުރެއްވުމަށް ކުރެއްވި މަސައްކަތަށް ޝުކުރު އަދާ ކުރެއްވިއެވެ.


"Vaguthu" Noosverinnah Inzaarudhey Massala Belumah Govaalaifi - Vaguthu\n"ވަގުތު" ނޫސްވެރިންނަށް އިންޒާރުދޭ މައްސަލަ ބެލުމަށް ގޮވާލައިފި\n4 މަސް ކުރިން ( ޖެނުއަރީ 4, 2021 )\n"ވަގުތު" ގައި "އައްޑޫ ހަރުކަށި ފިކުރުގެ ވިއުގަ - ފިތްކަނޑައިގެންދާހާ ވަރުގަދަ!" މި ނަމުގައި ޝާއިއުކުރި ރިޕޯޓަކާއި ގުޅިގެން މީސް މީޑިއާގައި "ވަގުތު" ނޫސްވެރިންނަށް ތަކުރާރުކޮށް މަރުގެ އިންޒާރު ދެމުން ގެންދާތީ މޯލްޑިވްސް މީޑިއާ ކައުންސިލުންނާއި މޯލްޑިވްސް ޖާނަލިސްޓިކް އެސޯސިއޭޝަން (އެމްޖޭއޭ) އިން އެކަން ކުށްވެރިކޮށް އެމައްސަލަ ބެލުމަށް ފުލުހުންނަށް ގޮވާލައިފިއެވެ.\n"ވަގުތު" ނޫސްވެރިންނަށް މަރުގެ އިންޒާރު ދެމުން ގެންދާތީ މޯލްޑިވްސް މީޑިއާ ކައުންސިލުން ނެރުނު ބަޔާނެއްގައި ވިދާޅުވީ މީގެކުރިންވެސް ދިވެހި ނޫސްވެރިންނަށް ތަފާތު އެކިކަހަލަ އިންޒާރާއި ފުރައްސާރައާ ކުރިމަތިވުމަށްފަހު ނުރައްކާތެރި ހަމަލާތަކުގެ ޝިކާރައަކަށް ވެފައިވާތީ، އިންޒާރު ދިނުމުގެ ނާތަހުޒީބު ޢަމަލު ކައުންސިލުން ހަރުކަށި އިބާރާތުން ކުއްވެރިކުރާކަމަށެވެ.\n"ވަގުތު" ނޫސްވެރިންނަށް މަރުގެ އިންޒާރު ދިނުމަކީ މީޑިއާ ކައުންސިލުން ނުހަނު ބޮޑަށް ކަންބޮޑުވާކަމެއް ކަމަށް ބަޔާނުގައި ވިދާޅުވިއެވެ. "މިނިވަންކަމާއެކު ފިކުރުކުރުމާއި، އިސްލާމްދީނުގެ އަސްލަކާ ޚިލާފުނުވާ ގޮތެއްގެ މަތިން ޚިޔާލުފާޅުކުރުމުގެ މިނިވަންކަމާއި، ނޫސްވެރިކަމުގެ މިނިވަންކަމަކީ ދިވެހިރާއްޖޭގެ ޤާނޫނު އަސާސީން ކޮންމެ ފަރުދަކަށްމެ ކަށަވަރުކޮށްދީފައިވާ އަސާސީ ހައްޤަކަށްވީހިނދު، ޤާނޫނު އަސާސީން ލިބިދީފައިވާ އިމުގެ ތެރެއިން ފާޅުކުރާ ޚިޔާލެއްގެ ސަބަބުން ނޫސްވެރިޔާގެ ޖިސްމަށް ގެއްލުންދީ، ފުރާނައަށް ނުރައްކާކޮށް، ބިރުދައްކައި އިންޒާރުދިނުމަކީ އެއްވެސް ހާލެއްގައި ބަލައިގަނެވޭނެކަމެއް ނޫނެވެ." ބަޔާނުގައި ވިދާޅުވެފައި ވެއެވެ.\nމައްސަލަ ހިނގާފައިވާގޮތެއް ބަލައި ތަހުޤީޤުކޮށް، ކަމުގެ ހަޤީޤަތް ހާމަކޮށްދެއްވައި، އަޅަންޖެހޭ ފިޔަވަޅެއް އަޅައިދިނުމަށް މޯލްޑިވްސް ޕޮލިސް ސަރވިސްއަށް މީޑިއާ ކައުންސިލުން ވަނީ ގޮވާލާފައެވެ.\nރައްޔިތުންނާއި ހަމައަށް ޚަބަރާއި މައުލޫމާތު ގެނެސްދެއްވުމަށް ނޫސްވެރިން ކުރައްވާ ބުރަ މަސައްކަތް ފާހަގަކޮށް އެފަރާތްތަކަށް ހިތްވަރުދީ ޝުކުރުދަންނަވާ ކަމަށް ވެސް މީޑިއާ ކައުންސިލުން ވިދާޅުވިއެވެ.\nނޫސްވެރިންގެ ޖަމިއްޔާ މޯލްޑިވްސް ޖާނަލިސްޓިކް އެސޯސިއޭޝަނުން މިއަދު ކުރި ޓްވީޓެއްގައި ވިދާޅުވީ "އައްޑޫ ހަރުކަށި ފިކުރުގެ ވިއުގަ - ފިތްކަނޑައިގެންދާހާ ވަރުގަދަ!" މި ނަމުގައި "ވަގުތު" ގައި ޝާއިއުކުރި ލިޔުމަކާ ގުޅިގެން "ވަގުތު" ނޫސްވެރިންނަށް އިންޒާރު ދެމުން އަންނަކަން މޯލްޑިވްސް ޖާނަލިސްޓް އެސޯސިއޭޝަންގެ ސަމާލުކަމަށް އައިސްފައިވާ ކަމަށެވެ.\n"މިކަން މި ޖަމިއްޔާ އިން ވަރަށް ބޮޑަށް ކުށްވެރިކުރަން އަދި މި މައްސަލަ ވީހާ ވެސް އަވަހަށް ތަހުގީގުކުރުމަށް ދިވެހި ފުލުހުންނަށް ގޮވާލަން." ޖާނަލިސްޓިކް އެސޯސިއޭޝަނުން ވިދާޅުވިއެވެ.\n"ވަގުތު" ނޫސްވެރިންނަށް އިންޒާރު ދެމުން ގެންދާ މައްސަލަ "ވަގުތު" އިން ވަނީ ފުލުހުންގެ ސަމާލުކަމަށް ވެސް މިހާރު ގެނެސްފައެވެ.\nމިއަހަރު ރާއްޖެ ވަނީ ނޫސްވެރިކަމުގެ ރޮނގުން ހަރުފަތްތަކެެއް ގިރާކޮށްފައި: އެމްއެމްސީ\nމުޒާހަރާ ކަވަރު ކުރި ނޫސްވެރިންނަށް ފުލުހުން އަނިޔާކުރި: އެމްޖޭއޭ\nޖެނުއަރީ 4, 2021 22:00\nއަވަސް އެކްޝަނެއް އެސްއޯއީ ޕޮލިހުން ނެގުމަށް ގޮވާލަން...ހަރުކަށި ފިކުރުގެ ބައިގަނޑުގެ ހަމަލާދޭން ފަސްނުޖެހޭނެ..ހިފާފަހުރި އަގީދާއެއްގެ ސަބަބުން..\nޖެނުއަރީ 5, 2021 09:11\nމިނިވަން ފިކުރަށް ވުރެއް ހަރުކަށި ފިކުރު ނުރައްކާ ވާ ހަމައެކަނި ތަންކޮޅަކީ އެއީ.. އެހެން ނޫނީ ދެފިކުރުވެސް ގާތް ގަނޑަކަށް ހަމަހަމަ.. ހަރުކަށި ކުދިންގެ ހަޖަމުގެ މައްސަލައެއް އުޅޭނި އިދިކޮޅަށް އެއްޗެއް ބުނާ ކޮންމެ މީހެއްގެ ބޯ ކަނޑަން އެބައި މީހުން ބޭނުންވާނެ.. މިނިވަން ފިކުރު ކުދިންނާ އިދިކޮޅަށް އެއްޗެތި ގޮވިޔަސް ހަޖަމުވާނެ ގިނަ ފަހަރު. އެކަން ދޮގު ކޮށްލާފަ ދެން ބުނާނެ އެއީ ޑިމްކްރެސީއޭ ހިޔާލު ފާޅު ކުރުމުގެ މިނިވަންކަމޭ..\nޑ.ރ ރިޔާޒް ޙަސަން\nޖެނުއަރީ 4, 2021 22:04\nދިވެހި ފުލުހުން ޖެހޭނެ ވަރަށް ވަރުގަދަޔަށް ނުކުންނަން..މަރުގެ އިންޒާރުދިނުމަކީ މީހާ ޖަލައްލާންޖެހޭވަރުކަމެއް..ތުއްތުކުއްޖަކު ރޭޕްކުރި ރަށެއްގެ ވާހަކަ ވަގުތުއިން ތަފްސީލާއެކު ބަޔާންކުރި\nދުވަހުވެސް..ކޮންމެވެސް ޖާނަލިސްޓަކަށް ހަމަލާދޭން ކޮންމެވެސް ޒުވާނެއްއުޅުނު..ނޫސްވެރިން ހިމާޔަތް ކުރަން ޖެހޭނެ ފުލުހުން\nޖެނުއަރީ 4, 2021 23:35\nނާހަމަ ތެދެއް.. އިންޒާރު ދެނީ..؟ ގަބޫލެއް ނުކުރެވޭ. އެ ކީއްވެތަ..؟\nޖެނުއަރީ 4, 2021 23:50\nއެ ރިޕޯރްޓް ގެ ހެޑްލައިން ކިޔާލާފަވެސް އިންގުނު މިކަން މިހެން ހިންގާނެކަން،ސާބަހޭ ވަގުތު،ބިރުނުގަނެ ޖެހޭނެ އެކަހަލަ ކަންކަން ކުރަން\nޖެނުއަރީ 5, 2021 07:54\nބިރުނުގަނެ ކެރިގެން ކުރިމަތިލާ މީހުންނަކީ ބަތަލުން...ޝަހީދު ޙުސައިން އާދަމް ވަސަންތީ މަރާލީވެސް އެކަނި\nޖެނުއަރީ 5, 2021 09:40\nލޮލުން ދުއް މީހެއް ނެތް...ހުސް ސަޅި ވާހަކަ...ހުސައިން އާދަމް ގަދަ އެކަމަކު\nޖެނުއަރީ 5, 2021 00:07\nމީނުރައްކާތެރިކަމެއް ވަގުތުނޫސްވެރިންގެ ހިމާޔަތުގަ ހުރިހާނޫސްވެރިން ތެދުވާންޖެހޭ\nޖެނުއަރީ 5, 2021 00:57\nމި ރާއްޖޭގައި ނަން ނުޖަހާ އޮޕަރޭޓް ކުރަމުންދާ އަލްޤައިދާ ޔާ އައިސިސް ޖަމާޢަތް ރިޕްރެޒެންޓް ކުރާ ސަލަފް ޖަމާޢަތް ހުއްޓުވޭނެ އެންމެ ގޮތެއް އޮތީ. އެއީ ޤާނޫނު އަސާސީގައިވާ ދިވެހި ދަވުލަތުގެ ސިފަ އެއް ކަމުގައި ދިވެހިރާއްޖޭގެ ދަވުލަތަކީ އިސްލާމީ މަދަނިއްޔަ ދަވުލަތެއް ކަމުގައި ކަނޑައަޅައިގެން . މޮރޮކޯޔާ ތޫނިސް އެއީވެސް އިސްލާމީ މަދަނިއްޔަ ދަވުލަތްތައް .. މަދަނިއްޔަ ދަވުލަތެއްގެ އެންމެ އިސް ވާޖިބަކީ ރައްޔިތުންނާއި ރައްޔިތުންގެ މުދަލާއި ގެދޮރު ޙިމާޔަތްކޮށް ދިނުން. އެހެންނޫނީ މި ރާއްޖޭގެ ދަވުލަތަކީ ދީނިއްޔަ ދަވުލަތެއް ކަމުގައި ހަދާފަ ސަލަފް ޖަމްޢިއްޔާ އާ ރާއްޖެ ހިންގަން ޙަވާލްކުރޭ... ކޮންމެސް އެއްގޮތަކަށް މިކަން ނިންމާ\n"ވަގުތު" ހަމަ ހަބޭސް'\nޖެނުއަރީ 5, 2021 01:34\n"ވަގުތު"ނޫ ސް ކިޔާފަ ހަޖަމް ނުކުރެވޭކުދީން އެނޫ ސް ނުކިޔައެއްނުތިބެވޭ ތޯ؟؟؟\nޖެނުއަރީ 5, 2021 02:06\nނޫސްވެރިން ރައްކާތެރިކޮށްގެން އަހަރެމެން ރައްކާތެރި ވާނީ ✌ އެމީހުންނާ ހެދި ކަންކަމާ ގުޅޭ ތެދު މައުލޫމާތު ފޯރުކޮށްދީ މީހުން ހޭލުންތެރިވެ ރައްކާވެ ތިބެނީ. ލިޔާ ހަބަރަކާ ދޭތެރޭ ހިތްހަމަ ނުޖެހުމަކީ މައްސަލަ އެއް ނޫން އެކި މީހުންގެ ވިސްނުން ތަފާތު ވެދާނެ އެކަމަކު ބިރު ދައްކާ އިންޒާރު ދިނުމަކީ ބަލައިގަނެވޭނެ ކަމެއް ނޫން. ވަގުތު ނޫހާ ޖައްސާލައިގެން އުޅޭ މީހުންގެ ލިސްޓުވެސް ދިގުވަނީ އެހެންވެ،،،، އެއްވެސް ބިރަކާ ނުލައި ތެދު ހަބަރު ފޯރުކޮށްދޭތީ. ދެން ރޯޔަލް މީހުންނާ ހަރުކަށި ފިކުރު މީހުން ތިބެބަލަ ރޭސް ވެފަ. މިފަހަަރު ފުލުހުންނާއި ސިފައިން ޖެހޭނެ މި އައިއެސްއޭ ބައިގަނޑު މިޤައުމުން ނައްތާލަން . ބޮޑު ދުއްޕާނަކަށް ވެެއްޖެ މިހާރު. އެމީހުން ކުރާކަމެއް ސީރިޔާއަށް ގޮސް ކޮށްބަލަ ނޫނީ އިންޑިޔާ މީހުންގެ ބޮލަށް އެރިގެން ގެންދެބަލަ . އަހަރެމެންގެ ދިވެހިން ދޫކޮށްލާ. އަދި ދިވެހި ފުލުހުންނާއި ސިފައިންނަށް ބުނެލަން ބޭނުން، ވަގުތު ނޫހުން ފޯރުކޮށްދިން މައުލޫމާތު ތަކާއެކު ވީހާވެސް އަވަހަށް އައްޑޫގައި ތިބި ޓެރަރިސްޓު މީހުން ހައްޔަރުކުރަން އެހެންނޫނީ ވަގުތު ފާއިތު ވެދާނެ\nޖެނުއަރީ 5, 2021 02:08\nހަރުކައްޓޭއާ މަޑުކައްޓޭގެ ތަފާތު ވަގުތަށް އެނގިއްޖެދޯ މިހާރު\nޖެނުއަރީ 5, 2021 08:14\nތީވެސް އޭގެ މީހެއް. ހަރުކަށި އައިއެސްއޭގެ ފިކުރުން ހައްދުފަހަނަ އަޅާފަ\nޖެނުއަރީ 5, 2021 07:08\nޢައިސިސް އަކީ އެމެރިކާ އައި ސައުދީ ގުޅިގެން ހިންގާ ޖަމާއަތެއް ގޮތަށް. ތި ފިކުރު ތިއީ އމޑޕ ރޫހާނީލީޑަރ ބެލުމުގެ ދަށުން ޤައުމު ބައިކޮއް ސެކިއުލަރ ދައުލަތެއް އެމީހުން ބޫން ގޮތަކަށް މަސްތުވެ، ދަރިން މައިންގަޔަށް އަރަން ހުއްދަ ކޮއް، އެއްޖިންސުން ގުޅުންހިގަން ހަލާލު ކޮއް، އިސްލާމް ދީން ނޫން އެހެން ދީންތަކާއި ދީން ދޫކުރާމީހުން ހިމަޔަތް ކުރުމުގެ މަސަކަތުގެ ބިންގާގެ ފުރަތަމަ ސީޓެވެ. އާހިރުގައި ނިމޭނީ މި ޤައުމު އިންޑިޔާއަށް ހަދިޔާ ކޮއްގެން. ލާދީނީ ހައްދު ފަހަނަ އަޅާފަވައިވާ ޤައުމު ފަސާދަ ކުރާ ޓެރަރިސްޓުން ނާމެދު ރިޕޯޓެއް ވެސް ހަދާބަލަ.\nޖެނުއަރީ 5, 2021 09:12\nވަގުތު ޓީމުން ކުރީ މުހިއްމު މަސައްކަތެއް.\nނަމަވެސް ފުރަތަމަ ތި ރިޕޯޓް ފުކުހުންނަށް ހުށަހަޅައި އެކަމަށް ފިޔަވަޅު އަޅައި ނިމުމަށްފަހު ދެން ރިޕޯޓް ޕަބްލިޝްކުރިނަމަ އިންޒާރުދޭކަށް ބަޔަކު ނުތިބޭނެ.\nޖެނުއަރީ 5, 2021 09:24\nތިބުނާ ހަރުކަށި ފިކުރަކީ ޜޫހާނީ ލީޑަރ ފަންޑު ކޮއް ބަލަހައްޓާ ބަޔެއްކަން ވ ސާފް ކޮއް އިނގޭ.. ސިޔާސީ ބޭނުމަށް ރައްޔިތުންގެ ފޯކަސް ގެއްލުވާލަން ބޭނުން ކުރާ ޓޫލެއް އެއީ.\nޖެނުއަރީ 5, 2021 10:22\nނުބެހޭ ކަންކަމުގެ ތެރެއަށް ބޭނޭނަމަ އިންޒާރު ދޭނެ.\nޖެނުއަރީ 5, 2021 19:26\nއިސްލާމް ..ދީނަކީ .. މި .. ރާއްޖޭގެ .. އެންމެންގެ.. ވެސް .. ދީން.. އެއީ .. ހަމަ .. އެކަނި .. ފައިކުރި .. ބުރި ..ކޮށްފައި .. ތުބުޅިލާފަ ..މަތިމަސް .. ބާލައިގެން .. އުޅޭމީހުންގެ .. އެކަނި .. ދީނެއް .. ނޫން\n.އެއީ . ޥަޤުތު 26 .. ޓީމްގެ .. ވެސް .. ދީން. .. އަހަރުމެން.. އިސްލާމް .. ދީނުން .. ނެރެފަ .. އެއީ .. އަހަރުމެންނާ .. ނުބެހޭ. .ކަމަކަށް .. ހަދަން .. ބޭނުމިއްޔާ .. އަހަރުމެންނަށް .. ކޮންމެސް .. އެހެންގޮތެއް .. ދައްކާ.. ކޮންމެސް .. ދީނެއް. . ޢަހަރުމެންނަށްވެސް .. ދީ .. ! ތިހެން .. ނަހަދާ ... އިސްލާމްދީން ... އެއް ކޮށް .. އަތަށް .. ކަހާލާފަ.. ނުބުނޭ ... ތީ ... އިސްލާމްދީނާ .. ބެހޭ .. ބައެއް .. ނޫނޭ..\nމާޗް 8, 2021 20:42\nޢަވަހަށް ކުރިއެރުން އަދި ބޮޑު އިނާމް ހޯދަން ބޭނުންނަމަ ޕީޕީއެމްއަށް އަދި ޔާމީން އަށް ހަޑި ހުތުރު ބަހުން ބަވާ! ޥަގަށް ގޮވާ،! ޢަބުރު ކަތިލާ !